text:
三聖站
三聖站係香港輕鐵總站之一,代號920,屬於單程車票第1收費區,共有3個月台,只有1條輕鐵路線用此站做終點站,此站為三聖周邊地區乘客提供服務.
車站結構改
車站周邊改
- 恒福商場
- 恒福花園
- 三聖邨
- 兆麟苑
- 老鼠洲兒童遊樂場
- 萬能閣
- 屯門青山灣避風塘
- 鐘聲慈善社胡陳金枝中學
- 基督教四方褔音會深培中學
- 救世軍三聖邨劉伍英學校
鄰接車站改
接駁交通改
- 港鐵巴士
- 九巴
- 城巴
- 專線小巴
車站特色改
三聖站預留位改
輕鐵三聖站原本係一個「三方向轉車站」,即除兆麟站去三聖站嘅來回方向外,重有兩條支線經過三聖站.呢兩條支線係:
三條路線都以三聖站為轉車站,所以如果三聖站完全起好,佢嘅規模非常龐大,輕鐵亦能覆蓋近乎成個新界西新市鎮地區.
不過,當時嘅港英政府以嗰兩區人口唔足以支持呢兩條輕鐵支線為理由,決定擱置興建呢兩條支線,但嗰時三聖站已經起好,結果產生咗好多「多餘」嘅預留位,亦即係現今三聖站嘅大量廢棄空地.
而家香港政府喺規劃呢條支線附近地區時亦有好多預留位,例如翠濤居對出嘅空地.而呢條支線最明顯嘅預留位除咗三聖站外,重有愛琴海岸對出嘅大空地(政府計劃喺掃管笏起新小學嗰張位置圖中,清楚指出嗰塊大空地係輕便鐵路總站同埋伸延至掃管笏路線圖).除此之外,上面提到政府計劃喺掃管笏起嘅新小學已落實興建,起好之後,估計會有超過九百個學生搭K51同K53,而家下K51同K53喺返工返學嘅繁忙時間已接近飽和,所以黃金海岸支線興建嘅機會並唔可以排除.


c: text/html

text:
長課喺好多人嘅課表當中都必定存在,原因無他嘅,因為長課喺所有訓練打好根基嘅第一步,訓練效果包括提升身體有氧能力,抗疲勞能力,增加能量使用效率等等,所以即使最頂尖嘅運動員,訓練課表當中,長課可以話喺不可或缺嘅一環,不過頂尖運動員長課都會有後勤人員幫佢哋打點一切,咁如果一般人要跑長課需要準備啲咩呢?
1.運動手錶:
對於現今有恆常參與運動嘅人嚟講,一隻運動手錶喺基本裝備,而運動手錶可以幫你喺長課中,不斷監測第一手運動強度資訊,令你更能夠保持運動目標.
2.適合長課跑鞋:
一對唔合適嘅跑鞋可能會導致運動創傷,有唔少人都會一對跑鞋走天涯,其實唔同距離都有合適嘅跑鞋,一般建議距離愈長使用避震愈好跑鞋.
3.食物或能量來源:
有時跑到去一啲了無人煙嘅地方,突然之間撞牆,如果有準備食物充就可以繼續訓練,確保訓練質素.
4.錢:
同帶食物嘅原因一樣,有帶錢可以中途買食物,如果身體不適可以即時坐車返屋企,所以點都帶些少錢出去.
5.太陽眼鏡同帽:
長課好多時都需要長時間喺陽光之下運動,而太陽眼鏡可以保護眼睛免受紫外線傷害,帽加上太陽眼鏡能夠有更全面保護.
6.風褸:
冬天跑步可能會跑到啲當風位,帶定一件風褸可以避免突然冷嚫.
7.防曬霜:
不論夏天同冬天,防曬都需要做足,長期曝露喺紫外線之下,患上皮膚癌風險亦會大增.

robotstxt: allowed

filter: keep


text:
「壓力」
係香港,好多小朋友都要面對唔同嘅壓力,尤其係學業嘅壓力!其實過去咁多年,不時都有學生跳樓嘅事件發生,而今年已經發生咗好幾次.點解啲小朋友會去到自尋短見嘅地步呢?小朋友唔係應該開開心心咁生活,無憂無慮咁成長,但係偏偏係香港小朋友嘅壓力就特別大.歸根究底都係因為香港嘅教育制度同社會價值嘅問題.我經常問,究竟教育呢兩個字係點解?教育嘅原意係乜?
「無奈」
每次睇到有小朋友因為唔同原因而選擇結束自己嘅生命都會感到無奈!無奈嘅係咁多年嚟香港唔係第一次發生啲咁嘅事!如果因為學業嘅壓力,其實政府係有一定嘅責任,另外就係社會同家庭嘅責任!係人都識講求學唔係求分數,但係偏偏個社會就利用分數同排名去決定一個小朋友嘅能力.老實講,好多成功嘅人讀書都唔叻,但係偏偏佢哋嘅成就就遠超過啲讀書叻嘅人!當然我唔係鼓吹大家唔讀書,只係大家係唔係要檢討下我哋自己?
「比較」
人比人,比死人!雖然我好多時都會同其他人比較,但係人越大,慢慢就覺得點解要在乎人哋點樣?經歷過好多嘅起起跌跌,其實最緊要係自己生活開唔開得心!睇到香港嘅小朋友由出世開始就已經不斷俾人比較,老實講有咁嘅必要咩?當然我都想自己嘅小朋友有好嘅發展,但係香港嚟種填鴨式嘅教學模式其實抹煞咗佢哋!教育嘅本質係學習人類文明成果,而唔係去複製人類文明成果.如果係複製嘅話,咁人類會進步咩?
Also published on Medium.


text:
「身份」
你有無曾經試過係谷歌嘗試搜尋自己個名或者曾經係唔同網上平台所註冊嘅帳戶名稱?如果未試過嘅話,不妨試一試睇下有啲乜嘢結果.分分鐘你嘅結果會嚇你一跳,因為有可能你會搵到一啲你無諗過會搵到嘅嘢.其實由每個人開始上網開始,大家已經慢慢將自己嘅個人資料續少續少咁洩露跟,只不過大家不以為意.所以只要你上過網,其實好難將嚟啲網上痕跡刪除.因為真係無乜可能!
「私隱」
好多人都會關心個人嘅私隱,不過現今嘅社會大家其實每一分每一秒都洩露緊自己嘅私隱.當然好多人會話保護個人資料係好多公司同企業嘅責任,但係其實大家都有責任去保護自己嘅私人.好多時大家都唔會去認真研究嗰啲又長又唚嘅條款.而當大家每日用唔同嘅手機程式或者網絡平台嘅時候,其實就已經將自己嘅私隱慢慢洩露出去.而好多時大家嘅資料都好容易係搜尋器度搵到!
「洩露」
其實真係認識過有人係唔會用某啲網上平台甚至乎唔用智能電話.有可能你會覺得驚訝點解嗰啲人生活係今時今日嘅社會可以完全唔用嗰啲平台,但係佢哋亦唔係無道理.其實佢哋唔係怕科技,而係佢哋避免將個人私隱洩露.當自己嘅網齡係超過二十年嘅時候,你會發現其實真係有可能上網搵到一啲關於你自己好多年前寫嘅嘢.要完全將自己係網絡上面消失真係一件好難嘅事,除非我哋將整個互聯網刪除,咁大家就或者可以將網上面嘅資料完完全全洗得一干二淨!
Also published on Medium.


text:
更多
2018-02-04 402 瀏覽
上一次嚟台北,食過肥前屋嘅鰻魚飯, 覺得都不錯. 今次嚟到中山站, 又唔想去大排長龍,而且又坐得比較擠迫嘅肥前屋, 就去左係附近行過2個街口嘅鰻料理京都屋. 餐廳門口有一執半身玻璃, 可以見到一位老師傅好用心製作緊烤鰻魚, 見到我們欣賞目光, 佢回番一個溫暖微笑俾我地.入到去餐廳, 座位唔算多, 坐得都算舒服, 唔會好似肥前屋嘈吵,可以靜靜地同老公食午餐. 餐牌上菜式大部分都係圍繞住鰻魚料理為主, 可以單點鰻魚份, 有大有細, 又或者定食等等.我地叫左一個鰻重(大), 一份鰻丼定食 梅.鰻重(大): 係一份大量級鰻魚飯, 附味噌湯,醃漬物, 一打開飯盒個蓋, 一陣好香燒烤味醬汁味撲面而來, 令人食指大動.有4大件鰻魚蓋係飯面, 鰻魚口感紮實而柔嫩, 醬料刷得剛好, 外皮燒到帶點焦香,配上淋有鰻魚汁嘅粒粒分明日本米食, 的確好好味.味噌湯,醃漬物不過不失, 無太大驚喜.鰻丼定食 梅: 我又想食鰻魚, 又喜愛食玉子燒, 鰻丼定食 梅可以一次過滿足曬我兩個願望.鰻魚飯份量相對鰻重細份好多好多, 只係一小碗白飯配上兩小片鰻魚.除了附送味噌湯,醃漬物之外, 亦有一份幾大份蔬菜沙律, 蔬菜新鮮爽口
而且又坐得比較擠迫嘅肥前屋, 就去左係附近行過2個街口嘅鰻料理京都屋.
餐廳門口有一執半身玻璃, 可以見到一位老師傅好用心製作緊烤鰻魚, 見到我們欣賞目光, 佢回番一個溫暖微笑俾我地. 入到去餐廳, 座位唔算多, 坐得都算舒服, 唔會好似肥前屋嘈吵,可以靜靜地同老公食午餐.
餐牌上菜式大部分都係圍繞住鰻魚料理為主, 可以單點鰻魚份, 有大有細, 又或者定食等等.我地叫左一個鰻重(大), 一份鰻丼定食 梅. 鰻重(大): 係一份大量級鰻魚飯, 附味噌湯,醃漬物, 一打開飯盒個蓋, 一陣好香燒烤味醬汁味撲面而來, 令人食指大動.有4大件鰻魚蓋係飯面, 鰻魚口感紮實而柔嫩, 醬料刷得剛好, 外皮燒到帶點焦香,配上淋有鰻魚汁嘅粒粒分明日本米食, 的確好好味.味噌湯,醃漬物不過不失, 無太大驚喜.
鰻丼定食 梅: 我又想食鰻魚, 又喜愛食玉子燒, 鰻丼定食 梅可以一次過滿足曬我兩個願望.鰻魚飯份量相對鰻重細份好多好多, 只係一小碗白飯配上兩小片鰻魚.除了附送味噌湯,醃漬物之外, 亦有一份幾大份蔬菜沙律, 蔬菜新鮮爽口配上酸酸沙律汁, 幾開胃.另一個重頭戲係鰻魚玉子燒, 蛋唔會煮得過熟,仍然仲有少少蛋汁,唔會好似平日嘅偏甜,包住鰻魚塊,好幸福呀!
張貼


text:
真正愛行山嘅人,都對行山鞋有一定要求,而我作為身型有返咁上下嘅山友,當然更加揀擇.所以,當知道有機會試下Merrell好出名嘅Moab系列第二代,我二話不說就應承咗.
以下係Moab嘅官方介紹:
「新一代Moab FST採用更強抓地力的VIBRAM® Megagrip大底;配合Merrell專屬鞋跟軟墊,行走崎嶇山勢能同時保持舒適及穩定.全新Moab FST 利用3D打印技術,減輕鞋身重量;進階的設計,更令鞋身顯得更修長,增添時尚感.」
好,廣告時間到此為止! 以上嘅描述,相信大部份人睇完都會化身金魚,唔使7秒就忘記咗.所以我喺度都盡返責任,記錄成個試鞋過程,睇下大家有無用啦!
開箱顏色/外型:必須承認,我係一個膚淺嘅人,買鞋睇款先過睇功能,所以一直對Merrell唔係好有感覺,但係近年佢哋出品明顯型咗,靚咗,的確加返唔少分.雖然個人比較鍾意黑色,但呢對藍灰色配搭,沉實得嚟都OK.
鞋身:就算係新鞋,第一次著落腳都唔算硬,可能有人會話唔夠保護,但我又覺得唔錯.尤其係,自己本身腳掌較闊,著日本嗰啲窄身跑鞋會腳痛,所以特別鍾情美國品牌.之不過咁,官方資料話呢對正常版外,美國仲有對Wide Width版,乜佢哋對腳真係有咁闊咩?鞋底:終於都嚟到我最期待嘅畫面了! 十年前第一次著過Vibram底運動鞋,已經做咗佢fans,所以話我偏心都好,呢對Moab FST用Vibram Megagrip底,簡直係令我興奮.同鞋身一樣,第一次試著都唔覺鞋底硬,但實際係點,真係要上過山先知.Anyway,講多無謂,出發!
實測
古語有云:「行山先嚟落雨,唔通個天都唔鍾意我?」唔單止咁,仲要試新鞋嗰朝先嚟橫風橫雨,睇嚟上天真係好想我試真佢.今次嘅路線係鳳凰徑第三段,亦即係由伯公坳上鳳頂再落昂坪,貪佢有上有落有石屎有泥路,路程又唔算長,可惜當日極之大霧,能見度10米可能都無,所以乜景都睇唔到,可以專心試鞋.
老老實實,正如上面所講,論保護同承托Moab FST未必係最強,但講到舒適感,第一次著上山都無「新鞋落地」嘅感覺,鞋底厚得嚟唔硬,呢樣已經好易「入口」.而最重要嘅係,就算當日濕度奇高,朝早又落完雨,踩上泥瓣濕地都唔覺跣,至於石頭上面嗰啲青苔……都係留返俾專業人士去試啦.
整體嚟講,我覺得呢對Moab FST幾適合行山新手,又或者參加戶外活動/郊遊時去著,如果玩長途越野跑呢啲,就真係未必100%合適.重要嘅嘢講多次,Vibram Megagrip鞋底始終係我最欣賞嘅地方,而今次亦無令我失望.
後記
因為呢份「功課」,喺網上睇咗唔少Merrell品牌歷史,除咗發現佢同我一樣咁大(1981年創立),原來創辦人之一嘅Randy Merrell,當初係造牛仔靴(Cowboy boots)起家,之後轉戰手造行山鞋(hand-made hiking boots),成名後再被另外兩位創辦人睇中,先至一齊創立Merrell.以下最後呢幅相,就係Randy當年成名之作,再諗返而家Moab FST已經用到3D打印技術,呢幾十年嘅發展真係好驚人.隨住3D打印越嚟越普及,未來幾年嘅行山鞋運動鞋,相信仲有唔少大改變大進步.
產品由Merrell提供
馬拉松Marathon分店獨家率先發售
更多:
Fitz.hk Facebook專頁
[郁民開箱] MONSTER x adidas Adistar 藍牙無線運動耳機
Fitz Gear 裝備
分享連結:


text:
「營商」
過去兩年都有幫學生營商體驗計劃做商界顧問,而今年就選擇咗去幫嘉諾撒聖心書院嘅學生.當然好開心見到啲中學生參加嚟個活動,因為除咗要應付日常學校嘅嘢之外,佢哋仲要係好短嘅時間之內諗一個產品兼且要製造出嚟.當然個計劃唔係啲乜嘢比賽,而係希望啲中學生可以透過活動去理解營商嘅環境,所以就算到最後無如何既獎項都唔緊要,因為只係希望佢哋了解營商究竟係啲乜嘢回事.我哋嘅責任只係在旁協助,給予意見!
「體驗」
好開心今年自己嘅學生營商體驗計劃團隊係好多唔同嘅問題出現之下,最終可以將佢哋嘅產品製造出嚟!昨日終於將佢哋設計嘅人生管理遊戲拎咗去展銷會同其他有份參與嘅學校一齊去買.其實感覺有少少似年宵啲攤檔,乜嘢產品都有.雖然有事在身,但係都抽咗少少時間去現場支持佢哋.雖然到最後我知道佢哋有少少失望,因為辛苦咗咁耐,但係銷售就未如理想.不過嚟個就係個過程,我相信佢哋經過今次嘅活動會學到好多嘢.
「計劃」
營商就係咁,一定有起跌,而一班中學生係毫無經驗下去營運一間公司其實真係好有挑戰性.由開頭搵供應商去做個遊戲,到設計出現問題,甚至乎係展銷會前一日先至收到用嚟佈置攤位嘅材料,等等.講真佢哋真係超額完成,失落就在所難免,但係今次嘅經驗就好寶貴.不論係學生佢地,其實我都有唔同嘅體驗.至少我會更加了解而家嘅年輕人,從中學習點樣同佢哋溝通.希望之後可以繼續參與嚟個活動啦!
Also published on Medium.


text:
大家都記得之前講過,要吃壽司唔一定要坐低,如果突然間你想食下海膽,白子,其實而家香港都有很多選擇,簡單二三百就食到不少特別嘅選擇.
當然有人話食壽司郎,但要排到七彩,尖沙咀個幾間立呑壽司就真一個唔錯嘅選擇.
上次食過鮨廷,今次選擇多好多人排隊嘅立鮨.
你要知道受歡迎嘅程度係,上次七點幾去秋刀白子已經售罄,就連剝皮魚都冇埋.
於是今晚只能食啲平時食開嘅選擇.
價錢其實同鮨廷差不多,但的確佢嘅配套冇鮨廷咁好,唯一投訴就係佢哋用塑膠碟放豉油同俾你食壽司.
天氣有點凍,先要碗味噌湯飲下.
由於好多時令已經售罄,就叫點最穩陣嘅嘢,聽聞呢度嘅火炙三文魚壽司好得,食落不錯.
原隻活赤背壽司,呢個價算非常出色.
北海道象拔蚌,睇樣都知得,咬落去亦都非常爽口.
油甘魚壽司,夠厚身,質素幾好.
海膽壽司,係無左秋刀同白子之後嘅必選.
火炙大吞拿魚腩海苔壽司,我老婆食完之後話非常好食,始終佢對魚腩都係有一個深厚嘅感情.
由於佢熱愛牛油果,揀咗個牛油果壽司俾佢,配上魚籽又唔錯.
金目鯛壽司從來都是我最愛,夠鮮夠濃味.
火炙松葉蟹腳壽司,都幾好,不過如果粗壯一點應該會更加精彩.
深海池魚,又係抵食一定要必選.
最後嘅珍寶赤蝦壽司,都是非常令人滿足.
由入到去都食完,前後不用40分鐘,就這樣滿足了個客嘅壽司癮.
怪不得有咁多間分店.
當然你話質素係非常上乖一定唔係,但係同吸毒嘅人飲美沙酮一樣,呢度有同樣嘅意義.
立鮨
尖沙咀金馬倫道23號金馬倫廣場地下D舖


text:
01 | 尖沙咀海港城 Harbour City
整個尖沙咀都有好多小精靈出沒,用Pokévision一睇,真係多到數唔晒.而海港城最正嘅地方係有大量PokéStop可以攞精靈球,仲有免費Wi-Fi 及手機充電 服務,兼可以借行動電源(俗稱:尿袋),交低$300按金,借到夜晚9點.海旁仲有好多水系小精靈,附近又有道場,歡迎各位小精靈訓練員隨時挑戰及升level.
02 | 尖沙咀美麗華商場 Mira Mall
美麗華商場一樣有PokéStop,仲有免費Wi-Fi,手機充電及行動電源外借服務,行過對面嘅九龍公園仲有機會捉到大岩蛇.捉小精靈,收集精靈球,孵蛋話咁易.一於放咗工約埋朋友去美麗華商場shopping,順便捉小精靈啦!
03 | 沙田新城市廣場 New Town Plaza
沙田今日下晝有好多比卡超出沒,想捉比卡超就要密切留意喇!新城市廣場有提供手機充電服務,隔籬就有沙田大會堂及沙田圖書館,有政府Wi-Fi任用唔嬲.再行過少少就係沙田公園,沿路都有唔少小精靈,食飽飯可以邊散步邊捉小精靈,話唔定仲可以識到朋友仔.
04 | 銅鑼灣時代廣場 Times Square
銅鑼灣港鐵站附近都有好多PokéStop,而喺正A出口嘅時代廣場,低頭玩《Pokémon GO》 嘅人就更多,有玩家報料,曾於時代廣場捕捉到奇異種子.時代廣場有3香港提供嘅Wi-Fi,3用戶可以無限次使用,而非3用戶亦可享3節合共90分鐘嘅免費Wi-Fi.另外,時代廣場有手提電話充電器借用,$200按金借到當晚10點還,唔怕玩到冇電啦!
05 | 中環 IFC
只要近海旁,都會發現好多小精靈.鄰近海旁嘅IFC亦係唔錯嘅訓練員落腳點,因為IFC有手機充電服務 及 免費Wi-Fi提供,場內仲有PokéStop,行兩圈又轉一轉個PokéStop,精靈球要幾多有幾多.IFC仲可以畀你借埋行動電源,行去碼頭捕捉佢哋.
06 | 屯門市廣場 tmtplaza
屯門真係有好多好多好多小精靈出沒!輕鐵沿線滿布小精靈,包你捉到手軟.手機玩到冇電可以去屯門市廣場急救,屯門市廣場有行動充電器借用服務及手提電話充電服務,想要Wi-Fi可以用3香港提供嘅免費Wi-Fi,唔怕冇得玩.
信和集團仲公布會喺旗下六個商場,由7月27日起,一連3日不定時於場內PokéStop使用Lure Module(小精靈誘餌),務求吸引各種稀有小精靈現身.屯門市廣場係其中一個被選中的商場,頭20名捉到指定小精靈嘅訓練員,仲可以獲得指定商戶50元禮券.
07 | 奧海城 Olympian City/中港城 China Hong Kong City/尖沙咀中心 Tsim Sha Tsui Centre,帝國中心 Empire Centre
同樣是信和集團旗下商場,幾個商場於7月27-29日會不定時在場內PokéStop使用Lure Module,吸引小精靈,想捉到稀有小精靈可以去碰下運氣.奧海城設有Wi-Fi,手機充電服務及外借行動電源;中港城有提供自助充電裝置;尖沙咀中心,帝國中心有Wi-Fi及手機充電服務.


text:
蝠仔all stars ranking 2020.2
Posted on
by 蝠仔
•
各式各樣嘅事情發生咗… 實在係… 好煩.事實上係仲係好煩.所以呢個排名遲咗幾日倒日期出,但呢個確定係今日日期嘅排名.其實都冇乜唔同啦,各位睇咗就會知其實幾日嘅差係一啲都唔關事w
.
而家唔將全副心機放喺こぶし身上都唔知等幾時XD 蝠而家係見到こぶし以外嘅人全部都唔心動(狀況好嚴重),which is 太good!我對自己嘅意識表示非常滿意w
基本上對こぶし一視同仁,5個都咁愛,真係真係冇乜高低之分.但我會郁咗包包同のむ嘅原因,係因為今個月真係被のむ閃到好多次,而嚟到呢度可以俾佢更新個最高順位我會想俾佢囉.但天啊,地球上有邊個會相信包包喺蝠嘅第4位,包括包包本人XDD(此蝠喺現場係全粉藍上陣w) 但同樣道理全宇宙都唔會有人相信はまちゃん一直係我こぶし內第1位XDD 包括佢本人XDD 但咁亦證明咗蝠真係我平等地愛佢哋5個.
其他未有期限嘅人俾少少時間我… 蝠個腦而家真係容唔落任何嘅其他嘢.見諒.我知道都有其他人有期限,但而家真係無能為力.所以排名大致死水.
但有一件事我需要寫兩句.今個月嘅排名,有一個人俾我抽起咗,因為佢活動停止.佢實在係… 好錯.我唔係好明點解會搞到咁先發現,定有佢話極都唔聽?言語上感覺最少れらたん同かみこ知道啲嘢但阻止唔到佢.anyway,做咗錯咗就冇辦法收得返,但有邊個人冇做錯過,何況佢只係一個16歲嘅小妹妹.回來都需要勇氣,到佢返嚟嘅時候,一齊歡迎佢返嚟啦.等你喔,はち!


text:
荃灣
荃灣係香港新界一個市區地方,係人口密集嘅新市鎮.以前叫淺灣.距離新安縣城南頭九十幾里.有好多城入面嘅名人,包括陳偉業,龍緯汶,林超榮,都住喺荃灣.
歷史改
根據香港市政局出版嘅《香港文物》呢本書,荃灣區裏面嘅柴灣角發現過漢代文物.
荃灣原本係海灣,初時叫淺灣,皆因佢灘邊水淺之故.水上人,本地人同客家人都聚居响度,因此近岸處設有墟市.因為近水,又係新界北向南走其中一條要道,有唔少人往來.
淺灣雖然較為偏僻,不過因為有大宋皇帝趙昰走難,所以亦都留名清史.幾本史書都有記低呢事,包括《填海錄》,《厓山集》,《宋史新編〉,《南宋史》.丁丑年九月到趙昰由古瑾走佬來淺灣,十月或者十一月元朝元帥劉深帶舟師到來淺灣.而另有傳說劉深係由城門一路攻入淺灣,而鄉民就起石城打擋元軍,所以叫城門.張世傑打劉深打輸咗,就帶埋趙昰出海去秀山,即係後尾嘅虎門.
清初,大清軍打南明打到落來荃灣,城門谷有南明李萬榮掛住永曆年號,據針山石城抗清.
明末清初,呢度已經叫做荃灣約.後尾有人改寫做全灣約.
荃灣有過另一個名,叫賊灣,家下嘅藍巴勒海峽以前叫三百錢,皆因佢以前有海賊,要收三百錢先可以過海.
地理改
荃灣位於大帽山以南,東南面向住藍巴勒海峽,喺青衣島嘅對面岸,後嚟借用咗鄰近地方嘅名嚟命名.喺1950年代,荃灣面積大約有 0.5 平方公里(只係計荃灣市中心入面).喺嗰陣時,荃灣西部(即係柴灣角到木棉下一帶)嘅海岸線係喺青山公路,而東部(即係木棉下到鹹田一帶)嘅海岸線就係係而家沙咀道.喺填海之前,荃灣有一個海角名,叫做沙咀,而海壩村嘅舊址,鱟地坊,大屋圍,部分嘅福來邨亦都係喺呢個海角之上.
當時,港英政府為咗發展荃灣成為一個新市鎮,就喺1950年代開始就喺荃灣度大規模噉樣填海,第一次填海令到柴灣角消失咗.而荃灣嘅海岸線亦都因為填海移到海盛路同埋楊屋道.喺1980年代,介乎德士古道同埋馬頭壩道嘅海域亦都因為填海工程而填咗做陸地.
喺1990年代,為咗起九廣西鐵(即係而家嘅屯馬綫)嘅荃灣西站,快速公路荃灣路以西嘅海旁再一次填海,喺咁多次填海工程,令到荃灣嘅海岸線拉直,而令到藍巴勒海峽再度收窄,成為咗而家呢個樣.
時至今日,荃灣嘅版圖得以擴張.根據規劃署嘅法定圖則,「荃灣」喺廣義上係由東面嘅和宜合道近梨木樹邨開始,一直西延伸到油柑頭一帶,而汀九以西到青龍頭一帶嘅地方就係屬於荃灣西地區,而兩者同樣都係屬於香港十八區之中嘅荃灣區.


text:
1. 點解暑假要溫書?
唔好以為暑假有好多時間.暑假你每日溫書嘅話你就比冇溫書嘅人溫多咗50日.唔好睇小呢50日,因為兩個暑假加埋就係100日,你考得好過其他人就係因為呢一百日你考得好過其他人就係因為呢100日.積少成多.
2.應該點樣去溫?
至於溫書方面,我建議分為兩類型嘅科目:(a) 語文通識科和 (b) 其他科目.咁究竟點解要咁分呢?
(a) 語文通識科
我認為語文通識科,即係中國語文科,英國語文科同埋通識教育科呢三科需要每一日慢慢浸淫從而提升水平(雖然呢三科係有少少 exam skills 學,但無底有 skills 都冇用),需要日積月累去建立根基,唔係話你做多一份 past paper 就突然之間有好大進步.
(b) 數學科和選修科
而其他科目 — 數學科和選修科 — 可以透過操練歷屆試題去學唔同嘅課題,而且更加可以令自己知道每一科每一個課題嗰個重點考核嘅內容係咩地方.而且考評局好鍾意翻炒歷屆試題嘅題目,你會發覺每個課題出卷出嚟出去好多時候都係問果幾樣野.無論係中四定係中五,我都不斷強調一定一定要做 past paper.
3. 但問題係:「究竟應該點樣分配時間呢?」
(a) 如果你今年升中五…
升中五嘅你,你呢個暑假嘅目標係鞏固返過往一年學過嘅課題.因為由中五開始,所有嘢就教得越嚟越快,先唔好講跟唔跟得切中五學嘅嘢,你一定冇乜時間溫返中四嘅嘢.而且中五學嘅嘢好多都係 base on 翻你中四學嘅嘢,所以你一定要溫故知新,將中四學過嘅嘢全部至少溫一次,而且一定要將中四學過嘅 topic 嘅 past paper 做一次.
(a) 如果你今年升中六…
而升中六嘅你呢一個暑假就要辛苦少少溫熟晒中四五所學過嘅所有課題,操曬所有 by topic past paper,至少一次.因為中六開始你又要去學新野,溫習返之前嘅嘢嘅時間比較少.
4. 溫書策略
究竟暑假應該點樣分配時間去溫書呢?
首先,第一樣野係你要認清楚自己嘅目標— 想入嘅大學科目,以及其收生要求.
你要知道自己需要喺每一科究竟想考到咩成績.
譬如一啲理科或者工程嘅大學科目咁,大學 Jupas 計分嗰時會將數學或者一啲 Science Subject (Phy / Chem / Bio / M2 / M1) 嘅比重提高啲,可能會額外 ×1.5 倍或者 2倍 ,咁你就應該花多啲心機同埋功夫落呢一啲有加乘嘅科目.
如果你想入理科或者工程,你喺數學科考 5* 同你喺中文科考 5*,顯然係前者着數啲同埋更加可以提高你入想就讀嘅大學科目嘅成功率.
而有啲同學想讀嗰科收生要求係最佳五科成績,咁你就會想擺多啲時間落你比較有信心嗰五科(畢竟每一個人嘅時間有限). 所以,一定要知道自己嘅目標喺邊先.
所以,一定要知道自己嘅目標喺邊先.
當你知道自己目標係邊個陣,你就要準備相關嘅計劃同埋相應嘅行動並要付諸實行.
5. 個人經歷分享:溫書策略
就用返我以前讀中學嘅時候做例子.以前我讀中文,英文,數學,M2,通識,Physics ,Chem,BAFS.根據我啱啱嘅講法,你應該先將自己讀嘅科目分為兩類:
(1) 中文,英文,通識
(2) Math,M2,Phy,Chem,BAFS
(a) 暑假溫書時間:8-9 小時
每日我嘅溫書時間係大約8至9小時,每一日我只係溫3個科目,每一科每一次溫2.5-3小時.
我唔建議大家一日溫太多科,因為溫書係需要專注,如果一日溫好多科,每一科溫得一個鐘頭多啲,有機會連一個topic 都未溫曬.
至於每日應該溫邊3科?每一日我建議大家溫 1 個 (1) 嘅科目和 2個 (2) 嘅科目,每科 2.5 – 3 小時.
(b) 制定仔細的時間表
我建議你制定整個暑假嘅時間表你要知道你每一日每一個鐘每分鐘每秒用咗係咩地方,你要識講你自己嘅時間,呢一個係成功嘅第一步等.
而每一次溫書第一樣要做嘅嘢就係要先訂立嗰一日溫嗰一科嘅目標.你要知道自己嘅目標先知道要溫幾多,溫到邊,要溫到咩程度.
(c) 溫書先定操 past paper 先?
先講 (2) 呢類嘅科目先,如果你真係咩都唔識嘅話咁其實即刻做past paper係效用不大,因為連個根基嘅知識都未有.如果你自問係呢一個情況嘅話每一次溫書嗰陣先花大約1-2小時睇返筆記或者課本先,然後先再操練試題.
但假設你本身已經有少少底嘅話就可以快睇一次嗰一個課題嘅筆記就直接落做past paper.整體而言,我建議由會考 CE 2000年開始做起,做到大約2016年左右.2017,2018,2019 呢三年我會留返之後先做.
(d) 點都要印一 set by topic 嘅 past paper
記住點都要印一 set by topic 嘅 past paper.你可以去一啲坊間嘅論壇慢慢搵,又或者有啲學校嘅老師會俾埋你.如果你要自己印嘅話,記住呢筆錢唔慳得,因為呢一set野會跟你三年.呢個係好 investment,與其不斷去大型補習社補習,倒不如花少少錢投資落印 by topic pastpaper 到.
(e) 操卷方法
做卷嘅時候記住係 by topic 咁做,每一條都要當自己考DSE 咁認真咁做.睇完條題目唔識嘅話要迫自己用個腦諗下,俾啲掙扎,如果真係掙扎完都唔識嘅話,咁下一步先睇返書學唔識嘅嘢,然後嘗試作答.
最後答唔答得啱呢個唔係重點,重要嘅係你一定要睇返 Marking Scheme,學返識唔識嘅嘢,同埋諗多少少點解嗰個係考評局比嘅答案.當你做10年20年嘅卷,你就會開始搵到一啲 pattern,甚至你可以開始整少少筆記去記錄低一啲作答嘅技巧.
每一科每一次我建議溫一至兩個 topic,切忌心急.記住貴精不貴多.一個星期每科溫兩至三個 topic,一個暑假就好快溫得曬.
(f) 善用暑假就係一個拋離其他人嘅機會
中四個暑假溫好中四嘅課題,基本上中五個暑假你唔需要花太多時間去重新溫過,因為你已經有一個較深刻印象.人嘅記憶就好似一舊海綿咁,越印得深,越會記得.所以而家讀緊中四嘅你,唔好浪費呢個暑假.
而讀緊中五嘅你,如果你之前浪費咗上個暑假,呢一刻呢一個暑假要急起直追.
(g) 語文通識科:打好個底
跟住落嚟就講講 (1) 呢類科目.語文科雖然都有 skills 學,但唔可以忽略本身嘅語文底子同埋語感.
就用打仗做例子,你學到嘅時 skills 係你嘅裝備同埋武器,但如果你冇一個強壯嘅身體你都係好快會輸.平時話自己冇時間學語文嘅你,呢個暑假冇任何藉口,你要慢慢嘗試培養自己接觸語文一個習慣.
千祈唔好迫自己睇一啲自己冇興趣嘅嘢,所以我成日強調學英文唔一定要睇書.而家科技發達,你可以上網睇到好多唔同嘅文章,又或者一啲嘅電影同埋影片,其實睇 Netflix 都係一個學英文嘅方法.每一日花2至3小時比自己浸淫係一個語言裏面.
6. 總結
積少成多.暑假你每日溫書嘅話你就比冇溫書嘅人溫多咗50日.唔好睇小呢50日,因為兩個暑假加埋就係100日.當然,有部分同學可以一年半時間衝成個DSE,但係唔係個個同學都做得到.
天道酬勤.你唔需要暑假日日溫書,但係暑假你點都要分配部分時間落溫書到.B Chui 會繼續分享各科考試心得,陪大家考好DSE.一齊努力.
7. 由今日開始作出改變.
BChui 希望可以同你 keep 住聯絡,陪你考好 HKDSE .所以我希望你可以做以下 2 樣野:
- Follow 我嘅 Instagram @bchuihkdse,我會分享好多考好DSE嘅讀書資訊!
- Click 呢度 留d少少關於你嘅學習問題,我會定期分享唔同類型嘅 DSE 免費資源同讀書 Tips 畀你.或者click 下面呢個制都可以:)


text:
「智能」
正當好多人討論人工智能嘅發展嘅時候,當然有支持亦都有反對嘅聲音.人工智能基本上係將人類嘅智慧數碼化,再運用程式去不斷學習,然後再作出最好嘅決定.而另外一樣嘢就係要靠硬件去同人互動,例如機械人.其實大家最怕嘅應該因為電腦係二十四小時唔使休息,有無限嘅資訊同記憶,所以如果有人利用咁強大嘅智慧去破壞社會安寧嘅話,其實真係同好多電影橋段無分別.
「結合」
每樣嘢都有好有唔好,就正如人工智能,因為大家都知如果發展成功嘅話,其實會對我哋嘅社會以至日常生活帶嚟幾多好處.至於點解伊隆馬斯克要投資人腦同人工智慧結合嘅技術?當然其中一個原因係希望提升人類大腦嘅能力,等人類唔會俾人工智能淘汰.只不過點解要同人工智能結合?相信其中一樣嘢就係機器係無感情,只係會作出所謂嘅最好抉擇.所以如果同人腦連結,咁某程度上人類仲係凌駕於人工智能.
「威脅」
當然好多嘢到而家真係起步階段,如果而家唔做好預防措施,如果真係有一日人工智能真係覺得人類會威脅到佢哋嘅話,人類或者真係會由創造者變成受害者.講到咁真係有少少似前幾年嘅一套電影「超越潛能」,當然結局係要將整個互聯網完全摧毀先至可以保衛人類.所以人類係應該害怕人工智能,但係將人工智能同人類結合又係唔係一個最好嘅選擇?嚟刻相信無人可以作任何嘅定論!
Also published on Medium.


text:
(跑 · 動)橫渡日本320公里之旅 · 卷二
拖拖拉拉又去到第二集,希望去到第七集疫情亦會去到尾聲,大家可以開開心心以真面目相見.
上回題到,響築地市場食完早餐就出發,首先經過銀座一帶,由於時間尚早,比起平時熙來攘往嘅街頭,寧靜嘅銀座就好似星期日清晨嘅中環一樣,有另外一種嘅清新感覺.好快就去到皇宮外苑,我相信一般香港人去旅行都比較少會去呢個地方,呢個前身為呢個前身為江戶城嘅日本天皇居所其實好靚,我沿住條護城河跑左一段,遙遠望入去,入面嘅格局有氣派之餘又有一份日本人嘅寧靜致遠.經過皇宮之後就係一啲住宅區域,開始見到學生同埋上班一族趕返工返學,見到佢哋咁趕,我嘅步伐都不期然加快左.
響城市入面跑有個好處,就係去到邊度都有補給.大約十零公里左右我就開始肚餓,一路跑一路搵餐廳,隨手就揀咗一間咖啡奶茶任飲嘅快餐店,補充水份時都順手補充番啲咖啡因提吓神.
再起步,慢慢已經遠離東京市區,第一晚嘅目的地係響一個叫桶川嘅地方,前一晚上機之前響機場求其搵咗一間Airbnb,見距離起點大約40公里左右,應該點都跑得到,價錢又平,盛惠港幣$102 (係,一舊水,應該係我人生中最平嘅Airbnb),仲要係單幢別墅嘅2樓全層,一路跑去嘅時候都擔心唔知會唔會係網上騙案,邊有理由平到咁?不過唔緊要,一個麻甩佬至多訓一晚火車站,抱住Nothing to lose嘅心態繼續上路.
接近是日終點,經過一個叫做經過一個叫做上尾嘅小城,竟然好好彩地經過一個好大嘅海鮮市場,入面嘅刺身仲平過築地,已經跑左三十幾K嘅我當然快快手買返幾盒,不過問題係市場入面冇位置坐低食,唯有空中加油一路行一路食.唔知係肚餓定其他原因,啲壽司同刺身真係好食到一個點,比我響香港嘅食過最貴嘅日本餐廳好食得多!
最後終於到達桶川,響google map大神協助下順利到達旅舍.見到旅舍,真係有驚喜,簡潔雅緻,窗几明淨,設備齊全,雖然入面冇床,不過訓塌塌米又係另一種體驗.由於旅程要非常輕便,所以只能帶一套休息用衫褲,而身上嘅運動衫就需要每日清洗,仲要希望即晚乾透.所以稍事休息之後就即刻用旅舍附設嘅洗衣機洗埋衫順便浸個浴,旅舍附近仲有大型超市,入去行吓食下,再買支細清洒返旅舍淺嚐,回味一下整日嘅旅程.諗返轉頭,一整日嘅洗費連住宿只係港幣二百蚊左右,真係講都冇人信.


text:
係香港黃金時代 Easy mode都玩唔掂一定有佢既原因
我先
1. 極度懶惰
以前每日收工/放假就全日對住電視,近幾年就全日睇電話,真係可以全日坐係度咩都唔做.
2. 脾氣差
少少野就黑面屌鳩屋企人,明明可以簡簡單單講下笑就解決到既問題係要搞到大家唔開心.我細個不知不覺受佢影響左都係咁對人,大個先原來咁撚大獲.搞到我少左好多本來可以FD到既朋友.
3. 自制能力極低
細個窮,呀媽為左慳10蚊8蚊會行去遠D既街市買送,我老豆就見到咩想食就一定要食到,有次出去food court食野,佢自己嗌到樣野佢話難食,食兩啖就唔食自己走去買過第二個餐.果陣仲好窮,我呀媽嬲到仆街.
4. 解難能力低
細個明明就好撚窮,小學有得申請書簿津貼,車船津貼,我攞左Form返去比佢,佢話填Form好撚煩,唔搞.我記得果陣私樓同學都有申請,都批半額.之後我就冇再攞form,到我中學識自己填,就試下申請啦,屌你老母一年有6000蚊津貼!! 多過佢一個星期人工,我嬲到仆街,返去串鳩佢:原來填張紙麻煩過你返一個星期工.
5. 自我中心 完全唔聽人意見
咩都覺得自己岩晒,叫佢食野健康D, 當聽唔到,叫佢做下運動,唔理.所有唔岩聽既野佢直接唔會回應,最後中左風要我執手尾.
6. 無知
好撚沉迷聽收音機,明明節目極低質,但佢就當係知識來源咁.細個仲成日灌輸錯既觀念比我,同我講香港大部分人都住公屋
7. 冇長遠規劃
成日話D錢唔知洗晒去邊,仲會笑鳩人儲錢
大個左睇到D朋友爸爸好撚叻 ,好識照顧屋企人,又好識為仔女規劃未來.再睇到D大我少少既同事/上司,有D岩岩生仔,佢地好有能力有魅力,真係好羨慕佢地D仔女.
我老豆比唔到咩資源我發展,人生路上更加比唔到任何指引我,入大學之後同佢溝通感覺好似湊細路咁,好多野都係佢唔識,要我慢慢教返佢照顧返佢.
我係crazy mode死頂過左幾年地獄式生活先叫做到少少成績,佢竟然覺得係佢既功勞
不過雖然佢有咁多缺點,佢能力低性格閪,但佢真係錫我既,每日都有陪我玩,佢已經將最好既野比晒我 ,仲要佢係黃!!所以我依家有能力都會好好對佢.
你地老豆又係點?


text:
金融學
金融(finance),又叫做財經,係研究點樣籌錢,分配同點樣用錢財.響唔同時間,會考慮埋佢個風險.金融係可以個人,商業同團體嘅.打理錢財亦都叫財務.
一般來講,金融係包呢幾方面:
- 研究錢同埋其他財產.
- 管理控制財產.
- 分析管理財務風險.
- 同業務籌錢.
基本概念改
金融係點樣用技巧去管理個人同法人財務,尤其睇重喺收入支出嘅差異,同埋投資風險.
一者收入多過支出嘅話,佢可以借錢出來,又者用多咗嘅錢投資.相反,少過嘅話,佢可以借人錢,又或者賣資產,用少啲錢,或者搵多啲錢.借錢人可以搵想借錢嘅人,中間可以搵中介人,好似銀行,又或者債券市場買債券.借錢畀人可以收利息,借人錢嘅息高過借畀人嘅息嘅話,中介人就可以袋埋中間差價.
銀行集合咗借貸活動.銀行一邊收借錢人存款,畀利息佢;另一邊就將存款借畀人.咁銀行就可以協調唔同大小借貸.空間來睇,銀行可以補足唔同地方嘅借錢人同貸款人.而時間來睇,佢補足唔同時嘅借貸,因為理論上,借人錢都會還.
機構來講,佢可以賣股票畀投資銀行,而投資銀行會轉手賣畀公眾.股票分咗機構嘅擁有權.例如一間公司總共有一百股,你有一股就佔公司百分一.你有百分一公司嘅資產負債差.公司賣股票出來嘅錢,可以用來搞大業務.除咗股票之外,亦可以賣債券集資.
財務關係到個人,政府,公司同埋各個機構,點樣用到金融工具達到佢哋嘅目標.


text:
大阪,好多香港人都去到熟晒地頭,當然亦非常適合作為親子遊嘅首選.
孖女第一次去過通天閣,環球影城,海遊館,萬博紀念公園呢D大路景點,
所以今次第二次去大阪就想搵D冷門少少嘅玩下~
愛染祭
適逢愛染祭舉行期間,我地就去左湊下熱鬧,地點好近天王寺,帶住小朋友去係迫D,但尚算方便~
愛染祭亦被稱為浴衣祭,好多好靚嘅女仔會著住浴身坐住寶惠轎遊行,跟住每年選出最靚果位成為愛染娘,
其他詳細嘅資料上網一查就有,所以我就唔多講喇,
總之最後頂轎去到愛染堂都可以俾大家有機會上去坐下影下相打咭,
同埋都有不小嘅街頭小食檔&攤位遊戲玩下咁啦~
大阪城 & NHK 放送會館
上次二歲太細所以無去大阪城,今次已經四歲應該夠腳骨力行所以要行一行啦,
天守閣真係好靚,但孖女未識欣賞,只可以到此一遊食杯刨冰咁啦~
不過大阪城附近嘅NHK放送會館就岩晒食個LUNCH抖一抖兼俾孖女玩下喇~
奈良
奈良適唔適合帶小朋友去呢 ? 而家D鹿好似惡左好多 ?
好多人鍾意帶小朋友去動物園,但孖女去到動物園都唔睇動物嘅,
反而見到呢D晌身邊會行會走嘅鹿至吸引到佢地,仲搞到連D鹿都怕左佢地添…..
勝尾寺
勝尾寺交通就比較麻煩,因為巴士班次太少,MISS左一班車就要等好耐,
不過勝尾寺嘅環境真係好靚,好寧靜,空氣好清新,係舒服到唔捨得走果隻,
其實當初只係一張勁多達摩不倒翁既網上圖片吸引到我地要去呢個地方睇下,
遊客一定勁少架喇,都係見到D日本嘅老人家黎行下咁囉,
不過果度間手信舖入面既雜錦蝦餅真係好好味 !
就咁睇同出面買嘅無乜分別,但食落真係好味好多架 !
神戶動物王國
因為難波去神戶果程買阪神一日卷好平只係500YEN來回,
所以就去神戶一日遊啦,主要就揀左去神戶動物王國,
不過去到就比想像中細,但D水豚真係好可愛 !
有D水豚都幾主動嘅,有D就眼尾都唔SHOW你咁啦~
摘提子
位於近鐵「駒ヶ谷站」嘅提子園,交通黎講算幾方便,
但可能我地去早左,D提子都幾酸下…
不過孖女係好鍾意食提子嘅,咁有得即摘即食,都幾得意架,
但真係好熱好熱囉……
總括黎講,親子遊係好需要休息時間嘅,
即係要留D時間俾小朋友午睡一下,叉足電去玩至唔會扭計,
例如我去七日咁計,頭尾兩日搭飛機果時就要瞓,
第三同第五日晏晝會返酒店午睡,最多午睡時我同老公輪流出去SHOPPING囉,
係要犠牲一D時間架喇,唔好諗住帶架BB車出去俾佢瞓咁就可以玩盡D,
始終帶小朋友去外遊都係想開開心心啫,無謂搞到大人細路都太辛苦啦~
#寫出你遊歷 #說走就走 #親子遊


text:
30 DECEMBER 2013(MON)
每年工展會小豬爸同小豬媽都一定入去趁吓熱鬧,有時都唔係知有買平嘢(因為真係唔覺得係特別平),都係抱住每年都入去行吓八卦吓咁.
上年小小豬都有陪伴一齊入場,今年當然都唔例外,趁仲係假期,所以我地又一齊入場行吓啦~
今日都已經係平日,仲要係一點幾,估唔到都仍然有咁多人.不過,雖然係人多,但大家都好守規矩,只係某啲有得試食攤位比較多人,但整體上都係行得OK暢順呀~
哈哈哈...因為我地都知道係會多人,加上又係會行一陣時間,所以就帶埋BB車去,等小小豬有得坐定定睇嘢.不過其實原來帶BB車去都係有另一個作用,就係我地將買返嚟嘅嘢全部鉤晒係車上面,唔洗拎得咁辛苦嘛~
入嚟工展會我地必做動作,就係去食乳酪雪糕.睇吓為食嘅小小豬食得幾狼C~
雖然係心急狼C,不過佢今日好乖仔,主動餵我同小豬媽食呀~
原本都冇PLAN買啲乜,不過行吓又買啲,行吓又買啲,最後我地都買左好多戰利品呀!當然唔係全部都係我,有一半係小豬媽嘅~
係咁多戰利品當中,我最有興趣就係嗰兩盒麵包PRE-MIX,唔知我會唔會成功整到呢?哈哈...真係好緊張呀,等我搵日揀個良辰吉日嚟開工啦!如果成功都時再出POST出大家分享啦!(當然如果一段時間都唔見我有分享,就知我係失敗,唔好問我啲傷心事呀...哈哈哈)


text:
上次講咗唔少歐洲語言裡面嘅名詞常見嘅特性——詞類(陰陽/男女),大概解釋咗下點樣去諗呢個概念,會比較容易接受,熟習.而家將話題轉去一種比較少見少少嘅特性,雖然佢淨係喺某啲日耳曼(如德文),斯拉夫(如俄文),或者古語言(如拉丁文)出現,但係非常有趣,而且一旦通咗腦裡面嗰個思路,學起嚟都事半功倍.
我有好多朋友喺大學時學德文,一去到第二個學期左右,都會畀名詞,形容詞變格法嚇一嚇.原因係喺呢啲語言裡面,每個名詞都要根據佢喺句子裡面嘅作用,有唔同嘅詞尾.四個格,加埋男男女女噉乘返開,每個字都好似要死背成個表噉,好易令人望而卻步.所以我想喺呢道嘗試解釋一下變格呢個概念,等下次有老師笪個表出嚟嘅時候,都知道發生緊咩事吖.
聽落好深?其實你已經識!
格,講到好高深噉,其實就係一種統稱,指改變一個詞嘅樣,去表達佢嘅作用.其實,你好可能已經喺日常生活用緊.
Continue reading
上回講咗我點樣從零開始,受香港抗暴之戰啟發,構思咗一個將真實事件戲劇化,探「暴動」同「暴政」嘅劇本.然之後,就嗱嗱聲搵人寫劇本.
唔試唔知,搵人寫歌劇嘅劇本都幾難.一方面要識發展一個故事,同埋將個故事濃縮,設計成一個舞台表演,另一方面要識用(相對上比較)詩嘅語言嚟創作,最好有啲音樂感添.喺我呢個project裡面,就再加上要熟識香港時事,但係又要用英文寫嘅要求,更需要有至少一兩個月嘅空閒時間投放入去.
我一開始試過問喺自己嘅奇博學院(Keble College)識嘅創意寫作學生,佢本身有同我打算夾弦樂四重奏(最後拖下拖下拖到武肺),都好有興趣幫手寫,但係暑假忙住寫論文,皮爾修.又試過搵暴大音樂系有英詩底嘅師弟墊屍底,可惜佢文筆又生疏,又忙住搞音樂會.
最後friend搭friend搵咗一個寫開英詩嘅,見住佢有寫開……性質相近嘅題材(放過佢啦国安叔叔),就大膽向佢提出呢個構想.從此,呢套劇,就開始由一個人嘅project,漸漸變成一team人嘅project.
Continue reading
話說,我寫咗套歌劇.
明明由細到大都比較少接觸歌劇呢個媒介,完全冇諗過成世人會有機會參與製作,更遑論喺學生時期.點知因緣際會,就喺牛津成為咗哎吖歌劇作曲家.做完先知,喺英國嘅作曲學生之間,係幾咁平常嘅事.
套劇十一月尾上演,三月放上YouTube,南華早報有個鬼鬼地黃黃地嘅記者仔見到就嚟訪問我,仲好有心機噉搵曬我成team人傾.後來遲遲未見報,諗下都知應該係上頭㩒住咗.報館拖到「武肺,好忙」嘅藉口都冇埋,就出現咗国安法.我見反正出街無望,心諗,頂,我自己寫算.終究係美好嘅回憶嚟,值得寫低,將佢一一記錄落嚟.
Continue reading
按:獲原創者批准,節錄並翻譯自《福建話的沒落與復興:被人調包的母語》嘅福建話原文.請去講福建話運動支持南方語言!
自從二十世紀開始,中國南方嘅語言開始沒落,由社會頂層開始,再漸漸向低下階層蔓延.因為講南方話嘅領袖都開始捧起北方嚟嘅華語(官話)嘅地位,所以推動咗成個社會跟佢哋轉去講北方話.
成件事要由1895年開始講起.嗰年,清朝政府喺甲午戰爭輸咗畀日本.畀自己以前嘅朝貢國打低,對中國嘅掌權人嚟講,無疑係好大嘅恥辱.之後,開始多咗好多人走去日本同西方國家讀書,希望將新嘅知識帶返中國.
其中一樣由西方世界引入嚟嘅理論就係種族主義,呢種主義講嘅係人類作為一種物種,係可以分成唔同嘅「人種」嘅.
Continue reading


text:
讀咗三年Physcis,有無發現好多概念都好抽象完全唔知佢講乜;死記硬背啲公式點知考試連題目都睇唔明,記完都唔識用,用又用錯,搞到次次大考成績都不如理想,但係又搵唔到進步嘅方法.
我由CE, AL到而家DSE,累積物理補習經驗近十年,咩奇難雜症都見過.其實你除咗要理解各個課題嘅重點概念外,更加要識得將各個課題嘅知識點貫穿埋一齊,因為考評局最鍾意就係用誇課題嘅題型去考核同學對物理嘅理解!
聽完驚之餘仲一頭霧水?放心!只要配合我套學習方法,你絕對有能力係八個月內極速理解並串連所有關鍵概念,同時掌握考試實戰能力,MC,LQ嘅所有搶分方法,務求用最短時間幫你保4追5,連升兩grade,實現你嘅大學夢!
課程時間表
7月 Mechanics 力學 Part 1
8月 Mechanics 力學 Part 2
9月 Electricity & Magnetism 電和磁 Part 1
10月 Electricity & Magnetism 電和磁 Part 2
11月 Electricity & Magnetism 電和磁 Part 3
12月 Wave & Heat
1月 Gas Law & Radioactive
讀咗三年Physcis,有無發現好多概念都好抽象完全唔知佢講乜;死記硬背啲公式點知考試連題目都睇唔明,記完都唔識用,用又用錯,搞到次次大考成績都不如理想,但係又搵唔到進步嘅方法.我由CE, AL到而家DSE,累積物理補習經驗近十年,咩奇難雜症都見過.其實你除咗要理解各個課題嘅重點概念外,更加要識得將各個課題嘅知識點貫穿埋一齊,因為考評局最鍾意就係用誇課題嘅題型去考核同學對物理嘅理解!聽完驚之餘仲一頭霧水?放心!只要配合我套學習方法,你絕對有能力係八個月內極速理解並串連所有關鍵概念,同時掌握考試實戰能力,MC,LQ嘅所有搶分方法,務求用最短時間幫你保4追5,連升兩grade,實現你嘅大學夢!


text:
對於好多不同年紀嘅人而言, 波鞋 已經唔係打波時先會著,而係日常出入必著嘅鞋類.部分人更加有收藏運動鞋嘅喜好,不時購買搜集特別版本嘅球鞋,甚至儲到一屋都係.之不過,好多人忽略波鞋嘅清潔同保養,又求求其其咁收納儲存,令到啲珍藏波鞋好快就舊化損壞,以至價值全失.等Boxful提點下大家關於波鞋嘅保養收納貼士啦!
衣物
時近年尾,又係時候準備去舊迎新.各位姐妹們喺出手買新衫迎接新年之前,好應該先執拾一下衣櫃,清一清啲好少著或過時的舊衫,以免衣櫃愈積愈爆.之但係,執出來決定唔要嘅舊衫,如果就咁丟棄,實在太浪費.以下係一啲 二手衣物 嘅處理方法,除咗可以支持環保,為二手衫覓得新主人之外,分分鐘仲可以為你帶節省買新衫錢,甚至會有額外收入添!
天氣又開始轉涼,係時候摷番啲 冬天衣物 ,被褥等出來,唔好等到冷鋒到港先至臨急抱佛腳.況且,啲冬衣攞出來之後係需要有適當嘅處理,如清洗及晾曬,才可以發揮最佳效用.等Boxful提提大家點樣做好迎冬準備.
中秋過後,不經不覺好快又到深秋.雖然香港四季變化不算明顯,但大家總應該趁呢段時間執拾夏季衣物,準備 換季 踏入冬天.Boxful再次提提大家,喺收納夏季衣物前要作出適清洗處理,先可以令衣物妥善保存,到明年夏天攞出來時新嘅一樣!
夏天臨近,相信大家已經不經不覺換咗季,又或者已經出動選購今夏新裝.有冇發現,屋企個 衣櫃 似乎唔多夠位?係時候趁開季之際,實踐一下「斷捨離」嘅原則,清一清個衣櫃.其實只要你認真啲睇睇,你個衣櫃之中有好多衣物都係應該放棄嘅,不論你係男士女生,都要留意以下呢個清單!
入秋要 換季 ,將啲夏天衣物用正確方法收納好固然重要,但除咗衣物之外,其實一啲夏日先會用到嘅衣著配搭品,配件,例如涼鞋,絲巾,泳衣等等,都需要正確咁存放,等佢哋好好「過冬」,迎接明年嘅夏季!即刻睇睇Boxful為你提供嘅小貼士!
秋風起,大家走到街上已感到陣陣涼意,係時候搵番啲秋裝出來,同夏天衫換位.唔好睇少呢個換季工程,將 夏天衣物 收納好其實都有啲地方要注意,並非求其摺埋攝入衣櫃中咁簡單.就等Boxful提提你一啲夏衣收納小貼士啦!
衣櫃冇位?要扔舊衫?咪住!其實你嘅衣櫃仲有好多位嘅!只要你善用以下 衣物收納 8招,就可以為你嘅衣櫃騰出更多空間,仲可以更方便攞到你想要嘅衣物,即刻睇睇!
每逢大家要執衫,最煩惱係要處埋一啲過咗季嘅衣物.例如而家大熱天時,點樣處理一啲呢排唔會著嘅冷衫,厚褸等 換季衣物 呢?其實只要你掌握3個步驟,就可以好快手處理完成!即睇!
- 1
- 2


text:
每次去完旅行,最想念香港茶餐廳美食
仲有就係自己最啱食咩國家嘅菜式.鍾意食辣嘅就韓國菜泰國菜,鍾意食海鮮魚生梗係去日本最新鮮啦!
鍾意食乜各有喜好.不過,可能小弟真係土生土長嘅香港人,去完十幾日旅行,就會好掛住香港嘅嘢食.
所以返到香港第一餐,我多數都會去吃茶餐廳,食個菠蘿包嘆杯奶茶,當然唔少得阿媽煲嘅靚湯.
本土特色小食被忽略,外國人當寶
雖然好多人都話,香港只係一個「雜食城市」,幾乎所有國家嘅嘢食都有,左抄右抄,冇乜特色.其實香港都仲有好多特色食物,係其他國家做唔到.
第一樣要講嘅一定係茶樓點心,雖然細細個覺得跟屋企人去飲茶好悶,睇報紙嘆茶成粒鐘先肯走,但大個咗又覺得香港嘅點心其實好好食.
有好多外國人,嚟到香港旅遊都會特登去飲茶.其次,香港街頭小食都好好食,菠蘿包,蛋撻,魚蛋,燒賣,雞蛋仔,牛雜,喺其他國家都食唔到嗰種味道.
最後要講嘅,就梗係港式奶茶,如果各位同我一樣都係奶茶迷,就知道其他國家所整嘅奶茶,唔及香港又濃又香又滑.
當然,每個人口味唔一樣,以上講嘅只係我個人見解.其實香港好多屬於本土嘅美食都被人忽略,但外國人原來當係寶.
小店只做遊客生意,想念以前掃街的日子
但我發現,如果去到旺角,尖沙咀,銅鑼灣呢類遊客區,想食串魚蛋都幾難.雖然周街都係小食店,但價錢真係畀唔落手,三十蚊一兜魚蛋或燒賣,擺到明做遊客生意,想食只能夠去番住宅區食.
可能你覺得攤販貪錢,但其實佢哋只係為交租,地產商睇中遊客區不斷加租,物價變相不斷加價.好多小店,老店都堅持唔住而結業.
以前攞住一百蚊就掃街食到飽嘅日子,依家只係買到幾兜魚蛋燒賣……
一切,都係土地問題.


text:
我要做業主2丨黃庭鋒用台慶巨額獎金上車:講到尾都要多謝公司
TVB上位小生黃庭鋒在2018年台慶當晚贏得100萬元巨獎,想不到這筆錢竟然令他成功上車.日前黃庭鋒為《我要做業主2》擔任嘉賓, 提到在去年購入天水圍一個新樓盤,而新屋的首期,正正是當日台慶贏得的獎金,他說:「講到尾都要多謝公司,喺2018年台慶贏咗個大獎,現金有51萬,同埋有49萬嘅禮品,夾埋就100萬,嗰筆錢一路諗住畀爸爸媽媽任用,阿媽話好似想話去澳洲,我就話攞去啦,跟住佢一啲都冇用過,咁啱有次我哋行過去睇樓,媽媽叫去望一望,嗰陣我又冇話好大慾望.」
他表示當時家人見到附近的環境不俗,又保育,又濕地公園:「嗰次之後,佢隔兩日就同我講一次,話筆錢不如唔好嘥咗擺喺度,不如用嚟畀首期上車.」結果大約2,3個星期後,他們決定將想法付諸實行.黃庭鋒又表示一直都有儲蓄習慣:「我屋企好得意,媽媽好細個就同我講要儲錢,佢已經畀咗呢個概念我,同埋我唔係好大使,我會將收入嘅一半儲起,一直覺得擺喺銀行好穩陣,所以冇好急切去做呢樣嘢,直到後尾發覺一味去拖就上唔到車,一諗又會拖多1,2年,總會有啲諗法令整件事慢咗落嚟,所以有咗部署之後就要決定果斷,當你覺得呢個係正確選擇時,就應該去做.」
榮升業主後,黃庭鋒坦言顛覆自己的理財概念:「每個月差唔多有一半嘅錢都供喺度,一開始有少少唔慣,我平時唔使錢㗎,點解冇咗咁多?其實係擺咗去供樓,所以又覺得係值得.當我上咗車後,發覺升緊,所以某程度上係改變咗我諗法,不過又未去到好極端,但係有啲位係可以去搏吓!」


text:
香港嘅行山實景圖上線了!
科技進步,睇樓,揀家傭,都可以透過網絡用視像搞掂,行山搵路線又點解唔可以? 貴為網絡大神,Google 終於推出郊遊路線嘅實景 (Street View Treks),大家計劃行山路線,就可以更加了解山徑嘅狀況.
使用方法
用法同喺 Google Map 睇街道實景一樣,都係將右下角個人仔放上去你想睇嘅地方,如果見到有藍線,就即係有實景.有啲路線未必有實景,但仍搵到由網友提供嘅風景圖片.
不過要注意,實景圖片未必可以完全反映實際情況.山徑狀況不時都有改動,大家只適宜用作參考.
由林村行上雞公嶺
製作背後:孭住18公斤單拖行勻全港
Google Map 實景拍攝工作,全香港只得一人負責,佢就係何文豐 (Raf).Raf 除咗要揸車行勻全港拍攝街道實景,呢三年來,佢亦孭住重18公斤 (36磅) 嘅全景攝影機,行遍香港嘅山徑,拍攝郊野實景.
令人好奇嘅係,Raf 做嘢閒晴哋都要孭住18公斤器材上山,如果放低佢哋,唔知可唔可以十零個鐘完走麥徑呢?
Fitz Facebook專頁
[漁護署制訂] 郊野公園內較高危地點
北潭涌   萬宜水庫東壩 專線小巴 諮詢進行中
Fitz Hiking 行山
生於亂世,有種責任.這個責任就是做好自己,感染別人.鍛練好身體,才能裝備自己,迎接亂世.
分享連結:


text:
13 OCTOBER 2015(TUE)
今日又嚟到女仕之夜,約左班朋友仔出嚟傾吹吹水,等我又充充電.由於有朋友仔話想試下泰式海鮮,所以就帶左我地嚟尖沙咀嘅「泰園」啦~
泰國菜我都成日去食,不過都只限係啲熟食,原來泰國菜都有海鮮,唔係朋友帶路,我依個大鄉理都唔知呀!
首先就係魚生拼盤~
望到第一眼,真係嘩左一聲,因係好大盤剌生呀,除左一般嘅三文魚..帶子之外,仲有象拔蚌同埋蟶子,依兩樣我都係第一次以剌生方式食,估唔到咁鮮甜.
配埋兩個泰式汁,更加好味呀~
泰式古魚柚子沙律~
柚子沙律再配上少少辣嘅醬汁,食落酸酸辣辣都好醒胃.而底層嘅魚都唔錯,肉質好滑,同埋冇咩魚骨,真係方便又放心.
嚟到我地今日主打,就係生醃奄仔蟹同埋生醃瀨尿蝦~
依兩樣我都食得多,不過生食都係第一次.估唔到用泰國醬油再配以新鮮醃製方式,再加少少辣,又真係好味道,肉質又好鮮甜,而且蟹膏我唔講得少,份量好足,真係食唔停口.
食左幾樣生嘢,係時候飲碗椰汁雞湯,暖暖胃先啦~
其實個味道都算唔錯,不過可能我自己比較鐘意椰汁味,就覺得個椰味唔算太濃,如果可以重多少少,咁就應該仲好食.
泰園特製豬手~
平日食開黑椒豬手,以滷水形式都係第一次,不過滷得又幾入味,唔算太濃味,而且又好稔,等我都返屋企試下先整先得.
泰式海南雞~
雞肉都算好滑,配埋個醬汁一齊食,都好好味呀!
泰式芝士焗大頭蝦~
大大隻嘅大頭蝦加上厚厚嘅芝士,真係未食就已經聞到嗰一陣勁芝嘅芝士味,再加埋彈牙嘅蝦肉,真係滋味極了!
食飽飽又點少得甜品呢,我地叫左豆腐綿綿冰~
超香濃嘅豆腐味,滑滑嘅綿綿冰,再加上清甜多汁嘅西瓜,真係超級解辣之選.
今日依餐真係可以話超額完成,大家都飽飽咁離開.不過,又真係估唔到餐廳位於尖沙咀地區,份量都算大份,而且收費又真係唔算好貴,我地平均每人都係四百蚊左右,又有魚生又海鮮,其實都算OK,最緊要係大家食得開心又滿足嘛!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
尋晚唔係訓得好著,係床上輾轉反側,當然唔係諗緊劏房啦.反而突然覺得馮煒光呢個人,係香港呢個光怪陸離既超現實社會,可能好值得研究.
尤其係當大眾普遍覺得香港無法出人頭地,收入同社會流動欠奉,前途一片灰暗果陣,佢係一個極好例子,說明只要將自己身體某部份割捨,連同做人既底線一同拋棄,一樣可以好似舊時中國歷史某D人咁執得重權,享盡榮華富貴.我講真架,舊時好多司禮監都有契仔幫佢建廟立祠,香火鼎盛架,唔係野少.再講,以前淨身,有生命危險;依家其實都係精神上去勢.失敗左最多拎綜援,輸不了.
睇番過往報導,馮煒光九六年開始創立公關公司,已經賺唔少錢,D客包括咩?就係新創建集團,以及強國客包括中遠國際,中遠太平洋,光大集團等等.當初呢D人脈,係點得番黎?有趣既係佢係一直維持住自己區議員既身份直至進入政府為止,然後先結束呢檔生意.報導又話,他係零一年及一一年已經買到兩個海怡半島單位.而且係果陣已經有一架保時捷同寶馬,即係佢未做自宮發言人之前,身家已經超過千萬保守估計.
嘩,照咁依家一萬蚊一日,做幾年咩新聞專員先賺千萬,雖然好多高登仔已經葡萄都葡萄唔到,但仍然真係委屈左佢,大材小用喎.話鋒一轉,香港人咪有高學歷情意結既.佢個華中師範大學歷史文化學院博士研究,唔知讀成點?據講佢當初預期係一七年可以發表論文.老實講,觀乎往績,佢寫既專欄十篇有九篇都錯,唔係歪曲事實就係數據不符,我真係有D期待佢篇論文會講咩.如果畢到業,D閱卷員又會有咩評價.諗起都扯扯地.
佢既散文集唔結集成書供後世參詳,亦係徙左.點解無出版商搵佢接洽,問佢黎緊既香港書展檔期?通常美國D政治猛人出左白宮,一樣出書立說,周圍演講掘金.係香港呢個功利社會,警察都仲有年青人仆去考既新生代,佢一定有好大市場.怪獸家長一向多年都係「出人頭地」為先,「仁義道德」在後.一個人將自己既舌頭苦練到滿布利苔,然後名成利就,可能最後屯富近億,又有女左擁右抱,如此葵花派武功絕學,不應失傳.


text:
生活上的慳錢大法
個個都話要慳錢,唔通個個都識慳錢咩~等小編醒幾個簡單嘅生活慳錢方法俾大家啦!
返工帶頹飯
你以為食頹飯嘅同事好窮?比起日日出去食嘅你,人哋分分鐘有錢過你!自己買料煮飯絕對比出街食平超多!小編當你一年返260日工,出街食每餐$70,即係一年要洗大約$18,200.如果每日花少少時間自備頹飯,的確可以慳到唔少錢.
戒飲咖啡
好多人習慣朝早開工前去連鎖咖啡店買杯咖啡提神,照舊小編當你一年返260日工,連鎖咖啡店咖
48小時冷靜法則
而家網上購物真係超級方便,撳幾撳就可以輕鬆購物,所以一個唔小心就好容易「衰衝動」!你可以採用「48小時冷靜法則」.當你睇中任何商品時,先加入購物車(唔好撳結帳呀~),等48個鐘之後,再睇返購物車入面嘅嘢,分分鐘你會有以下嘅諗法:「其實都唔係好需要姐」,「望真啲都唔靚嘅」,「應該有再平啲嘅」…… 咁你就可以避免到好多衝動消費,最緊要係識得「斷捨離」呀.
小心消費陷阱
好多人買嘢之前都會寫shopping list,但往往到咗買嘢嘅時候都因為商店嘅消費陷阱而唔可以做到「依單行事」,結果就俾預算買多好多嘢.
Click入去睇吓有咩好易中招嘅消費陷阱:
購買自家品牌
買日常用品同食品時,可以選購超市或者日用品商店嘅自家品牌產品(例如:麥片,水,紙巾等).佢哋除咗比一般大牌子平好多之外,質量都冇咩大分別,其實好多時只係貴喺個牌子到咋!
每日清散銀
每晚返到屋企之後第一時間清空褲袋同銀包入面嘅散銀,將所有散銀放入錢甖到都可以輕鬆儲錢.唔好睇少嗰幾蚊呀,所謂「積少成多,聚沙成塔,集腋成裘」,不知不覺間就可以儲到一個可觀嘅數字!
睇完以上幾個方法,可能個個都話而家識得點慳錢,但唔通個個都會堅持咩~所以當你肯比人哋堅持多一日,你就比佢哋累積多啲財富架喇!


text:
喺iPhone 7發布會度成為全世界焦點嘅手機遊戲《Super Mario Run》,如無意外喺出稿前已經同步推出iOS版本(Android版稍後),所以都要回帶,點都要講呢隻相信會吸引到唔少男女朋友嘅app.有睇開《am730》嘅朋友,相信都對遊戲玩法唔會太陌生,所以土下座想講現象:首先,任天堂其實從未試過喺其他非自家平台度推出Mario作品,亦因如此,Apple亦「還人情」,首度為一隻app提供通知(Notify)服務,game未出已可下載定,一出就通知你!《Pokémon GO》用咗兩個月時間就做到全球5億下載,有分析師指出最終遊戲有望突破15億下載,不過,土下座就覺得諗多咗,畢竟呢隻app要收費,何況全球上網人口先係30億,有20億左右係用行動裝置,係咪真係勁到每2個人就有1個人玩先?
自從2006年有呢個計劃開始,《Final Fantasy XV》經過10年開發時間.背後嘅事件已經變得非常傳奇,首先遊戲嘅原製作人野村哲也,因為想用《FF》去做啲冇試過嘅嘢(本來想做第一身視點甚至音樂game),於是唔用正統續作名,而叫做《Final Fantasy Versus XIII》,然後經歷好多實驗,製作人再由野村換上田畑端,又加入新遊戲引擎「夜光」,及真正改名做《FFXV》,終於無驚無險出得成.土下座幾乎係第一時間入game試,簡評一句就係水準的確非常高,但唔可以有fans包袱,否則好多地方都唔會睇得順眼.有傳今集極可能會係最後一集,因為已經花咗好多時間先完成到,而野村亦有講未打算開發續作,以後係咪唔會再有咁大投資嘅日式RPG呢?
最近行內一單大新聞,唔止賣game行家講,連記者朋友都提起過,就係本定於本月18日發售嘅3DS遊戲《Pokémon Sun/Moon》「偷跑」推出,早咗成個禮拜,由於隻game向來有好友對戰系統,愈早玩當然愈著數.不過,偷跑發售其實唔算咩大新聞,香港更加係慣例,愈係受注目嘅game就愈會偷跑,點解偏偏今次又會成為行內大新聞?原來,係因為有個早一步玩到嘅大陸玩家,竟然走去遊戲製作人增田順一嘅Twitter度「挑機」,問佢有咩感覺,最弊係呢位玩家玩嘅唔係偷跑正版,而係老翻破解版,增田見到當然嬲到震啦!土下座聽聞件事已影響到香港部分批發同game舖,同時亦block咗唔少偷跑玩家.今時唔同往日,玩翻版玩到去挑製作人機,認真有創意呀!
全面升級嘅新版PlayStation 4 Pro於今日發售(售價$3,180),今次係PlayStation第一次將同世代,同model嘅主機喺進化周期內升級,背後原因都幾令人好奇,特別係以全球銷量計,PS4其實已經跑贏咗對手.點都好,部機就快上市,土下座身為業內人,亦好快響水貨舖度見過呢部機嘅真身.不過,聽聞香港Sony都幾重視部機嘅保密,所以即使外國評測,開箱一早做晒都好,呢部機亦統一要喺某個時間先俾傳媒公開,水貨幾快都冇用,唔俾賣住!最終,土下座亦優先試咗部行版PS4 Pro,遊戲係4K版嘅《Call of Duty: Infinite Warfare》,認真講畫面確實升咗幾級,畫面亦夠流暢,肯定係大提升!不過,都要大家有4K電視支援先得,有興趣不妨自己行場睇睇!
尚有不足1個月,全世界都高度期望嘅《Final Fantasy XV》就會推出,不過最近都有另一隻全新「FF」系列推出,同樣係由Square Enix開發嘅《World of Final Fantasy》,風格完全走小朋友,女性玩家路線,角色,怪物都不斷賣可愛,但土下座估唔到,原來隻game竟然幾有元祖味!故事講主角失憶,突然有個自稱為神嘅女人,同佢講佢以前係世界之王,憑控制「迷影獸」拯救世界,為咗尋找回憶,於是踏上旅程.睇落好求其嘅開場,其實當中大有文章,皆因主角正正係影射咁多位由細玩FF玩到大嘅玩家:唔止主角失憶,連你哋都失憶,乜唔記得咗細個打機係幾開心幾投入?成隻game雖然好小朋友風格,不過,遊戲系統偏偏又好有戰略性,加上老玩家必定睇得明嘅故事隱喻,絕對推薦俾大家!
任天堂全新遊戲主機一直以「NX」作為代號,但終於喺上星期以Nintendo Switch之名正式亮相,相信唔少人已經知道詳情,土下座都唔再補充!令人意外嘅係,呢部機唔似家用機,更似一部手提遊戲機!首先,Switch用番3DS式嘅插帶設計,唔用光碟,其次就係由硬件可以睇到,今次Switch係用NVIDIA出品嘅Tegra系列做晶片,而Tegra主要係俾手機,平板用,最新一代已經運行到Unreal Engine 4遊戲引擎,所以話,佢定位係手提遊戲機市場應該唔會有錯.偏偏佢又可以好簡單咁,將遊戲畫面轉移到大電視,算係幾有趣嘅嘗試.不過,新主機能唔能夠成功,最主要都係睇遊戲,如果仍然係《Zelda》,《Mario》,《Mario Kart》,《Pokemon》等等,係咪就足夠站穩市場呢?
講番先!上期土下座真係要嚟個土下座謝罪求大家原諒,因為寫錯咗PSVR發售日期,正確係13號,冇錯,亦即係今日已經發售!不過,首批貨絕對有限,相信睇到呢段稿先想買嘅朋友,應該都唔會第一時間拎到機嘞!講完PSVR,唔爭在講埋,今日PlayStation4 Pro(PS4 Pro)亦開始接受預訂,主打支援4K高清畫質功能,機能亦有所提升.如果屋企冇4K電視係咪冇用?唔係,皆因PS4 Pro仲加入咗HDR高動態範圍技術,Sony已經講咗,除咗未來嘅新game之外,唔少舊game都會更新番HDR技術去提升畫質,只要你部電視支援就可以玩到!相信影開相嘅朋友都知,HDR主要就係將光暗,色彩,變得更實在更有層次,土下座上月去TGS時已經率先試過,上圖就係PS4舊作《inFAMOUS》開咗HDR嘅實拍畫面,可見效果非常好,招牌霓虹燈字眼清晰,絕對值得大家期待.
由2年前PlayStation決定推出自己嘅VR裝置Project Morpheus,直到產品改名為PlayStation VR,外形,規格都一再修改,終於呢件產品唔再只係傳說,好快於本月18日就會正式推出.土下座要話俾大家知,PSVR,係一件無辦法用文字準確形容到嘅遊戲產品,你可能已經試過玩坊間以手機連接嘅VR裝置,甚至功能強勁嘅HTC Vive,但係都唔代表你已經知道PSVR到底係點.就以《Biohazard 7》為例,正常玩只係一隻比較恐怖嘅逃生game,但當你用PSVR玩,你直情同入咗隻game係冇分別,佢嘅視野,焦距,係絕對會令你大腦產生錯覺,甚至戴住PSVR玩賽車時,竟然覺得有離心力!聽我講一定唔夠,好在好快就有得玩,到時你就知土下座冇吹水!
因為身邊朋友都係玩PS4,所以好多時土下座都偏心去咗一邊,搞到Xbox One朋友好似邊緣化咁,所以嚟緊都會多番少少講Xbox遊戲.最近有隻稱得上Xbox機主必玩game《ReCore》出咗,係由著名遊戲人稻船敬二同Armature Studio創作,屬於劇情為主嘅動作冒險遊戲,畫面非常出色,而且有齊日系精緻同美式嘅高度遊戲性,講真,點都值得一玩.同埋呢隻game仲有個使命,就係話俾大家聽「Xbox Play Anywhere」呢個方向,簡單講,就係當你買咗Xbox One下載版,可以同時有埋Windows 10版,而且遊戲進度同成就等等,都會互通,全部依賴雲端儲存.聽落好奇怪,不過有時家人可以想睇電視,例如韓劇大結局,咁你都可以屈就打住PC先,到可以拎番「電視使用權」先再喺電視度玩,對土下座呢啲「尊重老婆」嘅小男人嚟講,真係好實用呀,嗚嗚嗚……
隨住土下座由東京返咗嚟香港,今年東京遊戲展已圓滿結束,入場人數27萬亦破咗紀錄.先寫總結:好悶! 以下再好簡單咁寫個感想,首先因為PS4 Pro已經公布在先,TGS亦失去好大重點,雖然有首次PS4 Pro體驗,可以俾行家見到實機機能示範,但名額卻非常限量,土下座亦冇辦法參與,但據有見識過嘅行家講,部機冇令人失望,show咗3隻4K解像度,HDR技術嘅遊戲,都同以往PS4有相當大分別.重點遊戲,個人心水就有《人中之龍6》同《Biohazard 7》,前者係完結篇,後者係新玩法,兩者都有新試玩公開.不過,一如game名,呢兩隻都已經係十年以上嘅作品,唔知日廠青黃不接嘅問題仲要維持幾耐,唔係續作,就係高達,龍珠或FF,都幾大鑊.所以,特別期待PS4隻《Horizon Zero Dawn》,至少係新title呀!
上次都有提過新版Xbox同PS4將會正面對戰,剛剛過咗嘅本月7日,唔止係iPhone 7發布會,更加係新版PS4面世大日子(題外話,任天堂突然高調踩入iPhone 7發布會,都係土下座好想講嘅topic,遲啲再講),估你唔到,仲要係一次過兩部新機!分別係流出咗嘅薄版,同埋1部玩到4K遊戲,睇到4K網片嘅PS4 Pro,仲會喺11月10日就出,定價$3,180,唔貴喎!講真,4K版嘅PS4都係傳咗好耐,不過冇諗過突然推出有期,唔少行家都覺得,Sony咁做好難捉摸,因為外國已有消息傳出,PS5先會係真正秘密武器,用嚟對付Xbox明年嘅Project Scorpio,PS4又一直形勢大好,實在冇必要特別強化,唯一解釋,就係可以用盡PS VR囉.出稿今日,土下座已經身在東京遊戲展,為咗準時交稿,趕唔切update,下星期先同大家事後評論.
早兩日土下座去咗《Winning Eleven 2017》記者會,終於試到隻game嘅香港版!今次最特別,當然要數到Konami正式加入咗廣東話旁述配音,負責嘅仲要係好出名嘅專業評述伍家謙同馬啟仁(Keyman),睇開波嘅朋友相信都可以放心,絕對唔會亂嚟,如果唔想聽廣東話,一樣可以轉番英,日文(甚至國語,又係新增).雖然,遲就遲咗啲,講真早十年見到阿叔林尚義講波版嘅winning老翻碟,就應該已經知道呢件事係work,仲可以搵到阿叔,伍晃榮添,不過遲到好過冇到,而且廣東話仲係跟番香港譯名,點都算係幾有誠意嘅gimmick.至於隻game嘅水準,土下座玩咗兩局唔係太試到,sorry嘞大家.留意番,本月15日就出,到時點都會撐吓嘅.


text:
宗教
宗教(粵拼:zung¹ gaau³)係一種人類文化現象,世界上有好多唔同形式嘅宗教,每一個宗教喺佢哋嘅信仰,教義,習俗,禮儀,價值觀,道德觀同社會規範等等,各方面都有唔同嘅要求.由於每一個宗教都對宗教都有唔同定義,而幾乎每一個定義都受到質疑或者反駁,有啲宗教嘅定義甚至會否定其他宗教定義,所以宗教係乜呢個問題,實在無一個一致公認嘅答案.不過喺學術上對宗教定義,基本上都係以普遍性嚟概括,認為宗教係多層次,多方面同多樣性.
宗教詞源[編輯]
中文嘅「宗教」,「宗」即係尊崇,「教」即係解釋點做,而將個「宗」同個「教」呢兩個字合埋一齊變成「宗教」,最早就源自佛教禪宗開始,至於英文嘅religion,原本意思係指人同神之間,有限嘅存在物同無限嘅至上關係.所以原本「宗教」同英文嘅「religion」其實係兩樣嘢.不過後來由於研究呢樣嘢嘅學者喺全世發現越來越多唔同形式嘅宗教,已經唔可以再一概而論咁話乜嘢乜嘢先係宗教或者religion,於是「宗教」同英文嘅「religion」嘅定義就變得越來越廣泛,因為「宗教」同英文嘅「religion」就變成相應詞,而且同步發展,而家中文嘅「宗教」同英文嘅「religion」係一樣解[1][2].
各種宗教定義[編輯]
唔同人對宗教嘅理解,都會因應對宗教嘅認識同本質而有唔同定義,研究宗教嘅人,都會由唔同方向入手,好似文化,歷史,人類學,心理學,社會學等,唔同方向又會對宗教有唔同理解,而多數嚟計,宗教嘅本質都離唔開以下三種:
信仰對象[編輯]
傳統上對宗教嘅理解,都會歸結做對一啲神靈,上帝,神仙作為信仰嘅中心基礎,呢種以神道作為信仰中心,多數涉及祖先或者萬物有靈,不過亦有唔涉及神,例如佛教嘅法,道教嘅道,印度教嘅梵,呢啲叫「終極實在」,都屬於一種信仰對象.而呢個「終極實在」會作為一個崇拜對象,喺每個宗教都有唔同定義,但共通點都係會將呢個崇拜對象神聖化,而呢啲宗教都相信呢個世界之外會有一種神秘力量或者主宰,以追求認識呢種神秘領域為目的,根據佢哋對呢種神秘領域嘅見解,而構成各種生活約束.例如猶太教,基督教咁,佢哋認為人嘅生命,地位,禍福,尊嚴,都係神嘅恩賜,只有神先可以潔淨自己,解救苦難.虔誠嘅信徒會為咗實現宗教理想而不惜一切.
以信仰對象作為理解宗教嘅出發點,多數係宗教人類學同宗教歷史學為主,主要方向係著眼喺宗教起源同歷史.
信仰主體[編輯]
心理學將宗教視為一種精神需要,人除咗要滿足現實生活之外,精神上都需要寄託,尤其是一啲仲未有辦法用科學方法解釋嘅嘢,只有當做一種超驗,以直覺去感受同理解,但呢種體驗又唔可以証明.好多宗教都有呢種特質,就係強調要有信心,根據信仰者自己對宗教嘅理解,以個人主觀經驗同感受確定信仰.好多時大前提都係早已經肯定咗某一種宗教定義,而認為自己宗教或者宗教派系係最完備同聖潔.喺信徒心目中,呢啲個人神秘經驗係無可否認,真實,無得拗.呢種以心理作為基礎嘅信仰,由於係基於頑固意志,信仰對象都係神聖不可侵犯,所以通常會有好強排他性.
信仰社會[編輯]
社會學上認為宗教係一種社會意識,通過一種超越性嘅追求,達到追求某種人生目標,而呢種目標又會變成一種社會制度,例如對聖潔嘅追求,係反映出社會上對罪惡嘅反感,通過宗教而建立社會規範.其中以馬克思主義對宗教同社會之間關嘅論述最有代表性,佢認為宗教係有社會功能,係維持社會功能嘅一種手段.社會學家韋伯(Max Weber)認為西方近代文化同宗教有密切關係.用宗教嘅教法嚟做人類行為準則,好似伊斯蘭教,基督教入面諸多禁忌,喺維持社會秩序上有明顯作用.
宗教文化[編輯]
世界宗教分佈[編輯]
爭議[編輯]
對宗教嘅爭議,主要針對喺亞伯拉罕系嘅宗教,例如基督教,伊斯蘭教,猶太教,好多經典著作例如哲學家羅素(Bertrand Russell)嘅為何我不是基督徒,道金斯嘅上帝大騙局等等,都對宗教有好尖銳嘅批判.香港李天命亦對宗教有過批判,認為創立宗教嘅人要喺自己嘅經典加一句自己個神係最勁根本好容易,批評一啲宗教宣稱嘅絕對價值觀,同埋質疑全能神呢個觀念[3].
19世紀曾經有三個人對宗教批判有過好大影響力,佢哋分別係馬克思,尼采同弗洛伊德,佢哋對宗教嘅批判,影響咗之後嘅人對宗教嘅諗法.
馬克思[編輯]
馬克思認為,宗教係階級壓迫同剝削嘅工具,佢有一句名句:「宗教講嘅苦難既係現實苦難嘅表現,又係對呢種現實苦難嘅抗議.宗教係被壓迫生靈嘅嘆息,係無情世界嘅情感,正好似佢係喺無精神制度之下嘅制度一樣,宗教係人民嘅鴉片.」好多人拎咗最後一句「宗教是人民的鴉片」去代表晒,用鴉片去比喻統治者點樣用宗教去壓迫同剝削.
尼采[編輯]
尼采認為,任何一個人宣稱自己擁有真理,其實不過係一種「權力意志」,用嚟控制其他人,所以佢認為上帝根本就係由人作出嚟,根本唔存在,因為咁佢宣佈「上帝己死」.
弗洛伊德[編輯]
弗洛伊德認為,宗教只係有啲人因為覺得自己罪孽深重,需要自我潔淨而強制上帝祝福嘅一種遊戲.
參考[編輯]
- ↑ 《宗教與文化》同濟大學出版社 ISBN 7-5608-2343-2/G238
- ↑ 《宗教論》馮天策 著 山東人民出版社 ISBN 7-209-03628-8
- ↑ 《哲道行者》 李天命著 明報出版社 ISBN 962-8871-18-8M


text:
「數據」
雖然依家個個都話要行數據,但係其實好多公司都係得個講字,因為到最後都係同你講無錢又或者公司架構問題甚至乎同你講無人識做數據分析.當然要改革係需要一個比較長嘅時間,少則一年半載,大則三五七年.邊樹有可能話改就改,仲有真係唔使錢嘅咩.咁容易嘅話個個都做咗啦,所以其實話就話想行數據,但係好多都唔半知半解,行啲唔行啲,搞到一鑊粥!
「問題」
其實唔多唔係第一次講,依家做數據分析其實唔係技術問題,亦唔係產品問題.最大嘅問題係人才問題!因為到就算個產品嘅自動化都好,市場係不斷改變.而數據亦因為環境而改變.所以就算今日比你搵到好有用嘅數據,但係過一排之後,嚟啲數據就慢慢流失佢原本嘅價值,所以你需要人才去不斷發掘更多嘅訊息.講到尾,科技同產品只係幫你加快整理數據,但係唔會加快分析.
「產品」
你有無搭過飛機?你有無住過酒店?你有無上網訂機票同酒店?咁如果有,你用邊間公司?其實你係邊樹訂機票同酒店,到最後咪又係個班飛機,個間航空公司,個間酒店.咁嗰啲訂機票酒店嘅網站點賺錢?佢哋其實全部都係行緊數據,利用數據去營運公司.所以佢哋最大分別唔係產品,而係點樣利用數據去營運公司.當然有時係要平衡下,但係依家香港有邊間公司真係行緊數據?


text:
或者係睇得太多動作電影,對於搭𨋢,我總係有莫名嘅憂慮.去公屋較高樓層,我怕佢有鬼,平時出入普通𨋢,我驚佢突然急墜,人體剎那截開兩半,橫死𨋢口.加上近年香港有關𨋢嘅維修保養負面新聞連連,我信心不足,一直都戒慎恐懼,再趕時間,都未敢向𨋢施暴,妄圖對抗機械物理.大概我呢種瞻前顧後怕事孱弱,就係成年人口中嘅溫室症狀,二十世紀少年越大越離唔開文明圈養嘅後遺,不成器亦係意料中事.
所以今日得知老人黎氏嘅敢作敢為,我首先就心存景仰,同時大為感觸.老當益壯,一代不如一代,事實勝於雄辯,果然有理.眼見商場𨋢門高速閉合,有感機不可失,手一運勁,功夫一使,隨即以一碌尋常柺杖撥亂反正,需要敏捷身手,更需要日子有功.即使𨋢門最後夾實柺杖,驚動維修公司,驟似尷尬收場,我反而打從心底佩服老人渾然天成嘅剛勇,慚愧自己嘅無力縛雞.呢件事發生喺在時代的廣場之內,正好映襯世代之間嘅心態改變,暴露出現代後生嘅積弱,實在係深刻嘅諷刺.
然後係自辯嘅能力,我地呢一輩唔單止係唔擅長於滋事,更加係鵪鶉養殖場嘅優良配種.老人黎氏毀人𨋢門而不愧,阻人行街亦無怯,重將矛頭直指商場員工嘅少做少錯,維修公司嘅姍姍來遲,我覺得係一種心存浩氣自能笑對天下事嘅魄力,對我黎講,都係遠遠不及嘅境界.一單小事,就揭發企業經年陋習,可以話係路見不平,敢為天下先.就好似我前日因為搵唔到生米而擅自拆開貨倉新米,熟悉餐廳架步嘅嬸嬸話我做乜亂咁黎,我當下就耳後一熱,無言可駁,無語可對.我只係默默將新米倒入大米缸,反思己過,因為我覺得自己確實係做得唔好,有機會引鼠入室,影響舖頭衛生.雖則當日紅日,我根本搵唔到同事問,當時亦唔想為咗拎一碗米而驚動放曬聖誕假嘅人,歸根究底,我都係難辭其咎,需要教訓.前因後果係可以好好解釋,但解釋又何曾會換黎諒解?錯係結果,大家都係睇結果做人.若果我有老人黎氏嘅自命正義,或者悶悶不樂嘅就係畀我疾返轉頭嘅人,而唔係我,但我始終軟弱.
於是我又聯想到自己嘅辯論能力,確實係低於平常.要深究,都應該係人生經驗太少,而社會又對我地寵溺太甚所致.老人黎氏投訴商場員工護客不力,然後就思及工具理性以至香港衰敗,呢種理路,亦非我地所能企及.二十世紀最後關頭嘅變革,用公開考試要求學生言之成理,用小組討論培訓學生注意命題,已經令新世代拙於與人為善,久而久之,每當我同啲冇受過同等操練嘅成年人以至老人傾偈,我直頭發覺自己完全融入唔到佢地嘅世界.佢地可以聚首一堂但係自說自話,發表議論然後大笑歸去,我屢次嘗試點出嘅現象成因,往往都好似風一樣掠過無痕.我有時甚至會懷疑,眼前嘅人到底係左耳入右耳出已成習慣,或者婉轉抗議,定根本已經臻於化境,想聽則聽,唔想聽則可以閉耳修行——相比起𨋢門嘅無故開合,難以捉摸,我喺與老人社交之中所受嘅挫敗,似乎更大.
張愛玲曾經寫過,「在現實的社會裡,我等於一個廢物.」天才如佢,獨精一瓣而無心他顧,不容於世係好平常,畢竟要佢去寫公式化嘅學術論文都係屈就.而我地身為泛泛之輩,才德俱欠,只知投訴,只知喺小事上發難,又憑乜去慨歎職場嘅病態,埋怨社會嘅壓迫呢.群得成年人同老人多,我都自卑到越黎越覺得自己成事不足,敗事有餘,枉費經濟起飛繁華盛世所附贈嘅先進教育.香港人香港精神,無可避免,只能由我地呢代一手斷送,一手了結.


text:
中華人民共和國主席
中華人民共和國主席,簡稱「國家主席」,係中華人民共和國掛名嘅虛位國家元首,由全國人民代表大會選出,職責係代表中國從事外交活動,呢個位本身冇實權,只有名譽性同象徵性,而家由中共總書記同軍委主席兼任先至掌握權力.[1]中國國家主席喺1954年開始設立,曾經出缺同廢除長達15年,重新設立之後由中共元老同總書記先後出任.歷史上,國家主席冇出現多過一個候選人,而呢個候選人實際上由中共中央政治局提名,任期5年,最多連任一屆.
中國國家主席喺1954年第一屆全國人大開始設立,前身係中央人民政府委員會.1968年文化大革命期間,國家主席劉少奇被打倒後呢個職務懸空,由國家副主席董必武同埋宋慶齡兩個人代理.之後黨主席毛澤東想廢咗國家主席呢個位,同反對嘅副主席林彪爆發「國家主席存廢之爭」.到咗1975年第四屆全國人大修憲廢除國家主席同副主席,1982年第四部憲法又有返,第二年由中共元老李先念當選.而家國家主席係習近平,喺2013年3月嘅第十二屆全國人大上面當選.
從實權到虛位元首改
1954年第一屆全國人大通過嘅《中華人民共和國憲法》規定國家主席主持最高國務會議兼任國防委員會主席,有行政權同名義上嘅軍權,屬於有實權嘅職務.1982年訂嘅第四部憲法雖然重新設立國家主席職位,不過大幅削減主席嘅職權.憲法第三章第二節規定:「根據全國人大同佢嘅常委會決定」公布法律,任免國務院總理同埋國務院人員,特赦,宣布緊急狀態,動員,授國家勳章;代表中國做國事,「根據全國人大常委會決定」派遣同叫返駐外國全權代表,批准同埋廢除國際條約同埋重要協定.冇咗獨立嘅權力,而名義上嘅兵權就畀咗國家中央軍事委員會.
而家國家主席冇實權,係「虛位元首」,只係國家最高代表,同埋全國人大同常委會嘅發布機.不過自從江澤民開始,由中共中央總書記同中央軍委主席兼任,通過黨軍最高領導人兼任又成為咗實權元首.中華人民共和國主席係中國嘅代表,對外交往上面領導人一般會用國家主席嘅身份,對內多數用總書記身份,對軍隊就用軍委主席身份.
黨內排名高低變化改
因為做緊中國共產黨中央委員會主席(黨主席),所以毛澤東做國家主席嗰陣喺黨內嘅排名係首位.到1959年劉少奇接國家主席嗰時,佢係排名第一嘅中共中央副主席,黨內地位僅次於黨主席毛澤東名列第二.文化大革命爆發之後,劉少奇嘅排名跌到落第八,跟住被開除出黨.李先念做國家主席嗰陣,喺中央政治局常委入面排名第五,甚至排喺國務院總理後面.到咗楊尚昆做國家主席嗰時,佢冇入到政治局常委會,但係同其他領導人同時列席就排名第三,僅次於總書記趙紫陽同領導人鄧小平.從1993年江澤民以中共中央總書記身份兼任國家主席開始,國家主席喺事隔34年之後再次排名黨內首位.
歷任中國國家主席改
中央人民政府主席改
- 毛澤東(1949年10月-1954年9月)


text:
仲有唔夠半個鐘就係我生日喇,今日睇天氣報告知道好大機會改掛三號已經勁唔開心,因為咁代表我生日好可能會係大風大雨中渡過,我一向係天氣唔好心情亦會唔好0既人,如果真係生日打風我又點會開心呢.
估唔到夜晚收到更令人無奈0既消息,就係可能會改掛更高0既風球,之前我話老公好似無乜表示,今晚同奶奶食飯之前我再問佢,佢話有都無用啦,打八號都唔開,有都無得拎無得送啦.果下真係灰到爆囉,超唔想打八號囉.
雖然心情唔好,但今晚奶奶請我食飯都食得幾開心,叫做無咁低沉囉.而老公亦因為知道會打風,所以改左原定計劃,趁我去洗手間果陣去拎蛋糕先,驚聽日打風唔開又或者大風大雨難出去拎,我去完洗手間唔見左佢,見佢原來入左哈根大師,仲有個店員咁0岩拎個蛋糕出黎果下,我其實係幾感動,係我勁喜歡0既百利甜酒味雪糕蛋糕呢.
走果陣知道十一點會掛八號,我不由自主地想喊囉,果下唯一諗到就係:生日先黎掛八號,唔同連個天都唔鍾意我?
講到返工,我地唔係落波後兩個鐘內計架,總之一落八號又要即刻飛返去,就算返到去打完咭夠鐘收工都要照返,話就話近,但行都要差唔多半個鐘,大風大雨又水浸難行,搭車又會勁塞,就算安全返到去都濕哂啦,又吹完風唔病有鬼,諗起就灰爆.唯有寄望聽朝起身個八號已經落左啦,唔係我肯定忍唔住喊都似,唉!
點解生日先黎打風架???


text:
相信唔少人都曾經想入手一部超跑,尤其九十年代一啲新車價三球,而家半百萬已經可以擁有嘅型號.但正所謂「買車容易養車難」,假設有位朋友同你好好好老友,想送部車比你,但要自己養嘅話到底每年要洗幾錢呢?恕我用個比較誇張嘅例子,Bugatti Veyron.
伊朗房地產大亨Manny Khoshbin係一位知名超跑收藏家,平時都好鍾意喺個人 Instagram 或 YouTube 分享自己嘅座駕.而佢過去就曾經介紹過佢自己部開篷Bugatti Veyron做例子,佢話即使你剩擺唔揸,每年都要定期換油,每次大約要2.5 萬美元嘅保養費.而如果你會揸下出街,由於 Bugatti 原廠建議 2 至 3 年換一套胎,加上玩車嘅朋友都知道,Veyron馬力強大,原廠輪胎係同條鈴癡住,所以基本上每換一次就要洗3.8 萬美元.另外,Bugatti 連鈴都有 1.6 萬公里保養措施,換一次又洗 5 萬美元.
整合所有費用,想養一部 Bugatti Veyron,每年就要洗100萬做保養.當然呢個係極度誇張嘅例子,如果養一部法拉利或林寶堅尼應該相對會平好多嘅.不過無論咩車都好,定期保養係必然,就算係一部十萬蚊嘅私家車,每年都需要預一定嘅Budget去維修同換油,咁先可以長揸長有架嘛.


text:
28 MARCH 2019 (THU)
自小小豬開始變成四眼豬之後,我就更加注意佢眼睛健康,尤其當佢睇圖書同玩桌上遊戲嘅時候,除左要金睛花眼留意佢嘅坐姿之外(隻衰豬一睇/玩得投入興奮就會進入忘我境界,要不停提住佢唔好錫本圖書),有適當嘅光線都係好重要一環,所以一盞合適嘅枱燈都係唔可以缺少嘅~
唔覺唔覺小小豬已經做左四眼豬一年多,其實....平日小小豬都冇乜玩手機依啲電子產品,就連電視都少睇,當我知道佢有近視時都真係十萬個為什麼兼有點唔順氣.不過視光師話有可能係遺傳,亦有可能係佢太鐘意睇圖書,過份傷神所以影響到啦......唉!
咁其實屋企都有用緊普通嘅座枱燈,不過就因為係普通嘅款式,唔可以因應使用用途去改變光線位置.同時亦都因為小小豬越來越鐘意留係自己嘅專屬地方做佢鐘意嘅事(即係佢自己房間,因為屋企地方唔大關係,小小豬平日做功課係留係客廳嘅小書枱做嘅),所以我地都好努力搵緊一支更加啱嘅枱燈俾佢放入房間用.
就係依個時候收到Dyson最近推出嘅Dyson Lightcycle™枱燈,真係啱晒呀~
其實呢....一講起Dyson我就只諗起冷暖無葉風扇兼空氣靜化機(哈哈...我到依家都用緊..真係唔錯呀)或者吸塵機,但原來佢地連枱燈都有.睇介紹見咁利害就以為好難,點知老公打開箱之後,佢唔洗三分鐘就砌好左,完全係安裝話咁易呀~
我第一個感覺就係似一個天秤,可以隨意升高降低,將燈光推前推後,而且仲可以360度旋轉,完全係我想搵既慳位又可以方便調教適合光源嘅枱燈呀~
枱燈的就係以路軌滾輪的設計,所以就方便我地調節燈嘅高度及位置~
燈蓋上方就有開關,冷暖光及強弱度控制,以輕觸式控制都好方便.另外具有三個智能模式,分別是自動模式,移動感應模式及日光追蹤模式.開啟自動模式後,智能燈會根據四周環境為用家調校最適合的光暗及色溫~
Dyson Lightcycle有5年保養,而佢嘅熱管技術更可以維持亮度和品質60年.另外有超過1000lux嘅強勁照明,同時具備炫光控制同埋達到低頻閃小於1%,所以眼睛就唔會容易覺得好攰呀~
燈的下方會有一個感應器,以監測環境色溫及光度轉變,而自行調節最合適嘅光度~
仲有一樣利害,就係可以配合Dyson Link應用程式,咁就可以遠距離手動設定燈嘅色溫同亮度,亦可以針對唔同場地色溫光度,個人習慣,而且仲係一個結合追蹤本地日光技術再利用埋GPS定位,咁燈光可以跟住日光時間及光線變化去自動配合番自己生理時鐘~
小小豬一見到Dyson Lightcycle™ 就已經急不及待要擺入自己房間,仲安排好枱燈位置,自動自覺調教好位置同光亮度,之後就乖乖咁睇圖書~
以前因為怕唔夠燈光,所以玩太用神同長時間嘅遊戲都唔太建議入房,依家有左支勁燈之後,小小豬就話唔洗怕,所以無論玩咩活動,佢都會自己入房間預埋好一切,完完全全變左一個宅男了....哈哈哈~
用左都有一段時間,每日都開住Dyson Lightcycle陪住小小豬故事時間,又陪佢玩象棋或大富翁,真的....我自己都覺得眼睛係冇咁攰,所以....有時我剪片時都會入小小豬房,開住支燈嚟整,因為我都要好好保護自己雙眼,我唔想咁快有老花呀.....哈哈哈!
深近視有幾煩我自己知,所以真係唔想小小豬仔都經歷啦,我不求減退近視,只望唔好加深得好快,始終八歲開始就係危險期,希望多方面嘅配合,可以繼續穩定落去啦!
More information:
Website:https://www.dyson.hk/zh-HK/lighting/lightcycle/overview.aspx


text:
-
{{ item.quantity }}
Good Weather - Scratch Map (Thailand Edition)
Good Weather刮刮地圖(泰國版)
來到泰國版刮刮地圖
未開之前好有一種藏寶圖既感覺呀!
打開一睇
連張刮刮地圖既氣氛都唔同啲
呢張睇起上嚟就型格啲
深藍色底襯啡色刮面
好有一種由零開始, 逐一征服每一處既感覺
事不而遲, 等小編即刻刮下比大家欣賞下
同日本版一樣
泰國版既地圖除左有板塊可以刮之外
重有三個部份可以比大家刮既
佢地分別係喺泰國必去既地方, 要試既食物, 同可以係泰國做既野
令到成張地圖更加豐富
小編將會同大家每邊都刮開一個
等大家可以睇到刮開後大概係點樣
咁小編今次就揀左港人比較熟悉既曼谷, 同埋入面既北碧府
而野食方面我就揀左椰子南薑雞湯, 同埋小編去泰國必玩既浮潛
刮開小小大家可以睇到
顏色上既風格同日本版完全唔同
用既卡通公仔都多左一種復古既味道
以椰子南薑雞湯, 浮潛同曼谷為例
依然可以睇到每一個刮開左既公仔都做得相當仔細
係顏色上既配塔一啲都唔馬夫
小編另外想講下地圖上設計
用刮左既北碧府為例
大家可以睇到刮開之後
竟然重有當地既著明景點桂河橋
令到刮後既狀態更加豐富
唔知大家有冇留意到
泰國版右下方
有個指南針, 隔離重列出乜野顏色代表邊個方向
原來係地圖版塊既設計上
設計師一早將泰國版圖用顏色來區分地域
我地再以北碧府為例
北碧府位於泰國西部
而西邊對應既顏色係藍色
所以北碧府既背景就係藍色啦
真係一個好有心思既設計喔!
Good Weather刮刮地圖(泰國版)開箱就到呢度
想知多啲關於刮刮地圖, 可以Cilck下連結:


text:
(DSE通識備戰攻略) 備戰通識,考好LS有策略!
AfterSchool 都明白唔少同學都有「通識冇得溫」呢個概念,但係係咪真係無法打破通識?「通通都唔識」嘅局面?今次AfterSchool 就請黎通識才子傳授大家幾招技巧,教大家溫好LS,考好DSE!
正如之前嘅blog posts都有提及過,通識科並唔係「完全」冇得溫嘅.要備戰通識科,以下幾點係考生喺試前可以做嘅準備:
策略一:養成留意時事新聞嘅習慣
考生喺平時(而唔係考試前一兩個月)應該多留意時事新聞.雖然通識科試卷嘅出題設計係「議題為本」,即係根據有爭議性嘅社會議題去出題.由於時事議題眾多,考生不宜只顧「tip題」而忽略答題技巧嘅重要性.
留意時事新聞係為咗加強時事觸覺
考生要留意時事新聞嘅目的並唔係要「tip題」,而係要加強自己嘅時事觸覺,令自己對唔同嘅時事議題,相關論點有更深入認識,同埋可以學多啲社會議題作為例子,以便考試嘅時候引用嚟支持論點.
策略二:練習寫論文,培養寫LS論文習慣
只係累積例子同論點嚟備試通識科係唔足夠嘅,考生需要多啲實戰經驗,入到試場先可以考得更得心應手,將腦海入面嘅論點有條理咁寫出嚟.
不宜臨近DSE先Chur Past paper黎做
臨近考試時期,坊間會有唔少模擬試,但係考生不宜喺臨近公開試先開始練習寫論文備試,而係應該由高中開始,培養寫通識論文嘅習慣,方便自己適應寫通識論文.由於寫一篇論文需時,所以考生無必要操練過多,如果可以做到較早開始練習的話,大概一個星期寫一篇論文已經足夠.
寫通識文謹記兩點!
-
審題/諗論點/寫字速度
同學一開始做卷,審題,諗論點,寫字嘅速度都未必好快,所以同考練習寫論文嘅時候可以特別留意吓自己各方面用嘅時間,以便就自己嘅弱項改善.
-
時間控制
《通識考試時間分配》呢個post有建議通識卷一卷二作答嘅時間分配,考生宜根據每題題目嘅時間限制,喺自己寫論文嘅時候計時,訓練自己喺限時內寫完論文.
策略三:留意考評報告
考評局所售嘅歷屆試題係會包埋marking scheme同埋考評報告,呢啲資料對考生係非常有用嘅.要考生留意呢啲資料嘅用意並唔係要考生盲目背誦歷屆試題嘅「標準答案」,因為通識科並無標準答案,所以marking scheme入面嘅論點只應作參考.睇考評報告更重要嘅係考生可以明白通識嘅出題理念,從評卷員嘅角度了解通識科嘅考評準則,並知道歷屆考生嘅常犯錯誤,防止自己考試嘅時候重犯同樣嘅錯誤.
——希望大家睇完之後都可以更加掌握點溫LS!世上冇免費午餐!成績要好?首先就要做好準備!想成為DSE狀元?想知道更加多唔同學科嘅溫書知識?
快睇㩒入黎AfterSchool Blog Page吸收曬啲溫書,考試技巧啦!


text:
唔係講笑,我覺得依個開場白真係好好用,當然前提係要你食煙同時你見到條女都係煙民.
飲酒要識人,最難一定係開頭嗰句.開場白要夠自然又唔可以太濫(即係「嚟飲酒啊?」,「你好似啊邊個邊個」依類廢話),然後又以對方肯比反應你更好,而借打火機就完美符合哂一切條件:食得煙一定比人借過火,而通常你都唔會拒絕借火依個要求.行埋去,禮貌咁打聲招呼,然後指一指個火機問佢可唔可以借嚟用用,比起你無啦啦行埋去問「不如一齊玩吖」會易接受好多.
係啊,個個都知行得埋嚟九成都係想識人,但一個易比人接受嘅開頭真係會事半功倍.唔通你話個個最終目的係想扑嘢,所以一開頭就去問人「開唔開房」咩?除非你有彥祖級嘅身材樣貌就另計(我真係好鍾意用吳彥祖做例子),唔係你肯定唔會成功,分分鐘會比人打添.
點解我話好用?話說上次我去台中旅行途中,有一晚返酒店放低嘢之後再出咗去一間Club飲嘢.我當時真係諗住去飲幾杯就算(四百台幣任飲我覺得好抵),落到去之後見到有一檯得幾位女仔圍埋飲嘢,我就揀咗附近一張檯嚟企.好幾次我咁啱同佢地有眼神交流,嗰陣我已經知道只要我行埋去,我就應該可以識到佢地,但問題係我仲未諗到用咩開場白好:今次仲要用我啲垃圾普通話去講,難上加難.正當我諗住食支煙諗下講咩好,我個腦叮咗一聲.
冇錯,就好似標題咁講.我收埋自己個打火機,行埋去佢地嗰張檯,然後用我特色嘅普通話問佢地「淺溫撚尻姐依沙打火滋嗎」.好彩佢地明我講乜,食煙嗰個笑一笑(我嘅口音),然後遞咗個打火機比我.我點完煙,企喺度繼續開始同佢傾下計,傾到一半佢同我講「我早就知道你有在看我」,我幾大都食住上話望靚女係我改唔到嘅壞習慣,好明顯依句佢都幾受落.又飲完兩杯,佢同我包煙都同時食哂,嗰度又冇煙買,我就同佢去咗七仔買煙.出咗七仔,我好順手拎起褲袋嘅打火機嚟點煙,佢望一望就話「原來你騙我」.我冇解釋,只係望一望大家,然後就同佢嘴對嘴咁緊貼住對方.之後我同佢落返間Club拎返喺Keeping Room嘅手袋,然後就出咗門口搵的士,返咗佢屋企繼續我地應該要做嘅事.
多謝你,打火機.


text:
寓工作於娛樂 10 個好 Paid 嘅有趣工種
如果你有一日發覺自己死 Chur 住張被唔肯起身返工,做嘢又冇哂動力,隻腳明明搭入咗公司門口但個靈魂又唔識跟住嚟嘅時候,你會點做?積極面對改善工作效率?定還是心生退意考慮轉工?如果係後者,又點樣可以確保唔再陷入呢種會令人心灰意冷嘅惡性循環?
外國有個教育機構就選咗 32 個有趣嘅職位,再羅列出當中十大高人工嘅工種,睇下有冇一份啱你心水!
十,品酒師
平均月薪約 HKD30,000
除咗可以品嚐世界各地嘅美酒之外,仲有機會學習葡萄酒嘅歷史,特色,儲存,運輸,食物配搭,服務等等不同範疇嘅技巧,同埋借飲酒嘅機會認識唔同嘅人,甚至可以手執餐廳酒品入貨嘅生殺大權.
九,食評家
平均月薪約 HKD30,500
免費食盡一流廚師為你精心炮製各式各樣嘅美食,得到最好嘅服務同招待,最重要係同其他人講起你嘅工作嘅時候,一定會得到對方七分羨慕三分妒忌嘅目光.
八,賽車維修技師
入行平均月薪約 HKD29,250 – 42,250
相信有唔少人都幻想過係風馳電掣嘅賽車裡面追逐少年時期嘅熱血夢想,但畢竟做賽車手需要天份同長時間嘅專業訓練,唔係話做就做.成為維修技師雖然都唔易,但門檻就相對貼地好多,不過香港舉辦大型賽事嘅機會唔多,似乎成為一個汽車維修員會仲實際.
七,荷里活特技人
平均月薪約 HKD45,500
係荷里活做荷里活級數嘅荷里活特技人當然可以收荷里活級數嘅人工,掉返轉係香港就冇咁值錢喇,仲可能搞到一身傷,就好似成龍話當年史提芬史匹堡問佢啲港產功夫片特技係點拍出嚟,佢就答:「好簡單,跳落去,碰,叫白車!」
六,玩具設計師
平均月薪約 HKD46,150
設計到一樣好玩嘅玩具一啲都唔容易,對設計師嘅諗頭,心思,邏輯性,藝術感,空間感都係一個好大嘅挑戰,不過可以同大細路同事日日邊玩邊測試邊設計唔同玩具都係呢份工吸引嘅地方,你話一個唔覺意整咗款爆紅嘅玩具出嚟仲可能有得分紅添!
五,籤語餅 (Fortune Cookie) 寫手
平均月薪約 HKD47,500
籤語餅係一種係美國非常流行嘅食物,多數作為中餐館裡面嘅餐後甜品,打開餅乾之後會係中間空心嘅位置見到一條籤文,係好多美國電視同電視劇都會見到,但係香港就未有見過.令人意外嘅係,雖然話籤文內容都係蘊含住生活智慧同哲理,但畢竟都係做下 Copy Writing,人工竟然可以高到離哂地.
四,電子遊戲設計師
平均月薪約 HKD54,200
同玩具設計師一樣,電子遊戲設計師返工當然可以攞正牌係返工時間玩,但好多人忽視咗做呢份工仲可以享受將自己生活經驗同理念融入遊戲,以及係遊戲埋藏彩蛋嘅樂趣.
三,法拉里駕駛導師
平均月薪約 HKD58,400
返工可以揸名車週圍威之外,駕駛導師仲係少數可以惡過米飯班主嘅職業之一,無乜壓力之餘仲可以賺大錢,絕對係愛車之人嘅 Dream Job!
二,私人島嶼管理人
平均月薪可達 HKD65,000
做得島嶼管理人當然唔簡單,除咗管理,物流安排,住宿服務,烹飪一腳踢之外,可能仲要識急救,救生呢啲技能,不過島上有陽光與海灘,可以日日探險同大自然玩遊戲,腦細唔係度就可以霸哂成個島等等,呢啲體驗都唔係一般工作可以畀到.


text:
湯水
湯係主要成分係流質或半流質菜肴嘢食嘅總稱.同其他菜肴嘅區分並唔係好明確.一般習慣上將液體成分佔主導地位嘅叫做湯,唔佔主體成分嘅叫做炖菜,或按製作,食用形式叫做砂鍋,湯麵等.
作用[編輯]
大量水分同長時間嘅烹調令湯混合咗好多滋味同香味成分.由調味唔同,湯可以有開胃,正菜,補充水分,解膩等功效.本身味道好淡嘅食品好似豆腐,米粉,魚翅多數配鮮湯一齊食.
一啲唔適合直接食用嘅下腳料通過湯,特別係熬製清湯,被充分利用.例如北京烤鴨最尾經常配有用鴨骨架製嘅湯.
中國菜飲湯可以喺食飯過程嘅任何時間,西餐就喺一開頭,開胃菜之後上湯.日本同朝鮮半島就係一路食飯一邊飲湯.
分類[編輯]
多數湯調味係鹹味,甜味叫糖水,個別唔調味(例如米湯).多數係趁熱食,西班牙凍湯,一啲羅宋湯等係雪凍後食.
從用料上分有肉湯(包括獸肉和禽肉),海鮮湯,素湯.
從口感上有清湯,含固體懸浮物質很多嘅濃湯,乳白色嘅奶湯等.歐洲菜肴中嘅奶湯多使用牛奶或鮮忌廉,中國菜叫做奶湯嘅唔用乳製品,而係喺其他動物性材料中提取出懸浮脂肪顆粒造成乳濁狀.
喺中國廣州,將煮咗好耐嘅湯叫做「老火湯」.老火湯通常被人認為有較高嘅營養成份.
湯嘅濃稠調節[編輯]
湯嘅粘度通常高過水,口感稠厚.可以令湯更加粘稠嘅成日見成分有:


text:
Day 49 八一中區醫院
喺醫院冇嘢做,出下post
琴晚阿靖係床底執到條藏族嘅頸鏈
我哋見去幫物嘅路點上係落波, 所以打算晏晝出發.起身食份餃子
跟住執下嘢hea下就食晏晝, 但食緊飯嘅時候阿靖話今日唔齊, 叫我哋踩先, 我哋見佢咁突然問佢點解,佢又唔答, 我哋見佢好似唔想講,所以都唔問
之後我哋就出發踩去呢個波密,其中經過一個打卡景點
點知踩咗三十幾公里就係條畀沙覆蓋網絡好似平路但實質係凹凸路嘅路段抄咗鑊金, 嗰下真係 嗰下痛到身都起唔到, 連個駄包都炒爛埋, 不過有保養,唔驚. 但我膝頭就好似受到重創
本身都仲行得走得嘅, 跟住阿曦就用條繩拉住我架車帶我行咗一段距離,搵咗個陰涼嘅位, 嗰陣時膝頭已經腫到成個手球咁大
之後佢喺路邊等,睇下有冇皮卡車可以順路載我哋一程, 但係等咗一陣都未見到我哋就打咗120, 佢話佢哋喺八一嗰邊出車, 嗰邊呢我哋個地點有成三百公里, 過你要等四個鐘, 我哋問佢有冇啲近啲嘅醫院佢話冇,我哋唯有照等
喺我哋打咗120冇耐之後我哋遇到架藏民嘅皮卡車, 佢哋車咗我哋去佢屋企嗰度休息同等120
藏民小妹妹同我哋傾偈,仲摘咗啲野果畀我食 同埋織咗個樹葉還畀我
等到七點幾架車仲未嚟到, 藏民阿姨煮埋我哋份飯,真係有少少感動
等到差唔多成八點幾九點架車終於開到, 但開返去八一又要四個鐘,基本上係直接跳咗四日嘅行程
途中架車停低食飯
之後我就喺半睡半醒之中大概喺兩點零鐘到達呢個林芝市嘅八一中區醫院, 我真係估唔到自己係咁樣黎到林芝
之後就有職員用輪椅推咗我去照呢個x光同埋磁力共振, 照完醫生話冇明顯嘅但係可能係韌帶傷咗同埋有啲皮下出血要留院觀察, 唔使開都已經係不幸之中嘅大幸
之後我就釣住唔知乜鬼營養液嘅嘢瞓咗晚, 阿希就瞓我隔離床位
好彩有買保險,唔係啲洗費真係幾金
當我聽到救護車嘅費用係每公里五蚊雞, 我當堂嚇左一跳, 來回城600公里咁就三千蚊
對比於車費,其他住院呀照x光呀,呢啲已經係小意思


text:
「栗子」
炒栗子被古人稱為「灌糖香」,有詩云:「堆盤栗子炒深黃,客到長談索酒嘗,寒火三更燈半灺,門前高喊灌糖香.」據《遼史》記載,早於遼代王室(公元九百一十六年至一千一百二十五年)就已經有專門嘅栗子園同專人烹製糖炒栗子.而通常炒栗子係用長鐵鏟將大黑鑊入面栗子同黑沙上下翻炒,栗子係黑沙堆中翻滾,然後撒上砂糖.栗子炒至五成熟就以鐵篩撈起,篩走黑沙就搞掂.而家有啲人就會用專門嘅機器嚟炒栗子.
「冬天」
每年一到咗冬天,我相信大家都會聞到一陣陣嘅香味!咩嘢味?未就係炒栗子味囉!真係見到都想買嚟食,因為冬天凍冰冰,啲栗子暖笠笠.而每當你見到炒栗子嘅同時一定會有鵪春蛋賣.但係點解炒栗子要配鵪春蛋就真係唔知.仲記得以前細有時啲栗子檔係地鐵站出口,但係啲栗子味係地鐵站都聞到,真係好鬼香.不過唔係次次都好食,有時啲栗子都好一般般,真係要睇下彩數.不過冬天買一包邊行邊食又真係幾過癮嘅!
「小販」
其實而家要搵到炒栗子檔真係好鬼難,唔係話你想食就食,因為佢哋有時真係開得嗰幾個鐘頭檔.當然你可以話自己買栗子返屋企炒咪得囉,但係就無咗係街到食嗰種感覺.所以如果你鍾意食嘅話,見到就好買啦,因為真係未必俾你咁容易遇到.雖然有時係其他地方都會見到有炒栗子,但係我最終覺得香港嗰啲小販推住架車嗰種先至有風味.成個感覺同味道都唔一樣,希望到郭大少大啲嘅時候可以同佢兩父子一齊剝栗子啦!
Also published on Medium.


text:
社交焦慮唔需要食藥
C417 女24 社交焦慮問題
佢嘅問題係,面對一啲聚會或者要出席一啲場合,佢就會非常焦慮唔想去,見到陌生人就會驚.
佢口中既起源:
因為有一次朋友結婚嗰度有男有女,臨行前就心跳加速,出發時開始驚,就係嗰件事之後開始有問題,後來就發展到呢連見朋友都想逃避.
第一次見 社交焦慮
用催眠回溯,回溯到嗰次婚禮之前咁佢就有個想法就係怕失禮.佢驚表現又唔好,融入唔到,亦都驚幫唔到手.
不過我知道呢啲唔係主要原因,所以我回溯到更早嘅事情,就係十幾歲嘅時候一次佢屋企食飯.屋企嚟咗一啲親友, 佢阿媽就同啲親友傾計嘅時候講到,兩姊妹係佢家姐靚d,妹(事主)唔靚.
呢件事令佢產生有負面想法,佢好無自信,覺得自己有d醜,同埋永遠都做唔到標準,永遠都唔夠靚.
佢認為需要好努力好努力咁樣做好,所以喺某啲場合,佢就有某種唔開心需要好努力嘅感覺,同時因為做唔到標準,佢有羞恥心,會想做返自己又做唔到.
佢更新咗想法就認為自己呢已經比其他人好好,做返自己,停止同人比較,亦都唔介意人哋點睇.
第二次見 社交焦慮
佢竟然向我表示係改變咗少少(我有點驚奇只係小小)
佢表示少左心跳嘅感覺,但依然唔想去嗰啲類似聚會嘅場合,佢想去嗰啲場合,但又驚左唔想去,有種厭惡嘅感覺.
因此,我估計佢嘅問題係來自複合嘅原因或者根本係兩個問題重疊,再一次回溯到更早嘅時間,並且確定係嗰種厭惡感覺根源既時間.
事情去到七歲,當日係事主嘅生日party.
喺生日party嗰度,有位阿姨叫佢過嚟影相但佢一時無理到,因為佢掛住玩一個新玩具,阿姨就話事主曳.
佢既感覺就好唔開心,同埋認為自己唔受歡迎,俾人唔鍾意.
佢嘅諗法就係明明冇做錯嘢,點解要咁惡對佢.只要唔夠乖,人就唔鐘意佢.而更重要嘅呢就係佢個隱性想法,就係明明一啲開心嘅場合例如生日party都會出現唔開心嘅事.
例如會受到批評或比人開玩笑.
更新信念嘅佢明白到個阿姨仔係唔鍾意佢嘅行為而唔係唔鍾意佢個人並且呢佢明白開心嘅場合亦都會發生開心嘅事當時只係個別事件唔能夠用個別事件對衡量將來嘅開心場合
因為佢認為開心嘅場合或者一啲朋友聚會呢類場合會發生唔開心嘅事所以佢逃避呢d場合,潛意識讓佢有厭惡既感覺,而佢更新咗之後,亦明白再冇需要再厭惡呢啲地方,可以輕輕鬆鬆咁樣去享受社交.


text:
無論你係音樂上嘅新手,想學結他去認識異性同你一樣喜歡音樂嘅朋友,返工返學之餘想培養新興趣,抑或你已經學左結他一段時間,覺得無乜進步嘅朋友,小編係呢篇文嘅上下集入面歸立左一啲自己同學生係學結他過程中,會面對嘅阻礙,同埋一啲過關嘅小貼士同心得,由淺入深,希望幫到大家.
手指好痛,彈唔到落去!|結他學齡:1個月
誠實地講,呢個過程係每位吉他學習者嘅必經階段.尤其練習slide技巧,隻手指尾好似會俾條線切開咁!但請相信我,持續練習大概三個月至半年,手指頭就會自然起繭,再彈奏歌曲就會舒服非常多!第二,你手上嘅結他會唔會弦距過高? 弦距過高時,你需要使用更大嘅力量去按線.如果唔確定你結他嘅狀況,請搵專業人士檢查同setup你嘅結他.
我轉Chord好慢,我係唔係無天份?!|結他學齡:3個月
多數初學者尤其係自學者係轉Chord嘅時候會逐隻手指按係指板上面,咁樣會非常慢,而且仲會影響你既節奏.如果你係youtube上面,用0.5倍速,播放結他手轉chord時嘅動作,你會發現轉chord應該係所有手指同時提起,同時按下.我地創辦人阿峰稱這技巧為「倒模理論」,意思係將chord嘅形狀,練成一個個「模」(肌肉記憶)咁印落去.峰弦峰語係頭兩個月嘅入門班,已經有根據呢個原理而制定的課程同練習,等學生可以打好基本功.
Barred chord 點㩒都唔實,隻手好攰啊!|結他學齡:半年
Barred chord係其中一個初學者最大嘅障礙!但亦有啲方法可以令你更容易,按好Barred chord.但首先,結他係咪弦距適中? 弦距過高,就要用更大力先可以將Barred chord按好.如果係結他問題,就要快啲搵專業人士檢查,調整.以下係幾個按好Barred chord嘅技巧:
- 如果你練習後發現凹痕係在食指正面,就要改正手指角度,要用食指側邊bar.
- 因為Barred chord時嘅第一,二線比較難按好,所以你可以稍微移動食指,利用食指第二個關節嘅指側,按實第一,二線.
- 按Barred chord時,姆指只係輔助,用力嘅地方其實係靠左手踭靠近身體,然後向後收.同時,配合右手夾住吉他身.
- 同Open chord唔同,Barred chord係唔同嘅格數會有些微分別.而且,五線或六線Bass嘅Barred chord係獨立嘅.所以練習時,你幾乎要當不同位置嘅Barred chord係一個新嘅和弦,唔同嘅「模」練習.
練極都彈得唔好聽|結他學齡:半年
有啲初學者,可能已經學左一段時間,彈過了一定數量嘅譜,但係彈得再多,總係覺得自己彈得唔夠好聽.如果只係能夠依譜彈奏,其實並不足夠.要讓你嘅結他彈出好聽既音樂,其實有幾個細節要留意.
- 節奏感,留意一下你彈嘅歌係4/4,6/8或其他拍子.當你彈奏(無論係掃chord或係fingerstyle)時,要強調重拍嘅地方例如第1,3拍,放輕2,4拍,而且要跟隨不同嘅段落嘅起伏,製造動力及節奏感.
- 尤其係彈奏fingerstyle時候,留意你左右手有無過早或過晚,接觸或離開弦線,令你嘅旋律斷斷續續.
- 好多學生彈錯時,會突然停低,再重彈.彈奏時,請專注於你想表達嘅音色,旋律,下一個和弦等.如果彈錯,唔好怕,跟住節拍,繼續彈,保持歌曲的連貫性,流暢嘅表達.
- 記得呢句說話:好嘅音樂唔係有幾難彈,而係對於細節嘅完成度有幾高!
以上係四個係初學者好快就會面對既難關,同少少心得.下一篇會講下一啲中階學生會面對既困難.


text:
放假冇嘢做,最適合就係同朋友邊食Tea,邊傾偈!最近觀塘西餐廳「登堂」就推出迪士尼動畫《愛麗絲夢遊仙境》下午茶Tea Set,唔單止有多達11款童話式鹹甜點,餐廳內設有多個打卡位,店內仲發售限量精品添
近年Omakase店越開越多,香港人無得飛去日本食好西,自然對本地日本菜要求變高~想用平民價錢食到新鮮食材,其實都唔係無可能㗎!最近小編就發現到銅鑼灣有一間刺身專門店,無論係裝修定價錢都超級親民,店內
為慶祝開業 6 週年,旺角創興廣場的德家日式燒肉放題同德興火鍋放題請大家食燒肉火鍋放題!由6月21日起至2021年8月31日,凡身份證有「德」,「家」,「興」其中兩個同音字,即可免費嘆燒肉/火鍋放題/
一鍋堂開左間全港最大既任食火鍋店!呢間葵芳新店佔地超過13,000呎,店內空間寬敞闊落,仲採用私隱度較高的全卡座設計,啱晒一班朋友圍爐取暖.一鍋堂主打多款養生湯底,湯底選擇有成18款,絕對搵到款你鐘意
唔知大家屋企係咪都同小編一樣,由細到大屋企人有事無事都最鍾意叫人去茶樓飲茶,食下點心~慢慢人大左,自然都開始養成呢個廣東人會有嘅習慣,不過而家高質又有味道嘅茶樓好難搵!不過最近就比小編發現到上環有間由
隨著IG foodie 嘅風氣盛行,近年打卡cafe開始變得無處不在,想係眾多cafe之中突圍而出,除左基本嘅咖啡同蛋糕,總要搞搞新意思先可以吸引大家!早前中環就新開左間烘培cafe,店內主打多款手工
相比起十幾年前,馬鞍山已經唔再係美食沙漠啦!除左開左新商場,近年亦多左唔少餐廳,Cafe同小店,今次小編就決定同大家逐一介紹有咩高質cafe~ 無論系懷舊風,木系小清新,就連望到海景嘅都有!真系間間都
最近銅鑼灣新開左間音樂主題餐廳 The MusicBox Grill House & Bar,由試業起就大受歡迎.店內的角落以打蝶機坐陣,一睇都知係 DJ 主題,間唔中仲有 LIVE SHOW
夏天就到啦!香港又濕又熱既天氣真係好想飲返杯冰涼既飲品降溫呀,唔少人都鐘意既珍珠奶茶其實好肥嫁.不過大家都係珍珠奶茶,但唔同店的珍珠奶茶卡路里差異可高達 2 倍!想知道天仁茗茶,COMEBUY TEA
而家食飯難得約出黎一次,當然要搵D IG-able可以打卡嘅餐廳.唔想次次都係去cafe,又或者你已經飲咖啡飲到悶?小編今日就推介一間超有特色嘅火鍋店比大家,餐廳位於佐敦,以50年代舊香港風為主題,重


text:
面試成功嘅10個提示 10 Signs Your Interview Was a Success
面試過後,係咪會好緊張不停諗自己表現成點呢?等我哋同你拆解一啲肯定嘅徵兆,話俾你聽你嘅面試有幾順利啦!
通常,離開嗰間角度焗到唞唔到氣嘅面試房輸一口氣之後,立即伴隨而來嘅係非常緊張自己剛才嘅表現.究竟頭先嘅面試係比一般長定比一般短,考官問晒佢要問嘅問題未呢,定係問到一半已經放棄咗再問落去呢?呢啲諗法會抹煞左我哋好多好嘅感覺,令我哋對自己好冇自信.
為咗避免浪費精力,避免因為啲無聊嘅原因削減左我哋應有嘅自信,千祈唔好過分分析自己嘅面試表現或者面試官對你嘅回應.過分擔心從來冇為我哋帶嚟任何好處.面試後過分嘅分析只會令我哋感到好大壓力,挫敗同浪費晒我哋嘅時間同心機,甚至會將一個明明做得幾好嘅面試變成一個慘痛嘅經歷.不過,有建設性嘅反思係對你好嘅.兩者有啲咩唔同呢?
反思面試表現小貼士:
1)回想面試過程,分析一下你認為做得最好同最唔好嘅係乜嘢,你下一次可以點樣做得好啲?
2)整理一下你對間公司同份工作嘅感受,例如你會唔會好有衝勁加入呢間公司?有冇啲野係你發現你唔鍾意嘅呢?
好喇,係時候分析一下面試表現喇.
我應該留意啲乜嘢令我知道自己面試做得好定唔好呢?
以下嘅徵兆只係反映你喺面試嘅表現,你唔應該用嚟做你得唔得到錄用嘅提示.你亦都唔應該太執着咁數住以下嘅徵兆你中咗幾多樣.如果你淨係中咗其中兩三樣都唔使太擔心.係你人生之中,都冇咩機會會完全中晒以下10個徵兆.但係,以下嘅提示會幫助你發現有啲咩你做得好,或者相反可以幫你搵出有啲咩需要改善,例如改變下肢體語言等等.
1)面試時間長短
如果面試時間好短,例如少過30分鐘,咁可能係因為面試官根本有其他嘢分咗心,或者完全對你冇興趣.相反,面試太長,有機會係你係咁一輪嘴講晒好多唔相關嘅嘢,或者面試官好鍾意你,好想了解您多啲.係任何情況下,你都應該由面試官決定面試時間嘅長短,千祈唔好嘗試自己拖長或提早完結!
2)成功嘅面試通常都會帶有一種輕鬆同開放嘅氣氛,好似同一個老朋友傾偈咁.但係要小心,時刻要保持專業嘅態度.如果HR喜歡你嘅性格,你會有更大嘅機會得到錄用.
3)留意吓會唔會被問到「你有冇見緊其他公司呀?」呢啲係正面嘅語言,反映出公司有興趣請你,而想知道佢哋有幾多時間可以行動.
4)如果你踏出門口之前佢哋已經約你做下一次面試,表示佢哋對你非常有興趣.
5)如果面試官集中問你喺呢個職位上你會做啲乜嘢,而唔係只係集中喺你個人發展嘅問題上,佢哋有可能考慮緊聘請你,但係如果佢哋只係問咗你一兩句,可能純粹係佢哋自己本身已經定下嘅面試問題.
6)如果你都花咗唔少時間面試,而僱主想帶你去認識公司嘅其他員工,呢個係好好嘅徵兆,但仍然係面試嘅程序之一.緊記時刻保持專業嘅形象,比僱主睇吓你會點樣介紹自己同點樣同其他員工交流.
7)如果佢哋已經同你討論入職嘅薪酬,佢哋應該都係想盡快聘請你.
8)如果佢哋詳盡咁回答你嘅提問,咁代表佢哋唔想你對公司或者職位有任何疑問.
9)如果HR向你提供一個招聘過程嘅實際時間表,係好嘅徵兆!
10)如果面試官邀請你問問題,佢哋係想睇吓你對份工同公司有幾有興趣.記住,面試係雙向嘅,佢哋想向你推銷呢份工,亦都期望你向佢哋推銷自己.
除咗頭先提過嘅所有徵兆可以令你更加肯定自己喺對方嘅考慮名單之上,其實仲有好多比較微細嘅提示,例如正面嘅肢體語言(微笑,點頭,眼神交流等等),例如面試官同你傾偈,脫離本身定好要問你嘅面試問題,又或者人事部向你解釋返呢份工會得到嘅福利同津貼,佢哋讚賞你嘅經驗,能力,過往成績等等,仲有如果HR睇落好享受面試過程,向你派卡片,同你握手握得較耐,同你道別嘅時候表現得依依不捨,話你知佢會好快聯絡返你,呢啲都係面試嘅好精兆.
就算以上嘅徵兆你中咗大部份,都唔可以守株待兔,你都要主動啲喺面試之後做返啲嘢㗎!
面試後可以做啲咩呢?
1)攞晒所有你見過嘅人嘅聯絡資料,例如喺面試完結之前,問你嘅面試官攞佢嘅電郵地址,或者問櫃檯職員攞晒頭先見過你嘅人嘅電郵地址.
2)唔好放棄搵工.就算你感覺到你喺呢一個面試做得好好,或者對方好似好大機會會聘請你,都唔好cancel其他已經預約好嘅面試.比其他人同比自己多一個機會.
3)電郵道謝.但係記住要個人化同埋要特定為每一個同你面試過嘅人寫.唔好寫一封然後send晒俾所有人.喺電郵內文可以提及返喺面試過程中遇到嘅特別時刻,例如對方講過而你覺得好有啟發性說話,又或者如果你認為喺面試中有啲問題你答得未夠好,可以喺電郵裏面補充番.你應該多謝對方肯為你付出時間見你.如果係一間細嘅傳統公司,佢哋亦都會好欣賞你郵寄一啲感謝信或者感謝咭比佢哋,呢個舉動喺現今科技發達嘅社會之中係好特別同好令人記得嘅.
4)喺LinkedIn加你嘅面試官,而且可以寫一段短嘅訊息俾佢.如果面試官好快回覆你,代表佢都有興趣邀請你加入.
5)保持開放,唔好氣餒.無論面試前定面試後,都一定要保持專業,有禮貌,咁樣只會令你被取錄嘅機會有增無減.唔同嘅公司有唔同嘅招聘時間表,唔好過分執着你要幾時收到公司嘅回音.有啲唔怕醜嘅人甚至會喺面試完結之後直接問「你覺得我符唔符合呢份工嘅要求啊?」或者「有冇邊啲特定嘅範疇你哋會想知多啲㗎?」你亦都可以嘗試吓咁做,因為其實都冇乜得輸嘅,俾人見到你咁主動都係好事.
最後,總之喺招聘嘅任何時候都要保持以最佳狀態示人!千祈唔好放棄,你最終都會搵到合適自己嘅工!


text:
因為武漢肺炎,小朋友最少停課一個月,個個盡力減少外出,一方面減低感染機會,二來都要節省口罩~大人都仲會每日出去返工(day公司其實都實施半home office)有得行多少少路,小朋友每日活動空間真係得屋企嗰幾百呎,我哋都盡量爭取俾佢哋落平台玩,但午睡醒來既時間好多其他小朋友,所以我哋都有好幾晚食完晚飯之後落去玩,冇乜其他人,可以口罩都唔駛戴~
妹妹詩詩性格比較活躍,真係會不停sir滑梯,跑跑跳跳,但家姐曉曉真係比較好靜,落街玩都寧願佔據滑梯下面既小空間開餐廳賣雪糕,要氹佢踩下滑板車都要用「送外賣」做題材先會積極少少去下~而家咁少出去,落得去嗰半個鐘梗係希望可以maximize到效果啦~
今日爸爸有好提議,我哋玩尋寶遊戲﹗﹗
帶咗一楝唔同顏色唔同大細既圈圈落去,輪住收埋,跟住輪住搵番出嚟~話說呢楝圈圈都有好耐歷史了,係穎彤表姐佢哋俾既二手玩具,究竟穎彤表姐佢哋之前有冇其他主人呢?
開頭時大家收埋嘢既技術冇咁高超,就咁放係花槽邊,滑梯攀爬架上面,涼亭下面等等地方,好容易就搵到出嚟~但玩多幾次之後,收埋圈圈既技巧越嚟越好,會根據個別圈圈既特性嚟收埋,好似深藍色圈圈放係暗既地方,黃色圈圈放係黃色燈既中間,越嚟越有挑戰性,我都玩到好有趣味~呢個遊戲最成功既地方係,除咗好玩之外,曉曉真係跑多咗好多﹗﹗詩詩未識得收埋,不過跟出跟入,佢既運動量好有進益~
我哋要發掘多啲新遊戲呀,暫時距離最早復課日仲有20日,家長們加油﹗


text:
羅曼語族
羅曼語族,又叫羅馬語族同拉丁語族,屬於印歐語系,係由意大利語族衍生出來嘅現代語族,主要包括由拉丁文變過嚟嘅現代各種嘅語言.講羅曼語族語言嘅人主要包括傳統意義上嘅「歐洲拉丁人」.紀元前後嘅古羅馬帝國瓦解之後,原本統一嘅拉丁文都跟住地域嘅唔同而產生各類方言.呢啲方言就係今日羅曼各種語言嘅雛形.
雖然係咁,現代羅曼語族各種語言同古老嘅拉丁文之間已經存在好大唔同啦.比如,現代羅曼語以冠詞同介詞嚟替代拉丁文複雜嘅格變化;現代羅曼語用助動詞嚟構成複合時態,呢啲都係拉丁文冇具備嘅.
即管都係由拉丁文演化而成嘅,羅曼各種語言之間重係存在比較顯著嘅差別.造成呢啲差別嘅原因包括:歷史傳統嘅互相隔絕,古羅馬帝國治前嘅地域性古文嘅影響,羅馬帝國覆滅後頻繁嘅戰爭同社會變遷,以及文藝復興時期各種地域文化之間嘅衝突同共融,等等.
Romance一詞係拉丁文嘅romanice一詞變過嚟嘅.喺拉丁文入面,呢個詞係romanicus一詞嘅副詞形式,意思係「用羅馬人嘅方式」.
現代羅曼各種語言同古典拉丁文之間嘅主要差別改
除羅馬尼亞文之外,其他語言已經冇格變化.
現代羅曼各種語言入面名詞通常淨得有兩種文法性,而拉丁文入面名詞就有三個文法性.咁梗係有特例,比如羅馬尼亞文同意大利文入面就保留咗一啲中性名詞嘅表達,而西班牙文,意大利文同加泰羅尼亞文入面仍然保存住一啲中性嘅代詞.
拉丁文中嘅指示詞喺現代羅曼語入面變成咗冠詞.
拉丁文中嘅將來時已經衰退,喺現代羅曼文中將來時有新嘅構成方式,並結合咗「條件式」呢個新嘅語式.拉丁文入面habere(相當於英文嘅to have)一詞成為構成時態嘅重要助動詞.好多重要時態都係由呢一個詞嘅完成體或未完成體加上動詞嘅對應變位構成嘅.
拉丁文入面嘅「綜合完成時」喺現代羅曼文中變成咗由詞義相當於英文to be或to have嘅助動詞加動詞過去分詞嘅合成時態.但係喺葡文同法文入面,仍然保存咗拉丁文嘅「過去完成時」,而羅馬尼亞文就有兩種完成時態,兩者嘅意義就基本近嗙.羅馬尼亞文入面又保留咗「過去完成時」,淨係用喺直陳式入面,由動詞詞綴-se嚟體現.呢一個詞綴係源於拉丁文虛擬式過去完成時嘅詞綴-isse.
羅曼各種語言入面使用者最多嘅係西班牙文,其後依次係葡文,法文,意大利文同羅馬尼亞文.
喺現代嘅羅曼各種語言入面,拉丁文複雜嘅屈折變化同文法結構已經畀人大大簡化.意大利文,薩丁尼亞文同古典拉丁文最近嗙.
羅曼語族內部嘅各種語言喺語音上彼此好近嗙,地緣接近嘅語言通常都有共通嘅部分.葡文,法文同羅馬尼亞文係羅曼語族入面最具獨特性嘅,而呢三種語言嘅獨特性又唔相同.薩丁尼亞文係羅曼語族入面最為孤立同保守嘅語言.係喺法國南部嘅郎格多克文被認為係最典型嘅西部羅曼文.
喺羅曼諸語言發展嘅歷史入面,最先從拉丁文入面分裂出嚟成為獨立語言嘅係薩丁尼亞文,跟住嘅係東部嘅羅馬尼亞文又同拉丁文脫離,成為獨立語言.第三個重要過程係意大利文同高盧-伊比利亞語言嘅分離.喺呢個時候,法國同伊比利亞半島諸國嘅語言重係具有高度嘅一致性.羅曼語言嘅第四次重大變化係伊比利亞半島嘅語言同法文脫離,慢慢形成非常近嗙嘅兩種現代語言:西班牙文同葡文.之但係喺西班牙東部嘅加泰羅尼亞文就被人覺得係法文同伊比利亞語言嘅中間產物,因為呢種語言融合咗法文,西班牙文同葡文嘅好多特徵.例如,英文入面fear一詞喺葡文入面係medo,喺西班牙文入面係miedo,喺加泰羅尼亞文入面係por,喺法文入面就係peur.
喺羅曼各種語言入面有好多方言,有時好難分得出邊啲係「方言」,邊啲係獨立語言.好多語言之所以有咁顯赫嘅地位係由於佢哋係政府,媒體同學校教育所採用嘅語言,比如法文,西班牙文,意大利文等.之但係好多語言雖然喺地方學校都有教,而且有一定嘅官方地位,但係顯得弱勢好多,比如薩丁尼亞文同羅馬傳語等.有一啲語言就長期受到官方嘅漠視,例如法國南部嘅普羅旺斯文,意大利境內嘅威尼斯文等等.如果講呢啲語言重有生命力嘅話,另外一啲更加弱勢嘅語言,如阿斯圖裏亞斯文,阿拉貢文等,就更加唔使講啦,可能隨時面臨滅絕嘅危險.呢啲語言(或方言)目前淨係喺好細嘅範圍內有人用緊,喺度逐漸萎縮緊.
羅曼各種語言嘅共同特徵改
常規改
羅曼各種語言嘅文法變化主要靠動詞嘅詞形變化,而唔係靠粘着成分.咁就係對動作嘅側重點係依賴動詞自身嘅變化,而唔係好似英文入面go in嗰種嘅「動詞+介詞」 嘅結構.咁即係講羅曼語言構詞法嘅重要特徵.
羅曼各種語言通常頻繁咁用兩個助動詞來構成時態,都係從拉丁文嘅不定詞esse同stare變過來嘅,一個用喺描述本質,一個用喺描述狀態.
羅曼文嘅動詞都要照住人稱同數量嘅唔同而進行變位.第三人稱通常有文法性嘅區別,而第一同第二人稱就冇.呢一點同希伯萊文好似,不同就係希伯萊文嘅所有人稱都有性同數嘅變化.
幾乎所有嘅羅曼語言中都重保留住敬詞嘅痕跡,主要體現喺第二人稱單數上.例如法文入面「你」係Tu,而「您」就係Vous.呢個特徵叫佢做羅曼語言嘅「T-V差別」.
所有嘅羅曼語言名詞都有文法性嘅區別,但通常名詞本身冇屈折變化,即係拉丁文入面名詞係有格變化嘅.
喺語音上,羅曼語言通常都拎每個詞嘅重音放喺倒數第二個音節到(喺法文入面,重音係放喺最後一個音節嗰到,因為多數法文詞彙唔要咗拉丁文詞彙嘅最後一個元音),而且羅曼語言通常都會有一啲特殊嘅規定去消除聲門塞音,閉塞輔音等對語言整體美感嘅影響(例如法文入面就有「連讀」嘅規定).呢啲特徵令所有嘅羅曼語言都具有語素快,語調流暢嘅特點.
書面形式:
- 字母W同K用得好少,通常淨係出現喺人名同外來語入面.
- 字母C同G喺前元音(如i,e等)之前嘅時候通常讀音要軟化,喺後元音(如a,o,u)前就要發較硬嘅軟顎音.
喺大多數羅曼文入面,一啲表示國籍嘅形容詞,表示星期,月份同年份嘅名詞通常第一個字母唔使大寫,咁同日耳曼文唔同.例如,喺法文入面,「中國嘅」寫作chinois,而唔係Chinois.
名詞複數嘅構成改
喺一啲羅曼文入面,名詞複數係由名詞單數詞尾加字母s構成嘅,呢啲係喺拉丁文入面賓格名詞嘅複數形式變過嚟嘅,用咁嘅方式構成名詞複數嘅羅曼語言包括葡文,西班牙文,加泰羅尼亞文,普羅旺斯文同法文.之不過都有一啲語言嘅名詞複數係由詞尾嘅元音字母變化嚟構成嘅,呢個特徵就係喺拉丁文入面主格名詞嘅複數形式變過嚟.屬於呢一類別嘅語言有意大利文和羅馬尼亞文等.
比較級嘅構成詞改
羅曼各種語言嘅比較級構成詞有兩種,一種係喺拉丁文詞彙plus變過嚟嘅,一種就係喺magis呢個詞變過嚟嘅.採用前一種構成方式嘅語言包括法文(plus)同意大利文(più);而採用後一種構成方式嘅就有包括葡文(mais),西班牙文(más),加泰羅尼亞文(més),普羅旺斯文同羅馬尼亞文(mai)等.
數字「16」改
喺羅曼語言入面,「16」呢個數字喺計數體系入面地位非常特殊.除咗羅馬尼亞文之外,羅曼語言普遍用「1+10」,「2+10」……結構表示11-15,用「10+7」,「10+8」……結構表示17-19.而16作為兩組之間嘅分界線,喺各語言入面表達方法唔同,其中法文,加泰羅尼亞文,意大利文等用「6+10」;而葡文和西班牙文等就用「10+6」.
助動詞體系改
有啲羅曼語言用表達「有」呢個含義嘅助動詞(相當於英文嘅to have)嚟構成複合時態(比如法文入面嘅「愈過去時」等),而有啲語言就對動詞做出區分,有啲動詞用have嚟構成,有啲就要用be嚟構成.淨係用have構成嘅語言包括加泰羅尼亞文,葡文,西班牙文同羅馬尼亞文等.而撈亂使用兩個助動詞嘅語言就包括法文,意大利文同普羅旺斯文等.
喺後一類羅曼語言入面,用be嚟構成嘅複合時態嘅動詞經常係成日用嘅不及物動詞,呢種動詞經常講嘅係唔可以確定目標或講明狀態嘅動作.例如「嚟」,「去」,「變成」等等.而大多數動詞重係要用have嚟構成複合時態.
變體改
混雜語言同語言變體改
近代西方國家嘅全球殖民活動搞到羅曼語言嘅傳播超出咗歐洲本土而擴展到世界各地.西班牙文,葡文同法文嘅影響力好大.呢啲語言喺外國嘅傳播過程入面同其他語言融合,就產生咗同母語好大唔同嘅各類混雜語言同語言變體.下邊列出咗一啲重要嘅羅曼語言變體:
法文變體改
- 海地法文,係美洲國家海地嘅官方語言.
- 安替列法文,主要喺美洲嘅多米尼加同聖露西亞講多.
- Kreyol Lwiziyen,喺美國路易斯安那州講多.
- 毛里裘斯法文,喺毛里裘斯嘅法文變體.
- 塞舌爾文,喺塞舌爾地區嘅法文變體,同英文,法文都係塞舌爾嘅官方語言.
- Lanc-Patuá,主要喺巴西嘅阿瑪帕州講多,係法文同葡萄牙文結合產生嘅變體.呢種語言變體主要係喺講法文嘅南美國家圭亞那以及加勒比海嘅法國殖民地移民創造嘅.
- 越南法文,主要係喺東南亞嘅原法國殖民地越南,老撾等國.
葡文變體改
- Angolar,主要係喺聖多美島講多.
- Fá d'Ambô,係喺赤道畿內亞講多.
- Crioulo,係喺佛得角巴溫蘭托島講多.
- 達曼-印度-葡文,係喺印度嘅達曼同弟烏地區講多.
- 弟烏-印度-葡文,係喺印度嘅達曼同弟烏地區講多,差唔多已經滅絕.
- Forro,係喺聖多美島講多.
- 馬來葡文,係喺馬來西亞嘅一啲地方講多.
- Kristi,係喺印度柯爾雷地區嘅一啲村莊講多.
- Lunguyê,係喺普林西比島講多,差唔多已經滅絕.
- Patuá或Macanese,澳門葡文,係喺中國嘅澳門地區講多.
- 帕皮阿門托文,係喺尼德蘭安德列斯群島同阿魯巴島講多,係葡文同西班牙文,荷蘭文混雜語言.
- 蘇里南文,係喺南美國家蘇里南講多,係英文同葡文嘅混雜語言.
- 斯里蘭卡-印度-葡文,係喺斯里蘭卡嘅一啲瀕海城市講多.
- 畿內亞葡文,係喺非洲國家畿內亞比紹同塞內加爾一啲地區嘅混雜語言.
西班牙文變體改
- 查瓦卡諾文
- 帕蘭切羅文
- 帕皮阿門托文(混雜咗西班牙文,葡文同荷蘭文)
- 雅尼托文
人造語言改
拉丁文同羅曼諸語言都促進咗人造語言嘅發展.例如,著名嘅世界語,拉丁國際語,新佛蘭卡文等人造語言就係大量羅曼語言嘅特徵嚟構成自己嘅文法同詞彙體系.
羅曼語族語言一覽改
由於羅曼語言係喺拉丁文衍生出嚟嘅,喺歷史發展嘅過程入面經歷咗非常複雜嘅變化,所以對於羅曼語族內部各種語言派別嘅劃分歷來存在爭議,到而家為止都冇確鑿嘅定論.下面係羅曼語族各種話及方言嘅詳盡一覽:
- 伊比利亞-羅曼語支
- 奧克文
- 加斯科涅文
- 阿拉涅文
- 利穆贊文
- 奧弗涅文
- 朗克多格文
- 普羅旺斯文
- 尼薩德文
- 奧本克文
- 加斯科涅文
- 高盧-雷蒂亞語支
- 法文
- 皮卡爾文
- 瓦龍文
- 諾曼第文
- 盎格魯-諾曼文(已滅絕)
- 尕羅文
- 弗朗什-孔泰文
- 香檳語文
- 洛林文
- 雷蒂亞各種語言
- 弗留利文
- 拉迪恩文
- 羅馬傳語
- 意大利各種語言
- 意大利文
- 高盧-意大利文
- 皮埃蒙特文
- 利古里亞文
- 摩納哥文
- 倫巴第文
- 威尼斯文
- 西西里文
- 科西嘉文(同意大利文嘅托斯卡納方言好近嗙)
- 薩丁尼亞文
- 達爾馬提亞文(已滅絕)
- 伊斯特羅文
- 東羅曼語支
- 羅馬尼亞文(喺摩爾多瓦叫做摩爾多瓦文)
- 阿羅馬尼亞文
- 梅格蘭尼文
- 伊斯特羅-羅馬尼亞文


text:
日日返工滴滴滴?辦公室漏水唔使怕!
emy企係你嗰邊,一條龍幫你搞掂佢
緊急案件?
emy三日內報告連專家建議,搵埋律師幫你
唔關你事嘅話,有機會一蚊都唔駛俾.
辦公室漏水搵師傅?
搞唔清楚邊度漏,整極都唔完
水向下流,搞唔清楚邊度漏,整完都冇用
搵政府幫手?
商業案件,滲水辦或政府未必受理
即使受理,搞得黎都要等三個月至半年,商業/辦公室/公司漏水已經影響生意,仲要同住宅case一齊排隊,整到嚟年半到兩年都唔出奇.
倒頭來,做唔到生意仲要蝕埋鋪租,emy用最快速度同最專業嘅角度幫你,特別案件更加唔使一個禮拜!價格方面甚至乎有機會唔使你出錢.
完全唔受環境限制
除咗有專業嘅師傅,我哋仲可以用無人機檢測棟樓.輔助嘅專業師傅,全部都接受過專業訓練, 乜都驗得清清楚楚.方便遇上商業/辦公室/公司漏水問題嘅你,以最快速度處理問題.
點解搵emy?
除咗快之外,所有報告均由香港認可處 HOKLAS 認可實驗室提供,仲有建築師,認可人士同律師幫你,所有服務都有專業保證. 我哋仲可以協助你委派專家上庭,邊個唔啱邊個負責,就算上到庭都唔使驚.
e-myhouse
唔止醫你屋企,仲醫埋你鋪頭
客人幫襯淋濕,路人行過滴濕⋯⋯
做生意唔安心,搵錯人唔放心⋯⋯
emy即刻幫你搵出邊度漏水,同時用最快嘅方法幫你解決!


text:
「寫文」
老實講我啲中文真係唔叻,你估都估唔到我其實係用谷歌瀏覽器嘅廣東話輸入法嚟寫文.因為我真係唔識速成或者倉頡,而當然我知係會寫得快啲.不過對於我嚟講得小六中文水平嘅人,一日寫一篇全中文嘅文,唯一可以幫我嘅真係廣東輸入法.事關係以英文嚟拼返個音出嚟,所以對我嚟講真係花節方便.如果叫我手寫嘅話,真係分分鐘唔記得個字點寫,同埋寫到天黑都未寫完!
「自己」
其實自己寫文係純粹係為自己定一個目標,就係堅持.我個人其實真係經常開咗個頭,無咗個尾.所以今次係非常堅持.所以有時真係忙到無停手,但係都希望繼續每日寫一篇發洩下.當然寫寫下就會有人搵你寫嘢,但係我真係唔敢寫咁多.唔係唔想試,只不過覺得如果做得唔好,倒不如唔好做.仲有我經常寫錯字,有時寫完睇咗一次睇唔到,之後睇返又搵到啲錯別字!
「今後」
雖然目的唔係要好多人睇,因為當初開始寫文都唔係為咗嚟個目的.所以只係希望繼續堅持日日寫下嘢,記錄自己個日想記錄嘅嘢.講到尾,有時真係覺得有少少變咗本日記.而家有時睇番幾個月前寫嘅嘢都真係幾得意,不過有啲就好明顯係冇乜時間寫,快快寫完就算.寫文真係可以反映到當日嘅心情,而依家日日寫幾百字,我哋中文水平希望有進步啦.多謝收睇!


text:
[按此打開]
[隱藏]
我想寫出呢篇文章等各位警惕,出外記緊拖住小朋友,唔好有一刻鬆懈.
今朝(8月29號)喺西貢公眾碼頭附近,唔多人,我,老公,公公,婆婆和兩個仔等緊其他友人,等左差唔多20分鐘,喺11:25am我嘅3歲仔突然唔見咗.
我地都發咗顛不斷搵,最後婆婆喺西貢新碼頭對出嘅旋轉路口(福民路)見到兩個陌生男人拖住我個仔兩隻手,個仔喺度震,其中一個男人見到婆婆嘅時候講「嚟啦,嚟啦」,疑似通知另一位男人事敗,然後將個仔交俾婆婆,婆婆帶住我個仔就轉身走向公眾碼頭方向,見到我過嚟,話嗰個男人話我個仔走失左,幫我揾到我個仔.然後我同我個仔講嘢,個男人走過嚟話:「你唔好鬧佢啦,佢已經好驚啦」,呢個男人係用純正廣東話講嘅.嗰個時候我有懷疑,所以我冇同嗰個男人講多謝,然後帶咗個仔走.
15分鐘後,我越諗越唔對路,覺得冇可能我個3歲仔自己走到咁遠,雖然路程不是十分之遠,但係佢唔會走離開我們咁大距離,而且,我覺得個男人同我講嘢,係想試探我,究竟我有冇懷疑佢係拐子佬,睇吓方唔方便再犯案,所以我決定報警,盡早將件事話俾警方知道.
一開始我個仔唔肯講發生咩事,幾小時後佢冷靜後,佢話,原來佢喺碼頭見到有個叔叔釣魚,嗰個叔叔釣到一條魚,然後釣到魚嗰位叔叔就拖住佢隻手走,無幾耐有另外一位叔叔再拖佢另外一隻手.我已經差唔多可以肯定佢哋兩個係拐子佬,無啦啦點會拖住個小朋友走咗去等車,最多喺喺附近問吓邊個係呢位小朋友個爹哋媽咪吧?
最近新冠肺炎,小朋友通常都喺室內,亦喺兩歲嗰陣上咗半年嘅PN,無太多機會學習如果遇上陌生人應該點樣處理,我地作為家長因為最近通常留喺室內亦都冇再三提醒佢.
最後,可能最近經濟唔好,大家記住注意安全,小心照顧小朋友.


text:
疫情再度爆發,政府部門同唔少私人企業都決定俾同事work from home.宜家等一枚打工仔推介6樣home office必備嘅小東西啦.
| 電子系列
1. 多功能轉接器
如果你屋企部laptop得一兩個USB口,又想read多幾個file,呢樣野絕對幫到你!唔使買咁多個轉接器,又可以投影去電視或者其他Mon,做雙螢幕,開video meeting一流!對於一啲屋企只有laptop嘅人真係幫到好多忙.
2. 線材收納盒/架
如果你屋企本身有好多線,唔想又再買多一個轉接器,咁你就要擁有一個收納盒或者固定架.屋企工作桌面多數比公司細,空間咁少,如果枱面仲亂七八糟,啲線繞嚟繞去,好容易倒瀉枱面杯水,等間整壞埋部電腦,今次你仲唔死?!
健康系列
3. 電腦支架
每日對住電腦九個鐘頭以上,如果部laptop好似平常咁放喺枱面.用家好容易會寒背,手腕亦都會有唔正常屈曲,好容易會影響健康.
坊間有好多唔同類型,有啲會好似變形金剛,又電腦袋變成支架.有啲就貼喺電腦背面用嘅時候先托高佢,完全唔佔空間.
4. 健康坐墊
屋企唔似辦公室,多數人都未必有一張舒服嘅辦公椅,可能只可以坐喺木凳,甚至攤係沙發做嘢.長期咁樣會姿勢唔好,都會影響骨骼健康.(老咗好易駝背)
加返一張坐墊,如果有矯正坐姿嘅功能就更好.坐得舒服,做嘢都精神爽利啲啦!
| 專注系列
5. 返工衫
Home Office好容易會懶散其中一個原因有冇諗過係因為大家嘅衣着?原來着得太舒服都會影響個人嘅精神狀態(難得work from home唔通仲着西裝喺屋企啊)
咁又唔係叫大家喺屋企都着晒成套西裝,jel 埋頭咁做,但可以換一件smart causal 嘅衫,或者著返一件西裝褸,等個精神狀態提升返,做嘢都會爽手啲!
6. 降噪耳機
唔知有冇人屋企住低層,樓下車聲人聲成日都好影響工作,閂埋窗開冷氣都係好嘈.呢個時候你就需要降噪耳機,幫你隔絕返呢啲聲音.啱晒一啲鍾意聽歌做嘢嘅人,唔怕喺屋企做嘢咁悶啦!


text:
《好客之都,關愛大眾》
港鐵近黎負面新聞咁多,形象開始低落,梗係認為搞多幾個關愛座對於企業黎講,係表示對社會既關心同埋責任啦.佢地一定係咁諗.
現實D講,用關愛座既針對人士,不外乎係長者,大肚婆,照顧細路人士,傷殘同埋攜帶大型重物既人.其他人就算中左七傷拳,內裡吐血,表面無事,但都唔可以侵犯關愛座聖域,否則網上一輪口誅筆伐,人生隨時玩完.睇唔開既就了此殘生,你都唔好話係一個咁扭曲既世界入面,呢D會係小事.
觀乎依家關愛座已經唔係成日有人坐,香港出生率全世界接近最低,所以大肚婆唔會BENEFIT好多.我相信依家既位既數目,亦足夠讓傷殘有餘,因為佢地應該係TOP PRIORITY.換句話說一係就無人坐,俾老人,一係就俾攜帶大型重物行李既,即係旅客居多.咁再諗落去,呢個一定係大趨勢黎既,香港的確係愈黎愈多老人同遊客呀嘛.佢地無算錯死草既.而老人仲有兩蚊搭車,政府補貼(即係你).鼓勵多D老人家搭港鐵,真係無壞.
成件事係理直氣壯架.遲D咪真係索性全部都變關愛座囉.反正一開始用紅色,就已經講到明警告你地班人咪亂坐,隨時坐左都會出事.一係你就易容或者日日拎住士的出街囉.
好客之都呀嘛.銀髮經濟呀嘛.你地年青人呢堆,係乘客群入面係小眾渣,邊個得閒理你地呀.唔該.


text:
「本份」
其實做任何嘢除咗做咗佢,做完佢之外,其實係唔係可以再做好啲?咁當然凡事都可以「比本份做多一分」,只係取決於心態.正如以前老細所教落,你想坐係司機位定係只係一心做乘客.因為有時只係做多少少個分別雖然唔係好大,但係好多時就係嗰少少就睇得出有心定無心.雖然係疫情之下大家心情都有一定嘅影響,但係一NESCAFÉ最新嘅廣告除咗耀眼之外,亦都道出咗一個重點就係點樣「做好」一件事.
「雀巢」
真係好耐無見到一個咁有質素嘅廣告!唔知大家有冇睇到近日 「Nescafé 一罐醒神」嘅廣告.一個廣告好與壞,其實好簡單!除咗可以令你睇晒個廣告之外,最緊要就係有共鳴.究竟製作一條動畫需要幾耐?一條有質素嘅動畫背後需要做嘅多工作?先唔好講幕後團隊有幾勁,淨係為咗一條兩分鐘嘅動畫,團隊由去年九月開始就已經先後四次嚟香港實地考察,令到廣告嘅每一個場景同細節都「多一份」親切感!
「做好」
大家都知道日本人做嘢一向都認真!而就係因為佢哋嘅認真,同所有嘢都唔只係為咗「做完一件事」,而係點樣「做好一件事」,所以係短短嘅兩分鐘動畫入面可以睇到嘅唔單止係細緻嘅畫功,而係每一個場景入面嘅細節.一個咁有質素嘅廣告所投放嘅資源相當唔細,尤其係香港一個咁細嘅市場.公司要考慮嘅因素亦都有好多,所以好多時都唔會只係針對一個單一嘅市場去做.今次真係非常之有誠意,亦都應該係近年香港見過比較出色嘅一個廣告!
NESCAFÉ 相信,做好本份,唔係我哋停低嘅理由.
只有每個人都做多少少,我哋先可以一齊行得更遠!
所以NESCAFÉ®同你一齊行多步,唔再買咖啡送咖啡,而係每罐都送你 10「亞洲萬里通」里數!每週每兌換3罐,更可以參加抽獎,贏取 20,000「亞洲萬里通」里數!


text:
搖滾大俠奏
之前上網見到有報導講阿 paul,Joey Tang ,夏韶聲,豹哥同恭碩良會一齊夾隊 Hong Kong Band 搞個演唱會.估唔到機緣巧合之下,竟然有 4 張免費飛可以去,所以就拉埋我老婆同埋啲親戚去聽喇.
利申先,我自己係鐘意聽 beyond 歌既,所以,見到有黃貫中,我已經好happy,對呢個演唱會都有少少期望.Joey Tang 啲結他正就不在話下啦,但恭碩良既鼓更加係不得了.一個鐘意 Rock 歌既人黎講,呢個應該係個幾正嘅音樂會.而我最大嘅一個 concern,就係我老婆佢哋平時唔係點聽開 Rock 歌,我驚佢哋聽唔慣,覺得嘈頂唔順……(註: 之後仲會拖埋我老婆 11 月去聽Guns & Roses😆) 不過唔理喇,自己 high 咗先啦,佢哋頂唔順到時自己走佬😝
講返個演唱會,由 “紅色跑車” 同 “我是憤怒” 揭開序幕.呢個都係我預期之內,一個香港既搖滾音樂會,一定唔少得呢兩首歌.之後,佢哋各自演繹自己嘅歌.對我嚟講,梗係最留意 beyond 嘅歌啦.當中有一首我由細學結他彈到大嘅 “灰色軌跡” ,live 聽真係好感動.而更加驚喜嘅係,竟然請咗葉世榮做嘉賓! 我咁耐以嚟,其實都冇 live 睇過 beyond 嘅演唱會.雖然而家個葉世榮已經唔係以前 beyond 嗰個,但係作為一個beyond fans,都當叫做睇左半個 beyond 演唱會架喇! 另外,有個位又真係估唔到,就係豹哥講家駒走咗嘅時候,竟然灑下男兒淚.阿 paul 安慰佢,話雖然佢走咗,但係佢嘅歌將會永遠長存,真係講得好啱! 好喇,又講番個演唱會先.雖然話係搖滾大俠奏,其實除咗頭頭尾尾嗰啲好搖滾之外,其實中間都夾咗好多慢歌,有啲 unplugged 嘅時間 .所以,我啲親戚都好頂得順😌 老實講,對於我嚟講,我反而覺得個演唱唔夠 Rock,係黃貫中叫做比較 Rock 嘅一個.其他嗰啲,我覺得都係偏向係商業化味道多啲,不喜勿插.
同埋仲有一個位,唔知係咪年紀嘅問題,我個人覺得個演唱會本應好有型好 high,但有啲位始終係有少少土味.而啲觀眾聽緊啲本來好 Rock 既歌既時候,都好似冇乜反應咁.對於我喜歡 Rock sound 嘅人嚟講,真係好希望 Hong Kong Band 可以吸引而家啲後生仔對於夾 band 嘅樂趣,令到香港既樂壇唔好咁單一化,可以好似 80/90 年代時百花齊放既情境.


text:
天氣之子觀後感
--世界再癲狂,也不要去習慣
因為工作關係,經常都有機會可以睇到電影嘅優先場或者試映會.作為新海誠死忠嘅我,今次就去咗睇天氣之子.
當然,喺我心目中,秒速五厘米已經成為不能被超越嘅作品,所以即使天氣之子有幾多票房上嘅突破,我都唔打算吹奏太多.只係想同大家簡單分享一個電影帶俾我嘅概念.(應該唔算劇透掛)
呢個世界,原本就係痴撚線.但係,即使呢個世界係痴撚線,都唔好覺得係理所當然,身為世界嘅居民,我地有責任去了解,去承擔,呢種痴撚線嘅常態.
當你以為你嘅做法,你嘅取態係叫「習慣」,其實只係逃避.逃避面對解決唔到嘅問題,逃避面對承擔唔起嘅責任.或者呢點唔係成套戲嘅中心思想,但對於目前嘅我,對於身處目前香港嘅我嚟講,睇完成套戲之後就得出一個咁嘅結論.
世界癲狂,當習慣成自然,將唔會有任何改變.
因為嚴格嚟講呢個post都算係影評,所以就唔拉埋太多政治嘢嚟講.呢套戲可以話係貫徹新海誠嘅風格,又可以話同以往嘅作品有啲細微分別.喺氣氛營造上同以往有少少唔同,寂寞嘅感覺變得無咁濃烈,至於係好定唔好就見仁見智.
前段鋪墊上節奏有啲略慢,不過中後段漸入佳境,劇情環環相扣.每個角色嘅故事都圍繞中心主題,亦將一種矛盾嘅概念呈現得恰到好處,唔會顯得太過刻意造作.
值得一讚嘅係起歌位真係起得好好,不過起歌方面從來都係新海誠作品嘅殺手鐧.(秒速個起歌位我喊到仆街)同埋新海誠繼續發揮佢嘅強項,角色嘅情感描寫非常細膩,令人好容易同角色產生共嗚.除此之外,笑位亦都多咗.
絕對唔可以唔提嘅係天氣之子入面有個幾有趣嘅彩蛋,一定要留意.


text:
25 MAY 2015(MON)小小豬今日就有一個新嘗試,晨早八點未到就嚟到足球場,因為第一次參加足球比賽呀~
其實前幾日天氣都唔係咁隱定,所以我都打家輸數今次個活動係會取消.但朝早起身個天氣都好好,所以小小豬唔洗失望,可以去比賽啦!
係呀...由小小豬一個月前同教練報名開始,佢都已經好緊張又期待,成日都將個足球比賽掛係咀邊,所以如果今日活動取消,我想佢一定笑唔出呀~
點完名就開始去集隊,先去做下熱身先.嗰一刻小小豬就開始發傻,我從遠處就見到阿SIR唔同佢密密傾咁,為免加深影響小小豬情況,我都係決定企埋一邊,等阿SIR幫手~
好啦...比賽開始啦!其實比賽都係好簡單,踢三場每場就大約10分鐘.雖然經阿SIR訓話過之後,小小豬情緒都好左好多,不過都係悶悶不樂.但都總算佢好合作,肯追住個足球跑~
中場休息,謝晒嘅小小豬~
經阿SIR不斷鼓勵,到左第三場比賽時,小小豬心情好左好多,今次仲負責守龍門呀~
哈哈哈...依隻豬仔狀態回勇,好有姿勢都有少少實際呀~
三場比賽完結了,小小豬那一對都有獎呀(雖然好明顯都只係一個豬肉獎)~
阿SIR仲叫小小豬做隊長,負責拎獎杯添~
所有比賽完結時,阿SIR當然同小朋友勉勵一番,仲將個獎杯送俾今日表演較好嘅小朋友.其實今日小小豬表演真係唔太好,所以當阿SIR話將獎杯送俾小小豬時,我倆都覺得好突然~
阿SIR話雖然小小豬唔係踢得最好嗰個,但佢肯去堅持參與,又肯去追個足球,所以都俾個叻叻佢~
拎住一個屬於自已嘅獎杯,睇下小小豬幾開心.今次依個仲係小小豬人生第
其實學阿SIR話,今次參加比賽都唔預佢地有啲咩好表現...入幾多球....踢得有幾好,只係希望佢地感受一下比賽目的同經驗.所以最初我都冇預小小豬可以有幾好,只望佢ENJOY個比賽.
雖然頭段小小豬都情緒唔係咁好,但好在後段可以返番來,加上阿SIR又讚佢,所以我都收貨啦,期望下次再參加比賽時可以有好表現啦!
不過話時話,今日依個獎杯同阿SIR向小小豬講那番說話,明顯對小小豬係一個好大嘅鼓勵,令佢嘅自信心增加左,同埋更加喜愛足球.
其實我覺得小小豬真係好幸運,因為可以跟到一個好好阿SIR,除左教踢足球之外,仲會好耐性地做埋心理輔導,同小朋友謂道理,所以小小豬一定要繼續俾心機學,唔好浪費阿SIR對佢地付出嘅心思呀!


text:
大家有冇做過一啲公司,喺resign之後要進行Exit Interview(離職面談)?我做HR嗰陣幫離職員工做過,自己resign都經歷過.
剛剛有位做HR嘅朋友同我分享一件事:
「噚日做Exit Interview好唏噓,嗰位同事向我講,辭職係因為上司迫走啲唔聽話嘅下屬,夜晚同星期六日都WhatsApp講公事,遲咗覆仲要畀說話下屬聽,成日為加班而加班,又話老細未走就唔可以收工,否則影衰條team,會畀老細覺得冇士氣,同埋個上司搞好多辦公室政治,分化同事,例如同A講B壞話,同B又講返A嘅壞話,總之要同事之間不和,因為唔想啲人私底下咁friend.」
我:「咁多不滿,張紙夠唔夠位寫呀?」
「以上嘅說話佢只係口頭同我講,完全冇寫落張紙度,我問點解?佢話費事畀人秋後算帳,轉新工做reference check隨時瀨嘢.」
我:「有前科?」
「係呀,之前有人走,Exit Interview照寫真心話,結果佢上司玩嘢,三催四請都唔出reference letter,後來出咗都打到好差,擺明公報私仇.」
我:「唔怪得啦!」
換言之,所謂Exit Interview嘅意義係彰顯唔到,因為每間公司要做離職面談,最大原因就係了解員工點解要走,從而修正同檢討公司嘅不足之處,而員工選擇避而不談,不外乎兩個原因,1)好似呢個case咁,佢太清楚公司文化,個老細或者管理層根本唔會接受現實,2)佢已經對呢間公司死心,通俗啲去表達即係~~~點醒你都廢事!
好多公司嘅Exit Interview純粹係一種形式,就當有人會睇,請問邊個睇先?HR收返嚟之後直達天庭畀老細?老細真係重視?
我見過另外一個case係收返啲Exit Interview畀員工嘅直屬上司,但係內容正正係鬧個上司,即係自己查自己,投訴信係畀返被投訴嗰個人去查,成個流程同架構係咁樣,你仲有咩期望吖?
另一位朋友間公司嘅Exit Interview仲搞笑,有個員工resign之後好坦白,內容有成幾百字,主要係話老細刻薄,每年人工加$150,最勤力個同事都係加$200,office設備又殘殘舊舊,電腦都唔捨得換,每朝開機要半個鐘,雖然入面冇講佢直屬上司嘅壞話,但係個上司拎住呢份嘢都唔敢畀老細睇,報喜不報憂,想進步都難啦!
其實一個員工resign,唔使問都知道係得幾個原因,簡單綜合就係:
A)上司廢
B) 冇前途,冇晉升機會
C) Policy同管理模式唔夠人性化
D) 付出嘅努力同收獲唔係正比例
E) 忙到hihi仲要應付辦公室政治
有啲嘢唔使做Exit Interview都知道,問題係你知道又會唔會去正視呢?真係要啲員工講你先知?唔講就完全唔察覺?
用包容,開放,認真嘅態度去聆聽員工意見,Exit Interview先至有意義同埋作用,否則就等同做show交差.


text:
溝仔/女其實都離唔開行街食飯同睇戲.三個活動之中,睇戲係最多可能性,話哂戲院黑媽媽,個個又專心望住螢幕睇戲,對於姣婆同脂粉客黎講絕對係一個可以發生好多野嘅地方.
最常聽d人叫仔仔帶女女去睇d恐怖片,咁女女驚嘅時候就會撲入你懷中啦!咁正常都萬試萬靈嘅,因為當仔仔約去睇恐怖片時,女女其實都已經大概估到你想點,一到d緊張位就算唔驚都會交戲捉實你手臂,俾機會你安慰下佢,攬下佢.不過我就試過睇套一d都唔驚嘅辣殺片,搞到我戲都交唔到(或者係我d戲太屎,my bad);又試過個仔仔仲驚過我,可能只係影住個黑房有d緊張音樂,佢就驚到捉住我隻手,再緊張d時仲想匿喺我身後,諗返都幾搞笑😂
另外有人會建議d女女唔好帶褸,借d依話凍就叫個男仔借件褸褸下.呢d屎橋我梗有用過啦!但而家有幾可d仔仔會帶褸出街呀~好彩嘅仔仔咪順手攬住你,唔好彩仔仔怕醜/唔識做咪成場戲喺度凍到震囉!
我有個幾有趣嘅經驗.話說我約左新仔仔去睇戲,一坐低未開場佢就話凍,我心諗反客為主咁新穎?!咩玩法?!但老娘行走江湖幾十年係唔會俾仔仔大到我嘅!我就問佢咁洗唔洗我俾d温暖你?然後就一下撓住佢再拖住佢,再雙手好温柔咁搓暖佢隻手.咁既然都橋住隻手,就好順便咁埃埋落佢個手臂度.諗住舒舒服服挨着睇戲,點知呢個時候佢居然縮開隻手隻手,我當堂嚇一嚇.
但原來佢縮起隻手,係想搭住我膊頭,佢隻手搭落嚟嘅時候仲輕輕攬一攬我埋佢度,我地嘅距離又近左,我個頭就好自然咁挨左落佢個胸肌度,仲聽到佢啲心跳聲.我話:「你個心跳得好快喎!」佢話:「見到你緊張呀嘛~」咁套戲都未開始我地就熱哂身,咁之後當然無乜專心睇戲啦🤣
其實我就唔建議大家一黎就好似我咁浮誇嘅,尤其係男性.因為女人就算做得進取d都唔會驚對方叫非禮先啦😂男性同初次約會嘅女性有任何身體接觸之前,請先確定對方係對你有一定嘅好感先至有所行動.嗱!唔好以為對方應約就一定係對你有好感,有時有d女純粹貪小便宜,見有得免費睇戲所以就出嚟.我個人就唔會有呢個取態,因為我覺得最貴嘅cost唔係錢,而係時間,如果同冇興趣嘅人去睇戲,就係浪費左時間又浪費左套戲.其實我覺得最好就AA制,或者我請你睇戲,你請我食飯咁.
講返正題,雙方嘅身體接觸應該要循序漸進,例如先係挨近啲佢等大家膊頭貼膊頭試下水温先,之後再試搭膊頭,成功左先再諗攬攬錫錫啦~仲有個溫馨提示俾啲小毒撚,雖然毒撚切忌有自信,但又唔好驚到下下都要得對方同意先有所行動,唔洗問人「我可唔可以搭你膊頭呀?」咁嫁,總之睇準時機一手搭落去就得㗎啦!
約女去睇戲仔仔有幾樣簡單基本野可以做.第一,帶一件外套,如果女女真係凍嘅時候,就擺出黎輕輕咁幫佢披着件外套,咁就可以順便搭埋佢膊頭啦!第二,一入場記住要清除你地之間最大嘅障礙,就係位同位之間嘅手柄!你哋中間有個手柄嘅話你又點攬住佢睇戲呢?所以記住一坐低就好拉起佢,如果唔係對方一挨住個手柄,你就好難郁到佢.第三,如果對方冇特別要求要買爆谷,就唔好買,因為嗰桶爆谷會成為咗你同佢拉近距離之前要清除嘅障礙,如果係大炮谷嘅話,可能真係食咗半場,你先真正可以開始向對方埋手.
入戲院睇戲絕對係一場進可攻退可守嘅攻防戰.一方想攻陷,另一方都有機會想防守,尤其係約網友出黎見,見到先知中伏又甩唔到身嘅時候.防守嘅一方只要將上面嘅溫馨提示調轉黎做就得啦!首先當然就係自己外套自己帶啦!另外入場前買一桶大嘅爆谷,入到場就塞比對方攞住,由得佢慢慢食,咁佢對手就唔得閒搞鳩你啦!仲有一入到場記住要拉低你地中間個手柄,然後擺支飲品放喺個飲品位,再用手踭頂住,咁佢就點都越過唔到條防線啦!咁我諗你嗰個幾兩個鐘應該可以平安過渡嘅~如果真係好唔掂,梗係借尿遁啦!
講咗咁耐,可能有啲人話我入戲院睇戲就真係專心睇戲㗎喎!咁你咁專心,點解唔一個人去睇戲,要叫多個人陪你?有條女響隔離都專心睇戲,一係就條女唔掂,一係就你on9啦!無補充!


text:
(搵Intern的季節)Zoom/ Online Interview事前準備
最近有好多公司都轉用Zoom或者其他App面試,平時用Zoom上堂上得多,但係去到面試就完全係另一回事.你有可能會遇到唔同技術性問題,間接影響你嘅見工表現.同學仔可以參考以下5個Zoom Interview嘅準備Tips,順順利利攞到offer!
-
1. 搵個乾淨嘅背景
平時上堂嘅時候可以用Virtual Background遮住屋企嘅亂況,不過virtual background有時候會識別得唔好,會遮住你個樣,或者遮唔到部分背景,有機會令面試官分心.想避免呢種情況,最好都係喺屋企搵幅乾淨嘅牆,或者係已經執乾淨嘅角落進行面試,咁面試嘅時候就可以專心迎戰,唔需要擔心背景會影響印象分啦!
-
2. 練好Eye Contact
面試官喺Online interview嘅時候會特別注重眼神接觸,大家要訓練好自己嘅鏡頭意識,發言嘅時候一定要望鏡頭,不時望吓面試官嘅表情同反應,等面試官感覺佢係直接同你溝通緊.
-
3. 試清楚個耳筒同咪
唔同公司會使用各種通訊軟件進行online interview,而每個軟件嘅音訊設定都唔同.同學記得每次面試前都要試清楚耳筒聲量同埋收音係咪清楚,確保自己嘅發言清晰流暢.最好準備多一兩個運作正常嘅耳筒,出問題嘅時候可以立即替換.
-
4. 準備好Cheat Sheet
Online interview嘅好處就係可以出cheat,將準備咗嘅資料整成cheat sheet,萬一唔記得想講咩都可以偷睇.不過記得要將cheat sheet放喺鏡頭附近,唔好低頭睇notes,俾面試官覺得你眼神飄忽呀!
-
5. 留意網絡狀況
作為卑微嘅求職者,確保網絡穩定係我哋嘅責任.準備面試嘅時候,要用網上Speed Test試清楚屋企邊度網速最快最順暢.如果怕wifi會斷線,可以直接駁LAN線.貼心嘅你,面試開始嘅時候,當然要問吓面試官睇唔睇得清楚,如果有問題嘅話就即刻換位置.
祝各位同學仔喺市道艱難嘅時候,仍然可以搵到荀工!
延伸閱讀:
(Freshgrad練功!)點樣喺屋企提升競爭力?(硬實力篇)
(唔做水魚)5個你要知道嘅求職陷阱
(Last day留低好印象!)Intern散水餅推介
(搵工入門)Aptitude Test大解剖
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
好老實,唔係因為有謝安琪,我又點會黎睇呢場呢,雖然我鍾意香港中樂團更鍾意謝安琪,但鄧麗君對我黎講實在係太久遠之前的事了.只係而家真係好難撞到謝安琪出live,同今場有個好大賣點:同中樂團crossover的中樂版《囍帖街》.相信好多人同我一樣,係為左謝安琪同埋呢首歌入場,所以我會覺得,好多人睇完會高呼「仆街!中伏!」(好在我冇事)
其實唔算好多歌,全場夾埋先至剛剛好十首,而如果一心入場只為睇謝安琪就大鑊了,其實佢只唱半場,我以前睇演奏會中過類似伏所以早有心理準備,但頭半場中樂團表演都好好聽,其中藍色組曲每一章都由一種唔同樂器做主導,改編得相當有心思.只係我身邊唔少人都ZZZ.想睇謝安琪,抖埋中場三個字聽埋中樂團黎多首《何日君再來》,中樂團solo左五首之後,主角終於出場唱多五首.其實搵謝安琪合作未必無因,佢之前演唱會都唱過《但願人長久》而且唱得唔錯,加上我相信要有足夠實力可以同大樂團合作之女歌手唔多,而當中有此地位有此實力者,你覺得又有幾多個自己/經理人/唱片公司會show呢種大家都知唔會搵到錢/唔會搵得多錢之餘要花相當多時間準備的半慈善音樂會呢?(話時話,其實除左星期五同日兩場,禮拜六晚仲有一場慈善專場演出架)
講返唱的話,其實一開始《忘記他》有點出事,用《藝妓回憶錄》種唱法,不過唱得輕得滯成日俾樂團搶過,可能係第一首未熱好身,亦可能係典型表演場地缺憾第一首歌唔係用黎俾你聽而係用黎俾panel推聲,搞到樂器遮左人聲.好在跟住人同音響都回到狀態,而若問今場狀態如何,生仔/爆肺之前係100%(當年謝安琪無論換氣,運氣,音域,音準,即興同感情真係無懈可擊),入左大公司之後長期只得50-60%,要上節目唱一兩首成日失準,直到大日子例如自己開演唱會,先會操返上90-95%,正如久別紅館再開「你們的幸福」,雖然總有少少瑕疵例如換氣已唔及以前咁細膩,但已經足夠繞樑三日,而今晚始終算重要節目,唔夠紅館時咁完美都有80-85%,所以我收貨,雖然始終都係唱廣東話較自然,同我覺得呢種歌路唔算好配合佢.而重點的《囍帖街》反而有點失望,一來編曲太貼近原著所以完全冇驚喜,二來chrous本身安排成對唱,由一個人唱晒的話換氣好難根本唔適合,所以每次chrous都應付得有點辛苦.不過整體我都收貨架喇.
連埋三個字中場休息先差少少兩個鐘,而真正有謝安琪的部份只半個鐘左右,我收貨,唔代表其他人會收,加上因為係流行歌手同正統樂團合作,所以好多你最唔想見到的衰野,今場全部見識晒,好似例牌遲入場,表演緊時電話響,大大聲吹水,同唔知坐邊度的朋友揮手,(偷)影相搞到實Q成日走黎走去,最勁係有條友第二首歌已經成層都聽到咁大聲講「乜咁耐仲未出場架?」而我最灰,坐隔籬係兩母女,個女擺明係為謝安琪入場果隻,所以大半場未有佢份時煩到仆街,仲要坐正我側邊先死.而唔知點解我成日黎睇演奏會都會撞著呢種超煩靚妹,好耐以前又係試過一模一樣,一個老母帶住個女但兩個都明顯唔係太知入場做乜,結果坐佢地旁邊的我開場煩到完場.或者下次呢種fans入場前應該先明白一點:樂團主導歌手做嘉賓之非流行音樂會,好多時嘉賓只係得一(小)部份出場時間,因為唔係為佢而開的演唱會黎架,真心只想睇個歌手就唔好入場啦,你會悶死架.
不過,冇所謂啦,其實好多都係為左完場個簽名會嗟,我都好想謝安琪佢簽個名影張相架,因為今日佢著條裙呢真係口桀口桀口桀,不過限額80人,要同成班fans爭,真係聽完最後《我只在乎你》手都未拍完就立即衝出去排隊先有機會.所以等佢新碟簽唱會算啦.希望今年會出到新廣東碟.(國語碟我已經冇寄望了)


text:
日本 Magicool (免提)風扇
初初出既時候晌百老匯見過佢, 覺得唔錯, 但因為價錢幾貴, 同埋我已經有幾把手提風扇, 所以就無入手
記得上個夏天常常都會帶風扇出街, 今年夏天雖然好熱, 但一直都無再拎出街用, 因為個差電 short short 地, 明明差左都會無電, 有把就唔見左個電蓋, 同埋而家出街一邊手拖囝, 一邊手拎野, 根本就唔會再有手可以拎風扇~ 而家出街盡可能咩細個D既袋, 帶小D野輕便D, 所以多數都無位可以袋埋把風扇~ 同埋之前睇過D 風扇差電爆炸定唔知咩新聞, 有D 擔心, 都係想搵把安全D既
但實在非常非常的熱, 有時等車都好想可以有小小空氣流通下, 有小小涼風吹下, 於是我又記起它~ 晌日本搵到, 價格合理, 入手~ 用過後覺得應該一早買啦~ 方便同美觀好多!
首先介紹下呢把 Magicool 風扇有咩特別先, 除左外形靚之外, 最吸引我既地方就係可以掛頸, 唔洗拎住, 同埋好輕巧, 細部, 夠涼, 又薄, 夠靜
D 風向上吹, 唔會影晌到其他人
出風位D洞好窄, 完全唔會夾到手指~ 小朋友都可以安心使用~
輕同薄都好重要架~
因為可以教得好近頸, 所以都好夠涼
入兩粒電芯, 可以用到20小時, 頸繩可以調教長短同固定, 唔同人都可以用
來看一下實物吧~
我揀左桃紅色~
出風位
背面
有一個坐枱座, 同埋夾, 配合番唔同時候使用都可以免提~
開關制
頸繩容易調教
示範, 小朋友咩住都好細部
大人咩住都唔會好奇怪
唔想吹住既時候, 重可以斜咩天~
點我購買貨品
喜歡篇文章的請按一下: “喜歡" 比D鼓勵我啦~


text:
首先嚟到市中心嘅Max Hünten Haus.
呢度有個圖書館,大部份都係攝影集.又有 某牌子相機試用.
亦有攝影展.
外面亦有一個設施(藝術品)畀人影相.
戶外亦有攝影展.
展板背後係美麗嘅海洋.
呢個位置嘅影展每年都唔同主題.但係只圍繞環保,大自然.
另一個影展係關於昆蟲.
是日午餐嚟咗呢間傳統屋仔食.
屋頂係用禾桿草搭成.
室內普普通通.
呢日係有導遊帶領.落狗C都要跟住行.
市中心都係呢啲屋仔.意料之外都幾多遊客(長者多).
呢度另一個景點係人哋啲車房門口.城中唔同嘅車房都有靚相睇.
好快就行到海邊.
Kurhaus. 以前做spa嘅地方.我估吸吓鹹氣卦.
依家係tourist information,表演場館.仲可以喺度借相機.
入面亦有攝影展.
沙灘呀!沙灘呀!真係N年冇見過有沙嘅海灘.可惜落大雨唔想行落去.
海灘係泳裝,天體,泳裝,天體咁相隔.唔使好似歧視啲天體人士咁天體灘要行都無雷公咁遠.
呢度另一個景點係Fotokunstpfad攝影藝術徑.喺唔同地點都擺咗嘢畀人影相.
呢個入面有模型人仔去海灘㗎.
可惜畀人破壞咗.
Seebrücke可以行到好出.落雨就費事行啦.
攝影藝術徑另一個裝置.即係N年前有嘅玩具.呢個大啲可以印個人形.
繼續上路.


text:
UCAS Personal Statement VS JUPAS OEA 兩個有咩分別?應該點寫?
發覺仲有人因為學校老師講得唔清楚而撈亂咗呢兩份野嘅要求😱,今次再同大家recap吓! 基本分別👇🏻 ⭐JUPAS: 1篇500字嘅OEA Additional Information + 1份1000字以內嘅SLP ➡ 相對其他黎講,呢份可以hea寫,因為JUPAS最著重你夠唔夠分入,其次就係面試表現(只適用於某d科目) ⭐UCAS: 1篇4000 characters (characters同words唔同,前者包括埋d空格,標點等等) ➡ 一定要認真寫,透過寫你對事物嘅睇法 (e.g. 一本書裡面嘅觀點,一d時事) 同個人經驗表現出自己對嗰科嘅熱情/自己具備相應嘅skills.ECA應該佔大約10%-20%,不宜太多(尤其是唔相關嘅ECA). 內容焦點嘅不同👇🏻 ⭐因為JUPAS你可以排好多個choice,而嗰d choice又可以係完全唔同科/範疇,所以我覺得你寫嘅野可以冇咁specific.即係你可以講吓你從你d ECAs得到d咩skills,學咗d咩,但唔使好直接咁同你想讀嘅學科扯上好大關係.當然,如果你已經target咗想讀某d科目,咁你喺OEA入面講番相關嘅經驗就會最理想.如果冇咩直接相關嘅經驗嘅話,我建議大家可以上google睇多d你想讀嘅嗰科想d candidates具備d咩skills/qualities,然後你就盡量張你d經驗link番去嗰d skills到~ ⭐UCAS只有5個choice,5個choice都需要揀一d相近嘅學科,所以你份personal statement需要好聚焦咁講番你想讀嗰科.最好講番相關嘅經驗,然後個經驗點樣啟發你想讀嗰科.如果冇咩相關經驗,可以講吓自己而家讀緊嘅electives點啟發倒自己鐘意呢科.亦可以講吓自己對一個相關議題嘅睇法/ 睇完一本相關嘅書嘅讀後感 (唔好hea講,你可以提出質疑等等以顯示自己嘅critical thinking skills,又可以提出某個觀點可以套用落某d情況咁) .至於睇咩書,可以自己google吓相關嘅reading lists, 如果唔想睇reading list嘅書,都可以講番自己睇咗嘅相關書籍.唔相關嘅ECA真係唔使講太多,一小段已經夠曬啦,因為d admission tutor係想睇你對嗰個學科嘅passion/interest多過你有咩其他唔太相關嘅興趣/achievements.


text:
尤物麻將註冊送寫真撲克牌,送完為止
瀏覽:302
男人唔可以窮
男人唔可以窮
總括黎講,富人比窮人更有能力照顧伴侶.窮人希望照顧但無能為力.
照顧响女仔黎講係好重要,一個男人,能夠照顧到人,女仔可以倚靠,咁個男仔咪 man d 囉.我成日都聽到女仔對某男仔批評 :[佢連自己都未照顧到 ,點照顧我呀,(窮男人心裡面根本就唔會有照顧女性概念,男女平等吖麻.) ]
一個窮男仔,有照顧既諗頭但做唔到,女仔一遇上咩事,佢都會知道同你講都係無用,你根本解決唔到,分分鐘你仲同佢講無辦法.
例如 :一個女仔响公司做得唔開心,日日強逼 to,否則炒你,仲比上司性騷擾,,佢同有錢老公講 ,有錢老公就會答 :[唔好撈囉,我養得起你有餘.你父母我都養埋]
窮老公只能話 :[無辦法,你唔撈,家就好難撐落去.我地都有父母要比家用.]
女仔大肚,有錢人一定唔駛佢做啦,仲有工人幫手....
窮人就大獲喇.少一個收入,仲要養多件.又要諗之後邊睇個細路.
女仔父母患重病,要做手術,有錢老公就會話 :[送佢去私家醫院,唔好延誤]
窮老公話:[去公立醫院排期啦,手術費可能要借銀行]
對於你黎講,有錢只係買名牌,但錢其實亦係等於安全感.我唔會同你講錢仲有咩作用,因為你唔會有興趣聽.
我聽過一個有錢人曾經同佢女友咁講:[你嫁得我,我就唔要你受苦]
我聽過一個窮人曾經同佢女友咁講:[而家男女平等,無話我有責任要養你,大家都揾咁多,咪一齊夾囉.]
男子氣慨,有能者先有.
男人唔可以窮 - 男人窮唔窮真係冇所謂???
男人不可以窮
曲:Eric Kwok / Jerald
詞:陳詠謙
編 :Swing
監製:Swing
自我那一天發育健全
埋在女人堆開始打轉
我帶著才幹 無奈很寒酸
奪去你芳心我亦愕然
家底厚過我不知怎算
愛要是昂貴 誰願捐贈劵
你要我戒煙戒酒我可以
你要我種花養狗我可以
你要我買車買樓我可以
我向你承諾多一次
你要我戒煙戒酒我可以
你要我種花養狗我可以
你要我買車買樓全部都可以
我知我沒有車牌便去考
我知我沒有金錢便去找
我知我沒有身形便報名去賽跑
我知你沒有心情伴我跑
你擺了一屋炸彈等引爆
我搞到力竭筋疲但你吹口哨
電費與差餉記實限期
人壽與基金都寫給你
你要用煤氣 無謂發脾氣
坐厭了梳化我便換皮
丟失了鑽戒新的等你
你快用完我 男士的士氣
你要我戒煙戒酒我可以
你要我種花養狗我可以
你要我買車買樓我可以
我向你承諾多一次
你要我戒煙戒酒我可以
你要我種花養狗我可以
你要我買車買樓全部都可以
要孝敬你的母親我可以
要孝敬你的舅父我可以
要孝敬你的細佬我可以
孝敬你全族都可以
要孝敬你的兔仔我可以
要孝敬你的雀仔我可以
要你對我體貼些為何不可以
我知我沒有車牌便去考
我知我沒有金錢便去找
我知我沒有身形便報名去賽跑
我知你沒有心情伴我跑
你擺了一屋炸彈等引爆
我搞到力竭筋疲但你吹口哨
隨機文章:藍燕性感寫真
網站目錄 所有文章皆由程式自動從網路抓取,所有權皆該屬文章擁有者.0


text:
上海親子遊
家長們呢就應該為咗仔女會策劃唔同嘅短途,長途旅遊啦,咁其實究竟究竟要去邊度旅行呢?對於細路仔來講,渴望嘅唔單只可以自由自在咁樣玩,上海無論係戶外嘅嘢休憩公園,定係室內嘅互動場館,都可以滿足我哋細路仔自由自在玩嘅心願架!下面呢就跟住我嘅腳步,一齊為細路仔策劃一場充滿樂趣嘅旅行啦!
東方綠舟
第一站我哋嚟到大自然,感受了與花香!係呢個風景怡人嘅澱山湖搬,喺上海為一個集拓展訓練,青年社會實踐,團隊活動以及休閑旅遊嘅一個大型公園!佢呢個蒼翠嘅自然風光,同埋嗰啲遊戲嘅氛圍,吸引左無數嘅家庭,學生喺呢度渡過一個休閒嘅下午,大家都可以帶自己嘅小朋友過嚟呢度野餐,睇吓湖畔咁
呢個東方綠洲呢就分咗八個主題樂園嘅,裏面都有啲小朋友玩嘅遊樂設施,同比佢哋增長知識嘅地方.例如航空母艦咁啦,呢度有好多唔同嘅遊樂設施同埋航空博覽館,係寓娛樂於學習嘅好地方
原來呢仲有160幾個名人雕像造成嘅人物事蹟,比佢哋學習古代嘅歷史.當然啦呢度都有唔同嘅景觀,網球場,沙灘排球,游水遲等嘅運動到家設施啦!睇吓佢玩得幾開心
你睇吓呢度,小朋友一定會話呢啲飛彈,軍事裝備而感到興奮嘅,不妨同佢地一齊影吓相,教下佢哋呢啲軍事上面嘅小知識啦
世紀公園
呢個世紀公園呢系上海最大而且有自然特徵嘅生態城市公園啦,有啲好得意着嘅造型植物,亦都有好生動有趣刺激嘅遊樂設施.呢度好適合週末帶住小朋友過嚟公園欣賞風景,呼吸新鮮嘅空氣,亦都或者係大樹底下乘涼傾吓計咁.呢度一定係一個好好嘅出遊地方喺呢度,去咗一間三人單車,沿着公園自由期限,享受下樹蔭下嘅清涼啦!
呢個公園呢有好多唔同嘅鄉土園區,觀景區,湖濱區等等等等,都有好多唔同好有特色嘅造型建築,而裏邊絕對係有想像唔到嘅音樂劇場,同埋兒童手工藝體驗班咁樣,好值得帶着小朋友去體驗一番㗎
上海野生動物園
上海野生動物園呢就匯聚咗世界各地都有代表性嘅動物同埋珍奇動物,加加埋埋都有二百幾種架!你可以選擇坐遊覽車去睇下東北虎非洲獅,黑熊等等猛獸,可能令到小朋友好興奮架!
你都可以好休閒咁樣睇吓野生駱駝,熊貓,羚羊咁樣嘅草食動物.以步行區都可以見到大笨象,長頸鹿咁樣啦有啲甚至可以同佢地有啲互動!我嘅小朋友就摸咗一隻好細個嘅袋鼠BB,不過佢哋都有D驚架哈哈
呢度亦都有好多小朋友鍾意嘅小動物樂園,同埋動物表演.你哋可以選擇喺海獅館到同海獅玩雜耍,競技場呢就同啲獅子老虎一齊表演咁樣!下晝呢都可以係百獸山嘅廣場同大笨象踢波,諗起都覺得好開心架.
上海海洋水族館
呢個上海水族館係世界上最大嘅人造海水水族館之一,海洋館展示嘅呢就係通過水滴世界跨過五大州嘅主題.館內呢就有28個大型嘅主題生物展示區.用亞馬遜叢林嘅海底生物,到南美區嘅電鰻,澳洲嘅魚,同埋南極企鵝大家都可以喺呢度見到架
通過隧道,呢個180米左右嘅隧道大家可以睇到唔同種類嘅海洋生物,例如鯊魚,海龜咁樣.不過我嘅小朋友最鍾意就係呢個水母,休休閒閒咁喺水中浮下浮下咁樣.
上海迪士尼樂園
上海迪士尼樂園呢就係為咗所有年齡層嘅有客已打造一個流連忘返嘅主題樂園.而呢個神奇王國風格打咗去上海迪士尼樂園呢就有六個主題園區.當中就包括米奇大街,奇想花園,明日世界,探索到,寶藏灣同埋夢幻世界.呢度帶着小朋友來探索一個前所未有嘅神奇世界,一定可以為佢哋點樣佢哋心中嘅期望,佢哋留下一個美好嘅回憶!
呢個樂園除咗有令人激動嘅遊樂設施之外,亦都好有好多娛樂演出,喺呢度可以令到豐富多彩嘅現場表演,同埋迪士尼朋友進行親密嘅活動!大家可以見到好多唔同雜技演員,舞者,音樂主持人,充滿活力,多才多藝!一定會令到小朋友有一個好愉快嘅童年
朱古力開心樂園
呢個朱古力開心樂園係全國第一個用朱古力甜品餅乾等元素打造一個大型創意主題樂園,呢個係朱古力王國,甜蜜伊甸園,魔法商店街等等嘅特大景觀,融入左好多創意同埋造型啦,呢度嘅表演藝術,美食同埋DIY製作呢都有好多全新嘅觀感體驗!
配搭着咖啡嘅體驗講,法式麵包餐廳等等的服務,小朋友呢度可以搵到佢哋幸福嘅一面,打人都唔使驚怕悶架,喺呢度會搵到好多唔同新奇嘅飲食體驗
喺呢度我哋可以見到全世界最大嘅朱古力城堡,見到獨一無二嘅麵包表演.我哋都可以食到個種唔同地方嘅美食啦,小朋友一定係對於美食好難講佢啦!總之呢度一個有朱古力搭建而成開心地方,入到呢個樂園裏面呢連通器都覺得係甜㗎啦!你會見到好多嘢都以為係雕塑但係佢哋係有朱古力所製成嘅食物嚟㗎 !
#寫出你遊歷 #說走就走 #親子遊


text:
這就是所謂人離鄉賤 [日本工作假期/漂流生存記#17]
話說前幾日有個新同事到,雖然一直冇話我知幾時到,不過作為食物鏈底層既微生物我都唔會有咩意見.但話說個日我同室友去下田玩(坐45分鐘JR先到),去到冇幾耐大概12pm既時候突然打黎同我講當晚6點有歡迎會,問我地去唔去.當然有人請食飯梗係開心啦~所以我地臨急臨忙要行快d睇景點,突然要6點番到去所以夾硬減咁d行程.
6點鐘剛剛好仆到番去餐廳,認識左小鮮肉男同事.突然傾傾下老闆娘問我仲用唔用個平底鍋,話新同事黎冇鍋想俾個佢.咁其實佢俾我個鍋係極污糟同界到個底花哂,睇開都市閒情長大既小妹聽講個底花哂會釋放有毒物質,所以我就一早係大創買左個新平底鍋,舊個個佢隨便回收吧.於是我應機話:「好呀~我一陣拎俾你.」而老闆娘都好爽快回應我:「唔洗啦!我入左你屋企拎走左!話時話點解我見你買左個新?」 咩話?你自己趁我地唔係度既時候入左我地屋企唔通知聲?雖然係宿舍姐,但你都禮貌上同人講句,咁如果我d底衫褲晾哂出黎就唔好意思俾人見到啦!而佢問我點解買個新,我都唔好意思同人講你個鍋花哂根本有等於冇,又要即興9up個令佢舒服既借口出黎.
話說尋日又日日新鮮獲獲金.又黎左個新既教練,傾傾下計去到晏晝5點既時候突然同我地講呢個教練今晚係度訓.我心諗:「你唔好再遲d先講??」其實個教練自己係3,4點既時候黎同我講黎訓,但老闆娘一直拖到最後一刻,即係放工之前一分鐘先講.問題係,佢要個間房我放哂行李,又成地頭髮未執(成日甩頭髮),咁即係我要即刻搬走哂d野啦.其實問題係老闆娘成日都去到最尾一刻先同一講,或者事後先講,會唔會將來有一日我打開門見到多個人而我不知他是誰!
然後尋日又係度笑我地個廳好多野,我唔明點解可以咁得逞!呢個係關乎到尊唔尊重既問題,你覺得間屋係你既鐘意幾時入都得?點安排都冇需要講出來?話就話日本人鐘意顧人感受唔想打擾到其他人,我諗呢個都只係一場誤會.之前有個電視節目,講個包租公係租客入伙後懷疑佢會帶男人番屋企(合約寫話唔俾帶男人番屋企)而有一日靜雞雞潛入係房裝偷聽器,最後租客唔服氣於是報警,包租公就俾人拉左.
雖然今次發生既係小事,但係如果我d護照貴重野或者錢唔見左入邊個數先?如果佢地可以俾番少少尊重我,早一日同我講定有d野會發生,或者要自己入去宿舍拎野走,咁我收番埋d野,我個人會冇咁燥,唔會覺得原來宿舍一d都唔安全.
有次,佢個仔黎拎床褥,又係唔敲門又唔大叫問有冇人,係我突然聽到有d怪聲出去玄關睇先知佢已經自己開左門.如果我咁岩換緊衫咁點先?又可以隨便自己話入黎就入黎?
對於日本人口裡客客氣氣,行動上卻唔一致呢種文化,真係好難觸摸!
這就是所謂人離鄉賤.


text:
(分享)Bubble Bath & Wine Pairing!
By Michael.C
近來個個都去 staycation,小編當然都唔執輸試下啦,所以就近近地去左尖沙咀一間酒店!
小編好鐘意浸浴,今次好滿足咁浸足兩晚,其中一晚仲用左 Lush Godiva Bath Bomb! 有睇開我 wine pairing 嘅朋友都會知道我好鍾意特別既美酒配搭,好似用音樂,電影配酒咁,今次仲特別,就係用呢個 Lush Godiva Bath Bomb 配酒!
呢個 bath bomb 係小編心愛既紫色💜,唔好比佢顏色呃左,以為好甜或者藥水味,佢其實聞落係好沉實嘅 woody + 淡花香嘅味道!咁我點做 wine pairing?當然係用小編嘅另一個摯愛:Sauternes 甜酒~ 而我就揀左 Chateau Suduiraut 2005,佢既成熟果香,加埋橡木味,真係塵世間無野可以代替 🤤,而佢既味道就正正同呢個 Lush Godiva Bath Bomb 相映成趣,加上熱水的和暖擁抱,真係世間上一大樂事🤭
產品連結: Chateau Rieussec - Sauternes 2005, 375ml – Pinewood Wine


text:
在公眾場所,尤其山野地方欠缺公德心,亂拋垃圾實在令人氣憤!有網友在Facebook發表一篇《我嚴重警告所有唔識回收同處理自己垃圾既人咪再行山露營扮親親大自然》,文章及短片中,她指在大帽山行山時發現一個爛掉了的營袋,內裡竟裝滿了垃圾,這袋垃圾超過十公斤重,就這樣被人棄置在大帽山山頭.她氣憤直斥將這些垃圾遺留在山頭的人沒有公德心,更警告不懂處理自己垃圾的人請勿再踏足郊野公園一步!最後慨嘆行山是不少都市人遠離煩囂,找一個喘息空間的地方,若所有人都是如此自私,那郊野公園就會變成另一個堆填區.
全文如下:
《我嚴重警告所有唔識回收同處理自己垃圾既人咪再行山露營扮親親大自然》
為免標題唔夠清楚 我要再重申一次: 「我嚴重警告所有唔識回收同處理自己垃圾既人咪再行山露營扮親親大自然」
作為一個鍾意行山既人 每一次係山度見到垃圾 都無明火起 行兩步地下又有膠樽 行多兩步又有食物包裝 影張相又有張紙巾係地
為左安慰自己香港人唔係咁冇質素 亦都相信行山人士多數都係珍惜香港大自然 我就當個d紙巾食物包裝只係個行山人士係個袋度羅野既時候唔小心跌出黎 絕對絕對絕對唔係有心的
但係 今日呢單野 真係觸及左我條底線
做乜野係大帽山山頭會有一個爛左既營仲要裝滿左垃圾係裡面?
初頭同友人經過見到一堆白色野係側邊 都未有為意佢係咩 驟眼睇見到有d食物包裝 仲立心不良諗住係咪可以係人地個營度偷兩包薯片食
但係周圍都冇人 而佢放既位置又實在太古怪 再望多兩望打開黎睇…
垃圾!全部都係垃圾!
唔係 我收返 係撇除仲用得既地墊較剪匙營燈 可以回收既水樽鋁罐等等… 剩低個兩成既紙巾廚餘先係垃圾
第一反應 呆左 第二反應 爆嬲加用從未試過咁流利既粗口破口大罵鬧到對面獅子山都聽到 第三反應 係度諗究竟點樣處理呢堆野好?
同友人兩個實在唔想見到堆垃圾放係路邊 唯一既辦法就係 夾手夾腳由山頭羅返落去有垃圾桶同垃圾車到達到既地方處理左佢
但係 我真係唔係好明個物主點樣可以用到呢個營周圍都係窿 我地一路行 D垃圾就一路跌 跌完支營棍又到把較剪 唯有一路行一路執
行落山既沿途仲要不斷受盡白眼 俾人覺得d垃圾好似係我地兩個製造咁 無辜地變左做代罪羔羊
結果 我地兩個人用左廿幾分鐘 先將呢堆足足重超過十公斤既垃圾由山頭送到落個垃圾桶度
而係唔忍心見到d膠樽鋁罐都俾人掉走埋 係冇手套既情況底下只可以略略將見到既回收物放返係個回收桶度
點知 摷摷下 俾我地係堆垃圾發現左張會員證寫住「L Wan」既然係咁 我就襯呢個機會同呢位「L Wan」先生/小姐說說我既心底話:
「你好 我同友人今日係山頭發現左一堆重成超過十公斤既垃圾 被人棄置左係大帽山山頭
如果呢堆垃圾你冇份製造 只係俾人插贓嫁禍 又或者 你有份製造 但只係暫時放低 比我地遲左一步帶走做回收分類同處理 咁 請你原諒我地誤會左你
但係 如果堆垃圾你有份 而你又特登將佢留低係大帽山山頭 覺得呢件事完全無問題 亦唔會作出任何改善
咁 我懇請你以後唔好再踏入郊野公園任何一步
我相信 任何一個有良知 有公德心既人 都唔會狠心將一堆咁重既垃圾放係山邊
閣下係咪諗住山頭會好似旺角街頭隨時有無所不在既清潔工幫你執手尾清走垃圾?
試問閣下知唔知一個清潔工要將咁多人掉既垃圾羅落山 係一件幾咁辛苦既事 如果個清潔工係你阿爸阿媽老婆老公男女朋友仔女甚至乎係你自己 你會唔會都咁樣亳不留情掉係山頭?
定係你對垃圾同回收桶有認知障礙 唔知垃圾同回收物應該放係邊?容許我建議你先係屋企慢慢學下點樣用垃圾桶同回收桶 再踏足街頭同山頭 再者 我相信你係屋企都唔會隨手將垃圾掉落地塞入衣櫃掃落床底 因乜解究去到街頭或者郊野公園閣下就會變得毫無自制能力?
如果你未生小朋友 我真係恭喜你 唔會再有一個心智未成熟既小朋友俾你作出極度錯誤既身教 而若果你有仔女下一代或下下一代 我會勸喻你唔好帶佢地上山頭 當佢地以為係山度亂咁掉垃圾才是正常事 我相信「垃圾山」既出現都不遠矣
好多人上山頭 係因為厭倦左係市區見到既各種生活病態 形形式式既商場 認為係野外可以搵到令佢地喘息既空間
但係好多人將係城市既生活習慣帶到落郊區 結果 係市區經常見到既問題 已經逐步逐步係郊區浮現 再係咁 郊野公園變成另一個堆填區 都應該指日可待
最後 其實我係市區度執垃圾做回收真心做到有d攰 先希望可以係假日到郊區避下世 你地係咪咁都唔可以放過我 俾我抖下得唔得?」
文章一出引起很多網民的熱議,大部分人亦鬧爆亂拋垃圾的人太自私,保護大自然人人有責.
資料及影片來源:Celia Fung Facebook授權提供


text:
自從疫情開始,大家放假留係屋企通常都係煲劇或者訓覺,雖然而家無咩地方好去,不過其實除左追劇,手遊都係一個可以消磨時間嘅好選擇!而家手遊越出越多,當中更加有唔少由人氣動漫改編而成,整個遊戲製作都超有心機,除左有精美細緻嘅遊戲畫面,原版聲優同劇情向玩法都令D回憶返曬黎!一邊玩就好似重溫緊套動漫咁,動漫迷絕對唔可以錯過,想知到底有邊幾部動漫改編手遊好玩,而家即刻跟小編一齊download啦~
圖片來源:網絡圖片| 撰文:Candice
動漫改編手遊推介1. 「死神:羈絆之刃」
適逢死神動畫開播滿20週年紀念,早係上年官方就公佈最終章千年血戰篇動畫化決定!雖然之後都無再有最新消息更新,但最近就有一款《死神》嘅RPG卡牌手遊推出左,小編作為原著fans自己都有玩緊~
遊戲玩法簡單,同一般抽卡game嘅玩法大致相同,遊戲入面而家一共有3個卡池,完成任務通關就可以賺取魂玉抽卡,最近仲更新左假面卡池,小編岩岩抽到平子真子,戰鬥力超強!
另外遊戲亦會不定期舉辦限定活動,玩家可以賺取稀有角色碎片再合成角色,例如小烏,京樂春水等戰鬥力較強嘅角色就係係限定活動中拎到,fans們記得唔好錯過!
而遊戲模式方面就比較豐富,玩家除左可以一邊通關一邊重溫主線劇情,另外仲有多個模式可以挑戰,例如係難度較高嘅精英模式,同服玩家互相挑戰等等.
小編自己覺得遊戲最吸引係相對多獎勵附送,玩家可以係每2日就可以挑戰一次嘅「瀞靈廷挑戰」入面拎到好多補給!最近遊戲仲更新左自動掃蕩功能,令唔少遊戲任務都變得更輕鬆~
遊戲當中仲有禮物掉落比你同角色培養好感度,包含係隊伍入面嘅角色好感度越高,戰鬥時嘅先攻機會都會比較高!
「死神:羈絆之刃」除左玩法多樣,畫面都同樣精緻唔馬虎,主頁介面嘅角色同背景都可以自行更換,另外仲有動漫入面嘅配樂做bgm,成個game都令小編d回憶翻曬黎!
角色出大技時嘅畫面更係超有心思,技能特效滿分!如果你都係死神嘅fans,趁台服新推唔算太耐,不妨即刻download黎玩下啦~
下載遊戲:|
動漫改編手遊推介2.「一拳超人:最強之男」
呢款遊戲早係遊戲預告推出時就造成不少討論熱潮,玩家除左可以同主角埼玉組隊之外,遊戲亦不斷推出新角色,大家可以聯手同佢哋一齊突破災害同打低惡名昭彰嘅怪人.
遊戲角色分為英雄與怪人兩大陣營,派系又分為武裝,格鬥,科技,超能四種類型,玩家仲可以自由搭配對戰陣容添!
除左有超多角色之外,遊戲亦沿用動畫片配音,玩家係遊戲中可以參與探索,試煉,BOSS,RPG等多樣玩法,贏取豐厚獎勵!另外仲設有進化所,競技場,災害來襲,王者挑戰,天賦試煉,多人同時線上組隊嘅玩法,PVE副本更加入左埼玉老師戰鬥模式,比玩家體驗一拳擊殺嘅快感!
遊戲整體感覺比較偏向PC game嘅style,大家有興趣記住叫埋Friedns一齊down一齊玩!
下載遊戲:|
動漫改編手遊推介3. 「灌籃高手 SLAM DUNK」
打機一向係男人嘅浪漫,如果加上神作動漫更加係錦上添花~ 大家最愛嘅動漫之一《灌籃高手》(男兒當入樽)原來都有推出手遊!知名角色如湘北,陵南,翔陽與海南全部都有,官方仲用原版聲優做配音,加入卡牌同實時競技系統,開放多人遊玩同排位賽模式,還原程度滿分!
除左核心嘅3V3半場模式外,遊戲仲有1V1鬥牛,2V2組隊,3V3全場,單人5V5全場等多種比賽模式.排位賽以3V3半場作為比賽模式,每3分鐘一場.最正係遊戲中仲會還原櫻木花道,流川楓,仙道彰,牧紳一等經典角色嘅經典技能添!
而家疫情雖然唔敢出街做運動,但都可以同幾個朋友約埋係game入面打翻場~遊戲畫面分別以Q版同動漫形式呈現,遊戲玩法簡單,大家有興趣都快D down黎試試啦~
下載遊戲:|
動漫改編手遊推介4. 「我的英雄學院:最強英雄」
我的英雄學院作為今年人氣較高嘅熱血動漫,最近亦推出左一款RPG手遊「我的英雄學院:最強英雄」.遊戲畫面主要以3d形式呈現,每位英雄都擁有自己獨特的超能"個性": 「One For All」,「爆破」,「半凍半燃」,「無重力」等等,可以發動超華麗嘅專屬"個性"技能~
另外地圖亦採用3D立體開放式畫面,完整展現城市街景;角色可以利用墻面進行快速移動,遊戲除左有豐富任務支線,仲可以比玩家體驗英雄日常,緊急事件等等!
fans們記得down黎玩玩啦~
下載遊戲:|
動漫改編手遊推介5. 「Naruto x Boruto忍者熱闘」
講到經典動漫又點少得火影,火影一向鍾意出手遊,而家動畫劇情已經去到主角鳴人個仔博人嘅年代,而呢款手遊都唔例外!
主角漩渦鳴人,宇智波佐助,旗木卡卡西,以及春野櫻等「火影忍者疾風傳」的角色都會係遊戲中出現,而新時代嘅漩渦慕留人等人氣角色都會陸續參戰!
遊戲同樣有多種遊玩模式,多人遊玩同排名戰不在話下,最吸引係只要簡單操作就可發動連擊同各種多采多姿的忍術!
無論係鳴人嘅螺旋丸定係佐助嘅寫輪眼,一律都會係遊戲中以精緻美術重現!如果你都想體驗下做忍者嘅感覺,就要download黎玩下啦~
下載遊戲:|
動漫改編手遊推介6. 「FAIRY TAIL:無盡冒險」
黎到最後一款動漫改編game,FAIRY TAIL:無盡冒險同樣係抽卡rpg game,遊戲收錄左超過50位人氣角色,除左還原劇情同配音,亦有3D魔法出招畫面,經典魔法——火龍的咆哮,星靈魔法等都會一一再現.
如果你都想培養出專屬於自己嘅魔導士團隊,不妨即刻download黎玩下啦~
下載遊戲:|
Follow 我地睇更多最新情報!
Facebook – SAUCE – 為生活加一點味道
Instagram – sauce.media.hk
MEWE – SAUCE – 為生活加一點味道
Website – https://saucemedia.net/


text:
「我朋友都做工程」
間中都會聽到有人講「黎緊我屋企裝修,諗住搵個朋友 (姑丈?表叔?契哥?) 幫我攪,佢都係做工程」.
雖知道工程分好多種,想搵朋友幫手,首先要了解下佢到底做咩工程.建築地盤定係裝修地盤? 負責乜野呢? 定一話係泥水師傅?電燈師傅?木工師傅?本身係打工定係自己判野做?
了解左之後就諗下利弊,做開建築嘅師傅好大機會唔太熟識裝修地盤做法,同埋裝修進程比建築進程會快得多,所以一般建築師傅做裝修都會比較慢一啲.單項師傅大部份只係熟識自己嗰行,要全單做,都需要啲時間學習摸索.如果本身係打開工嘅師傅,可唔可以抽到時間做呢?判比人又有冇時間跟呢?
其實每行都係唔同嘅專業,搵番適當嘅人做,效果一定會比較好.所以如果想屋企裝修做得好,都係搵番專業室內設計公司會好啲.加上搵一間專業公司做,因為工程管理做得好,亦有長期合作嘅供應商,到埋單計數,未必會貴過你拆散黎做嫁.
工程小知識
剷底定唔剷底?
「裝修係咪應該剷底呢?」好多人都會有呢個疑問.其實冇話剷左一定好啲,唔剷又一定唔好.剷唔剷,剷幾多,到底點揀呢?一般情況你裝修得,都應該住左一段時間,或者係新買間屋番黎,唔知上手點做.所以全屋裝修時,一般都係剷底好啲.咁到底點剷法呢?係咪真係剷到見石屎就一定好呢?由石屎面做到油漆起貨閒閒地都十層八層功夫,一般剷底係將面灰剷走,重新再批.因為最底層做得好,係十分耐用的.點分做得好唔好呢?其實係你剷面灰嘅時候,如果做得唔好嘅位置已經會跟住甩,做得好嘅位置係十分硬淨.所以其實係可以唔剷的,因為你重做效果都不一定比舊有好.所以結論係剷底係需要的,至於點剷一個好師傅做嘅時後就會話你知邊啲要剷邊啲唔使,担心的話都係搵番一間有工程監督,同埋保養期的設計公司,就可以煩少好多喇.
謝夫
#PT201837003


text:
AlphaGo Zero
AlphaGo Zero 係一個捉圍棋嘅人工智能程式,用到蒙地卡羅樹搜尋,強化學習同深度學習.佢係 AlphaGo 嘅進化版,出名在唔使用到任何人類捉棋數據,而且仲打低咗之前嘅 AlphaGo 程式.
DALL-E
DALL-E ,風格化叫做 DALL E ,係一種人工智能程式,透過文本描述嚟生成圖像嘅,2021年1月5號由 OpenAI 公佈.呢個程序係基於120億參數版本嘅 GPT-3 Transformer模型嘅,攞嚟解釋啲自然語言輸入(譬如「形狀似五邊形嘅綠色皮革錢包」抑或「悲傷水豚嘅等軸測圖」)並 ...
人工智能嘅應用
人工智能(AI)對於任何嘅智能性作業嚟講都好有用.比較廣為人知嘅人工智能應用例子包括咗識揸自己嘅交通工具(包括咗車同埋無人飛機呀噉),醫療上嘅診斷,數學定理嘅證明,藝術創作,玩遊戲,搜尋器,認相入面嘅影像以及係網上廣告等等.
人工智能詞彙表
以下係人工智能(artificial intelligence;AI)上常用嘅詞彙一覽.人工智能,又有叫機械智能(machine intelligence),泛指由機械展示嘅智能,相對於人同第啲動物展示嘅自然智能(natural intelligence),而喺科學上,「人工智能」一詞亦都俾人攞嚟指專門研究人 ...
人工神經細胞
人工神經細胞 (粵拼: jan 4 gung 1 san 4 ging 1 sai 3 baau 1 ;英文: artificial neuron )係人工神經網絡嘅基本組成部件.一粒人工神經細胞係一個人造嘅物體,會好似動物神經細胞噉接收訊號,並且按照所收到嘅訊號改變自己內在嘅狀態,跟住再按照自己內在狀態 ...
傾偈機械人
傾偈機械人 (粵拼: king 1 gai 2 gei 1 haai 6 jan 4 ;英文: chatbot )係軟件一種,能夠同人傾偈-一個傾偈機械人要能夠接收人類寫或者講嘅文字,再按收到嘅輸入俾適當嘅輸出,令個用家覺得自己係同一個有智能嘅物體交流緊.喺人工智能上,傾偈機械人設計係自 ...
圖靈測試
圖靈測試 (粵拼: tou 4 ling 4 caak 1 si 3 ;英文: Turing test ,簡稱「 TT 」)係由英國大數學家亞倫圖靈(Alan Turing)喺 1950 年諗出嚟嘅一個測試,用嚟檢驗一部機械係咪展現到好似人噉嘅有智能行為.最基本嗰種圖靈測試步驟如下:一次測試會有一個人類負 ...
強人工智能
強人工智能 (粵拼: koeng 4 jan 4 gung 1 zi 3 nang 4 ;英文: strong artificial intelligence ),又叫 普遍人工智能 ( general artificial intelligence ),可以話係人工智能領域嘅終極目標:人工智能係專門研究點樣人工噉創造智能體(intelligent agent) ...
情感運算
情感運算 (粵拼: cing 4 seoi 5 wan 6 syun 3 ;英文: affective computing / artificial emotional intelligence )係人工智能(AI)嘅一個子領域,專門研究點樣教電腦系統認識,了解,以至模擬人類嘅情緒,會用到電腦科學,心理學,同認知科學等領域嘅知識.情 ...
智能體
智能體 (粵拼: zi 3 nang 4 tai 2 ;英文: intelligent agent )係人工智能同相關領域上嘅一個重要概念.喺最廣義上,一個智能體可以想像成一嚿具有以下部份嘅物體: 感知外界嘅能力,可以睇吓感應器(sensor),例:眼同耳仔等嘅感官; 行動會改變 環境 (envir ...
機械感知
機械感知 ( machine perception )係指電腦系統似人類用啲感覺感知周圍世界噉嚟解釋數據嘅能力, 可以計作係人工智能當中其中一個重要議題.電腦基本上都要經由啲連埋嘅硬件嚟接收並響應個環境.直至最近,輸入都仲限於鍵盤抑或鼠標,但係硬件同軟件方面嘅技術進步 ...
決策樹學習
決策樹學習 ( decision tree analysis )係機械學習嘅一種模型,一個決策樹(decision tree)會有若干個 節點 (node),每個節點代表咗一個考慮緊嘅變數,並且喺接收到一個個案嗰陣,先後噉用呢啲變數作出預測,例如係附圖入面嗰個決策樹噉樣,佢會接收一個個案嘅 ...
知識表示
知識表示 (粵拼: zi 3 sik 1 biu 2 si 6 ;英文: knowledge representation ,簡稱「 KR 」)係認知科學同人工智能領域當中一個受關注嘅課題,指一個認知系統-無論係人類定係人工智能-內部點樣表示有關「周圍世界點運作」嘅資訊,以及點樣用呢啲資訊對事物作出 ...
符號人工智能
符號人工智能 ( symbolic AI ),又有叫 老派人工智能 ( good old-fashioned AI ,簡稱「 GOFAI 」),係最早期(同埋俾好多人認為係最易明)嘅人工智能運算方法:喺 1950 年代人工智能領域啱啱起步嗰陣,啲科學家好多都認為人類智能只不過係對邏輯符號嘅玩弄,而 ...
自然語言處理
自然語言處理 (粵拼: zi 6 jin 4 jyu 5 jin 4 cyu 2 lei 5 ;英文: natural language processing ,簡稱「 NLP 」)係人工智能同語言學嘅一個綜合領域,包含咗一大類用嚟教電腦處理同運算語言同文字嘅技術,並且用呢啲技術嚟發展出有用嘅電腦系統. 自然語言處理 ...
解釋得嘅 AI
解釋得嘅 AI (粵拼: gaai 2 sik 1 dak 1 ge 3 AI ;英文: explainable AI ,「 XAI 」)係指人工智能(AI)領域上一啲用嚟「儘量等人工智能做嘅資訊處理過程可以由人類理解」嘅技術.解釋得嘅 AI 係廿一世紀初人工智能領域裏便開始受重視嘅一個前沿領域,噉係因 ...
貝葉斯網絡
貝葉斯網絡 (粵拼: bui 3 jip 6 si 1 mong 5 lok 6 ;英文: Bayesian network )喺認知科學同人工智能上係一種可以用嚟做推理,學習,同計劃嘅工具.一個貝葉斯網絡會考慮大量嘅變數,並且用一柞基於貝葉斯定理(Bayes Theorem)嘅方程式模擬唔同變數之間嘅關係 ...
電子遊戲嘅人工智能
電子遊戲人工智能 係指電子遊戲(粵拼: din 6 zi 2 jau 4 hei 3 ;英文: electronic game )當中嘅人工智能(粵拼: jan 4 gung 1 zi 3 nang 4 ;英文: artificial intelligence ,簡稱「 AI 」):電子遊戲係曉同玩家互動,以娛樂玩家為目的嘅電腦程式;而電子 ...
電腦視覺
電腦視覺 (英文: computer vision )係人工智能嘅一個子領域,涉及科學家嘗試教電腦做人類視覺系統做到嘅工作-電腦視覺涉及研究教電腦由睇到嘅影像當中分辨睇到啲乜嘢物件,判斷周圍物件嘅位置(呢種技術對自駕車嚟講好有用),以至認人樣等等.
人機互動
人機互動 (粵拼: jan 4 gei 1 wu 6 dung 6 ;英文: human–computer interaction ,簡稱「 HCI 」)係電腦科學(computer science)嘅一個子領域,結合電腦科學同認知科學,研究用家同電腦之間嘅互動:例如人喺打機(用遊戲機呢樣電腦產品)嗰陣,好多時都會變到 ...
電腦程式編寫
電腦程式編寫 (粵拼: din 6 nou 5 cing 4 sik 1 pin 1 se 2 ;英文: computer programming ),簡稱 程式編寫 ( programming )或者 編程 ,係指整同設計能夠執行得到嘅電腦程式嘅過程.編寫電腦程式嘅過程大致上涉及以下嘅工序: 個編程員(programmer)要分析 ...
Do-while 迴圈
Do-while 迴圈 ( do-while loop )係同 while 迴圈好相似嘅迴圈,分別在於幾時評估個條件:一個 do-while 迴圈都係會有一個條件,同一柞掕住嘅碼.個程式會行一次段掕住碼,睇吓個條件係咪真,如果係,噉就再行多次段掕住碼,跟住再睇吓個條件係咪真,如此類推.喺 ...
For 迴圈
For 迴圈 ( for loop )係幾乎所有程式語言都有嘅迴圈.一個 for 迴圈會有個關鍵字,後面有一個條件,而跟住嗰幾行碼就係掕住碼,衹要個條件一日係真,個程式會一路係噉行柞掕住碼,例如係以下呢段用 Java 寫嘅碼噉: 用嚟數迭代嗰個變數(此後叫「 i 」)跳嘅一步 ...
Foreach 迴圈
Foreach 迴圈 ( for each loop )係一種控制流程嘅陳述式,會叫個程式攞某柞嘢, 為 (for)柞嘢當中 每一件 (each)行段掕住碼一次.Foreach 迴圈最常係夾埋數組(array;一個數組包含一列各自獨立嘅數值)一齊用,例子有以下呢段 Java 碼: 就算個數組入面嘅嘢 ...
While 迴圈
While 迴圈 ( while loop )係廿一世紀初多數程式語言都有嘅迴圈.一個 while 迴圈會有一個條件,同一柞掕住嘅碼.個程式會評估個條件,如果個條件係真,噉就會行柞掕住碼,行完一次之後再睇吓個條件係咪真,如果係就再行多次柞掕住碼,一路重複直至個條件唔係真為 ...
例外處理
例外處理 ( exception handling )喺控制流程上係指對異常個案嘅處理.廿一世紀嘅程式語言多數都會有一啲特定嘅機制俾用家做例外處理-包括喺行一個迴圈,撞到一個異常情況嗰陣,叫個程式去行第段(迴圈以外嘅)碼再返去個迴圈嗰度.例如 C++ 就有噉嘅功能: 呢段 ...
元物件
元物件 ,電腦程式用字,物件導向之中,附喺物件之上嘅物件,用以改變該物件嘅行為,諸如操作,產生,描寫,甚至實踐方法等.近似概念亦見於元類別.
元物件協定
元物件協定 ,電腦程式用字,以字協定用喺一系物件,物件嘅結構同行為,用協定去讀寫同操作.常見於元物件同元物別. 常見協定有,生新類別同剷走佢. 造出新特性,新方法.使類別承繼完全唔同嘅類別,亦即改變類別架構.類別之下,改變方法內嘅代碼,以重新定義方法.
元類別
元類別 ,電腦程式用字,物件導向之中,以物件來描述類別嘅行為.唔係隻隻物件導向程式語言都有,就算有都好,各自對元類別有唔同睇法.由於電腦程式日新月異,時常用返同一個名,元類別內容亦可能唔係嗰樣嘢,可謂名同實異.有啲程式語言,甚至可控制類別嘅行為, ...
初始化
初始化 (粵拼: co 1 ci 2 faa 3 ;美式英文: initialization ;英式英文: initialisation )係電腦編程上嘅一個程序,指為啲變數設定初始嘅數值,而喺物件導向程式編寫當中,初始碼包括咗將個程式要用嘅物件定義同埋建構出個體物件.初始化嘅過程可以喺個程式做 ...
協程
協程 ( coroutine )喺控制流程上係一種子程式嘅廣義化.當個程式要求行一個子程式嗰時,佢會由個子程式開頭嗰度行,行到尾嗰時就離開個子程式;一個子程式衹會行一次,而喺每次行個子程式之間嗰段時間,部電腦唔會儲住「個子程式喺乜狀態」嘅資訊;相比之下,一個 ...
可微編程
可微編程 係一個編程範例,藉此數字計算機程序經由自動微分嘅方法微分得. 通常藉由梯度下降,可以實現得基於梯度嘅程序參數優化.可微編程經已喺好多領域當中使用開,特別係喺科學計算(scientific computing)同埋人工智能當中.
條件陳述式
條件陳述式 ( conditional statement ; if. then. )係絕大多數程式語言都會有嘅一種陳述式,功能係視乎情況決定係咪要做某啲運算同採取某啲行動:一個條件陳述式會掕住一柞碼同一句佢要評估嘅條件,當個電腦程式行到個條件陳述式嗰時,如果個條件係真,個程式就 ...
演算法
演算法 (粵拼: jin 2 syun 3 faat 3 ;英文: algorithm ),粵文入面又有叫 算法 ,係數學同電腦科學上嘅一個概念,指一串能夠唔含糊噉教一個人或者一部電腦點樣解決某啲特定問題嘅命令.演算法有分好多唔同種,唔同種嘅演算法可以用嚟解決唔同嘅問題,由簡單嘅 ...
無限迴圈
無限迴圈 (粵拼: mou 4 haan 6 wui 4 hyun 1 ;英文: infinite loop / endless loop )喺控制流程(control flow)上係指一個永遠都行唔完嘅迴圈.無限迴圈發生嘅原因可能係因為個迴圈根本冇終止條件,有一個冇可能達得到嘅終止條件,又或者有一啲會搞到個迴圈重 ...
物件導向編程
物件導向程式編寫 ( object-oriented programming ),程式編寫範式嘅一種.喺用物件導向程式編寫編寫電腦程式嗰陣,以「物件」(object)做基本單元,亦即樣樣以物件來設計.物件嘅行為,稱之為方法.物件嘅資料結構,稱之為欄位,或者特性等.有啲程式語言,專門 ...
程式除錯
程式除錯 (粵拼: cing 4 sik 1 ceoi 4 co 3 ;英文: program debugging )係程式編寫(programming)上嘅一個重要工序,指寫好咗源碼之後搵同排除電腦程式或者電子架生當中嘅程式錯誤(bug)嘅過程,最簡單嘅做法係俾個程式行幾次,睇吓個程式輸出嚟嗰啲結果有冇 ...
節點 (編程)
節點 喺編程係一種基本嘅數據結構.一個節點有兩大特性:佢內置嘅數據同埋佢連去邊個或者邊啲節點.
結構化程式定理
結構化程式定理 ( structured program theorem )係喺 1966 年出嘅一條定理,革新咗程式編寫呢個領域.根據呢條定理, 是但搵個用咗 goto 嘅程式,呢個程式都可以轉化做一個冇任何 goto 喺入面,而且功能上完全一樣嘅程式 ,後者當中衹係需要有條件運算式同迴圈. ...
翻譯器 (運算)
翻譯器 (粵拼: faan 1 jik 6 hei 3 ;英文: translator ),又有叫 程式語言處理器 ( programming language processor ),喺程式編寫上係一個籠統嘅詞,泛指任何將電腦碼由一種電腦語言轉換做第種電腦語言嘅架生.一種比較常見嘅負責將高階程式語言(好似係 C+ ...
自身類別
自身類別 ,電腦程式用字,類別一種,元類別一種,但亦有講法,佢唔完全合符元類別,皆因佢唔能改變物件承繼方式,亦即層層向上搵承繼類別嘅嘢,唔能改變搵法.類別造出物件時,背後為物件生多個物件,如影隨形,以描述自身,就為自身類別.而自身類別嘅行為同特性 ...
資料類型
資料類型 ( data type )喺電腦科學上係一份數據會有嘅一個特性,用嚟話俾個編譯器或者直譯器知,個設計者打算點樣用呢份數據.常見(絕大多數程式語言都支援)嘅資料類型包括 整數(integer),指件資料表示緊一個整數, 布林(Boolean)指件資料表示緊一個真(1 ...
迴圈
迴圈 (粵拼: wui 4 hyun 1 ;英文: loop )係一種控制流程陳述式.一個迴圈係一串陳述式,特徵係喺段碼嗰度淨係講咗一次,但會喺個程式行嗰陣行幾次:一個迴圈會掕住若干句陳述式同重複條件,個程式會按照個迴圈所指定嘅條件,重複噉執行掕住嗰柞陳述式若干次, ...
遊戲編程
遊戲編程 (粵拼: jau 4 hei 3 pin 1 cing 4 ;英文: game programming )係電子遊戲製作嘅一部份,指為電子遊戲做軟件工程嘅工作:通常一隻遊戲嘅製作組喺做完設計-度好嗮隻遊戲嘅規則應該係點-之後,就要開始做程式編寫,編制隻遊戲嘅程式,途中用到電腦圖像 ...
遞歸
遞歸 (粵拼: dai 6 gwai 1 ;英文: recursion )喺程式編寫上係指一個子程式用到佢自己,例如以下呢段簡單嘅碼噉: 喺編程上,遞歸可以用嚟解決一啲可以揼散做一大柞細問題嘅問題,而且當中每一個細問題都屬同一個類型,例如以下嘅遞歸程式可以用嚟計階乘(facto ...
開閂陳述式
開閂陳述式 ( switch statement )喺編程上係指會攞某個特定變數嘅數值同一柞預先講好咗嘅常數嘅數值比較,再選擇同個特定變數吻合嗰個常數,做嗰個常數後面掕住嗰柞碼.喺多數程式語言入面,段碼仲會掕住一個 ELSE ,表示「如果嗰個變數唔吻合任何一個常數嘅值, ...
資訊理論
資訊理論 (粵拼: seon 3 sik 1 leon 6 ;英文: information theory )係一個研究資訊(又叫「訊息」)要點樣量化,儲起同傳達嘅數學理論.呢個理論由美國數學家兼電機工程師克勞迪山農(Claude E. Shannon)喺 1948 年諗出嚟,嗰陣時山農喺度研究訊號處理,跟手 ...
二元對稱頻道
一條 二元對稱頻道 ( binary symmetric channel ; BSC )係指一條通訊頻道每個符號得兩個可能數值,而收到嘅每個符號都有 p 咁大機率會同傳出嘅符號唔同.例如係數碼電腦噉,一部數碼電腦會傳一大柞「0」同「1」做訊號,而收到訊號嘅另一部電腦會解讀呢啲碼,再將 ...
二元消除頻道
一條 二元消除頻道 ( binary erasure channel ; BEC )係指一條頻道每個符號得兩個可能數值,而收到嘅每個符號都有 p 咁大機率會消失咗,收資訊嗰一方收到嘅每個符號都有三個可能數值:1,0,同 e 呢三款,而 e 代表「消失咗」噉解.「消失咗」(erased)代表有關 ...
前向錯誤更正
前向錯誤更正 (英文: Forward error correction ,縮寫 FEC ),又叫 頻道編碼 (英文: Channel coding ),係種喺單向通訊系統入面控制數據傳輸嘅錯誤檢測同糾正技術,通過連同數據發送額外嘅資訊進行錯誤恢復,降低位元錯誤率.


text:
Geogaholic反傳統嘅聖誕假期溫書Schedule | 應該chur定hea?
講明先,呢d係我喺上年dse前個聖誕做咗嘅野.唔係叫大家學我,自己斟酌選用啦😂 1. 唔好太夜瞓+自然醒💤 好理想嘅話當然就係早睡早起啦😂 但讀中學時期嘅大家喺放聖誕假之前其實都已經chur到半死,好應該喺聖誕補一補眠同充吓電😌 YOU DESERVE A BREAK! 咁所以嗰時我就係喺凌晨十二點前瞓嘅~然後就喺大約9-11點自然醒🤭 個人覺得瞓多嗰一兩個鐘唔會影響自己溫書個progress.溫書呢d野一向都係質>量.我寧願我頭腦清醒d,然後溫d野都入腦d,好過我喺半醒半睡嘅狀態下溫書🙈 仲有就係瞓得足嘅話病嘅機會應該細d!病咗嘅話你會真係好unproductive😭 2. 繼續打notes 我係冇notes就溫唔倒書嗰type嘅人黎嘅😂 咁因為嗰時學校都未教曬書,所以我d notes都自然未打曬.我唔會覺得打notes係嘥時間,反而會覺得長遠黎講有份notes喺手係節省咗你嘅時間!而且我自己亦都會當打notes係一個溫書嘅過程,因為你要透過理解先可以打倒一份精簡+ dse-oriented嘅notes! 3. 冇報任何mock 我知嗰時差唔多我身邊個個同學都去報,但我完全就無視咗lol😂 我覺得mock對我自己嘅作用唔大,始終坊間唔同嘅mock質素參差,我唔想浪費我d時間同金錢喺一d我唔值得投資嘅野身上🙈 我自己就寧願真係擺多d時間操pp (+真係再深入了解吓出題嘅玩法/伏位)同溫書~


text:
家姐黎咗加拿大讀書之後,多咗好多做presentation既機會.家姐雖則好鐘意講野,不過性格都係偏鵪鶉,所以宜家多咗俾佢表達自己想法既機會其實對佢係好事.
家姐有個同學忽然撩佢一齊做一個關於animal既research,做完之後一齊present俾全班聽.家姐好開心:一來有個同學仔搵自己,二來家姐因為做過上次presentation後信心多咗,好想表現自己,於是躍躍欲試地應承咗佢呢個同學仔.
意想不到呢個決定令佢之後非常失落.
到咗佢要present既日子,睇得出家姐既興奮又緊張.點知落咗堂,家姐一面失望咁走埋黎我度.
我:點呀,頭先present成點?
囡:(失望樣)好差囉….
我:我知道你好用心咁準備喎,點解覺得差?
囡:因為我同學改唒我d slides,同埋佢無俾機會我講完d slides就跳走咗……
阿囡跟住一口氣講咗佢同同學合作既經過:同學仔搵佢一齊做project佢好開心,於是佢好俾心機坐咗成日去做d slides.過程中阿囡俾過唔同既意見佢同學,不過佢同學無理佢,否定哂佢所有提議.
例如阿囡提議不如喺個slide度用point form去介紹啲動物會清楚啲,但佢同學話佢鐘意一大段字寫上去多啲,結果阿囡寫果啲point form俾佢成段字replace咗.
阿囡覺得係個同學邀請佢既,所以佢決定聽個同學講,唔用point form照跟佢個做法去做.不過佢跟同學仔方法寫完之後,一食完個飯返黎又俾佢同學replace咗.
阿囡好嬲,同佢講唔好改佢啲野,諗住應該無事了.點知去到present果時,阿囡發現佢同學又改哂佢啲slide,所以阿囡準備好咗點講既野全部變哂,結果講到一舊舊.另外個同學改佢啲slide果時不停咁串錯字,令阿囡覺得好醜:攪到好似自己啲英文好差咁.
但阿囡最唔開心果下係個同學喺佢present果時,俾咗一個好唔耐煩既樣俾佢;阿囡未講完張slide佢個同學就已經飛去下一張.
呢件事如果發生喺大人既世界會係點呢?大家做咗咁多年野,我估大家都有唔同既處理手法吧?隨口講幾個:
- 直接爆佢啦駛同佢客氣
- 走去搵老細喺背後插佢
- 同佢坐底define返個R & R
- 同佢分開咁做,到present果陣一人一part.最好自己講先,到時淨係留返一分鐘俾佢present
- 自己做定一份slides,有得佢攪share果份.present果日先拎自己果份出黎
- 研究點樣喺Google Slides set security唔俾佢改到自己啲野
大家應該仲有其他方法吧?
不過…我最終一個以上既方法都無講到俾阿囡聽.
因為我細個果陣同啲大人或者朋友講學校發生啲咩事果時,其實大部分時間都唔係想佢「教」我點做.
我其實係好想話俾人地知,我想點做.
如果換成大人setting,即係…「唔好講咁多,飲啦」.
囡:(有啲激動)其實佢如果一開始諗住全部野都要自己做,點解佢要搵我呢?我覺得…同人合作好難….可能我真係唔識同人合作.
我:你唔係唔識同人合作呀.你放棄自己堅持要用point form格式跟佢做法,同埋你有努力去搵佢討論有無一個大家同意既格式,你已經處理得好好呀!
第一次合作啫,慢慢黎啦,同學仔都同你一樣係第一次合作做presentation,佢都係學習緊.不如你諗下下次你如果再同佢做project,你會點做?
囡:我會同佢講清楚咗點分工先開始囉.同埋我會話上次佢負責run d slides,下次應該到我囉.
我:幾好呀.你繼續諗下~記住同一件事有好多個角度.你無法控制到其他人,但你可以控制到自己掌握既野.所以唔好成日諗住「我說服咗佢跟我」件事就完了.問多啲野了解多啲,諗好自己可以做啲咩去解決先.
囡:呀!仲有….(下刪八百字)
點同人合作應該係一生既課題.
阿囡喺度返咗學幾個月,其實學得最多既唔係hard skills,而係soft skills.
因為hard skills宜家有Google唔駛你死記住了,YouTube乜都有得自學了;但soft skills更需要時間,經驗仲有對手去磨練.
有啲詫異佢今日返學面對緊既問題,其實已經本質上同我地大人做野面對既問題無異.
或者到咗佢地大個去見工,唔會再有人問你「有幾多年用microsoft office」既經驗,更有可能問既係:你有幾多年同啲麻煩友collaborate既經驗?


text:
極輕極細極平!乳膠地蓆取代品
記得第一次去露營係瞓乳膠地蓆,又大舊又唔好瞓,除左平之外其實冇乜好處,有啲唔生性嘅新手仲會嫌阻地方,camp完即掉添.相信大家都有見過喺camp site 附近嘅垃圾筒充滿咗「一次性」嘅露營裝備啦.
其實除咗乳膠地蓆,不如考慮下呢張淘記有售嘅透明充氣墊,吹漲都有6cm厚,論禦寒能力相比幾百蚊一張嘅靚嘢唔太輸蝕,而且摺起上嚟更加細更加輕.
前前後後都用咗十次八次,最後係一如所料咁死喺氣咀漏氣,試過用duct tape(當然) 都係救唔返,而到咗而家佢就成為一張唔係幾夠大嘅營底墊.
缺點當然都有,就係嘈,真係好嘈.因為完全係一個硬膠袋,基本上瞓咗上去就郁下都會響,而且啜肉,著長袖長褲都還好,如果有裸睡習慣應該都幾唔舒服.
上個月同好多新手朋友去camp﹐佢地問買咩地蓆好,係咪帶屋企張瑜伽蓆去,呢個問題都真係幾多人問,但其實又重又唔夠厚,正路就買乳膠,不過真係驚佢地見阻地方用完完即棄,就建議呢張啦.
綜合返大量(約20個) 使用者嘅意見,充氣地蓆係值得新手入手,或者老手買嚟做個後備嘅,事關:
1. 基本上係好瞓嘅
2. 輕,以Full size嚟講好有機會係最輕最細嘅地蓆
3. 厚,完全唔覺地下嘅寒意,側睡都冇問題
4. 長,長到可以屈包返一段嚟做枕頭
注意事項:
1. 有小朋友嘅,要留心唔好比佢地一嘢企上去,如果泵太漲的話踩上去真係驚會爆.
2. 用口吹氣唔係唔得,不過一定會見到口水造成嘅霧氣好核突下,所以最好都係帶定電泵.
3. 短命,同另一個朋友一人一張,兩張都用唔夠十次就漏氣,最怕係天寒地凍佢function唔到.曾經見過另一款係雙氣囊設計,上半截漏氣仲有下半截可以用,搵到嘅話貴幾蚊都係抵嘅.
最後講返,新手入門露營裝備最好係借到就借啦~


text:
(名家專欄)(Kenneth Kwok)數業人生: 淺談新零售
「零售」
乜嘢叫做新零售?其實簡單嚟講只不過係想網上零售同實體零售結合一齊,而當中所包括嘅人力資源,貨品,倉庫,物流等等.當然電子商務係未來嘅發展空間仍然會非常之快,而現時好多發展得快嘅行業例如旅遊相關嘅係主導,因為客戶最終所購買嘅產品同服務都有一個特定嘅標準.只不過有好多行業仍然有好大嘅發展空間,而實體店提供一個平台俾客戶去感受同了解產品嘅功能同質素.
「概念」
新零售係通過技術,數據同創新去拉近消費者同品牌之間嘅關係.傳統嘅零售業如果再唔改變嘅話其實好快就會被淘汰,原因係就算由傳統實體店成功轉型但係實質上只係將線下嘅業務轉移去另一個平台,因此整體業務其實未必有大嘅增長.雖然網店係可以面向一個更大嘅市場,但係如果無一個好嘅營銷嘅策略,其實真係好難拓展新市場.最終亦都係逃唔過被淘汰嘅命運!
「營運」
當然聽落新零售唔係一啲新嘅概念,到最後依然係講緊業務嘅點樣轉型去迎合新嘅消費模式.傳統零售雖然唔會完全被取代,只係慢慢係度衰退.唔講太遠,大家睇下蘋果,三星,索尼等公司,近年佢哋都推行實體體驗模式.消費者可以去到佢哋嘅實體店測試實體產品,但最後消費者可以選擇立刻購買或者之後再係網店購買.所以講到尾新零售係一個舊酒新瓶嘅一個營運模式而已.
本文內容由作者 Kenneth Kwok 授權轉載,原文標題為:新零售,文章標題由 TechApple 編輯部修訂.以上言論屬於作者個人意見,並不代表 Techapple.com 立場.


text:
今夜一丁:橘香戀 動漫索車女
日本寫真界女優來自不同界別,有學界現役大學生,亦有擂台界女子格鬥好手,仲有嚟自賽車場嘅賽車女郎,身材纖巧嘅索女橘香戀就係其中一位人氣車女喇!
纖巧修長
唔少日本寫真女優喺演出當中,都會加入變裝誘惑元素,換上不同服裝為觀眾帶來更豐富嘅視覺刺激.而服裝方面主要有兩種,一種係現實系嘅賽車服,護士服,校服等,另一種就係動漫系嘅Cosplay服,咁又可唔可以兩者兼得呢?梗係得啦!好似橘香戀就因為咁而人氣爆棚喇!
今年24歲嘅香戀人如其名,散發出一種國色天香嘅迷人韻味,靚到令人好想同佢談番場戀愛!佢比起好多賽車女郎及寫真女優身材嚟得纖巧修長,但係瘦削得嚟又唔會好似火柴人咁,腰幼腿長之餘,上圍仲有啲肉地,加上肌膚白裏透紅,着比堅尼拍寫真,吸睛指數不比其他巨乳妹遜色,而換上Cosplay服造型可愛嬌俏,同樣能夠撼贏好多巨乳Cosplayer添!
扮得神似
佢第一份工唔係做模特兒同賽車女郎,而係做辦公室女郎,喺兩年嘅OL生涯當中,佢拍咗人生第一個廣告,當時公司經理見阿妹生得咁標青,咁啱公司要搵模特兒拍廣告,於是就畀個機會佢試吓,後來更因此而畀星探發掘,令佢更有信心同決心加入藝能界.
入行後佢被安排做車女,期間佢參加「新世紀福音戰士賽車女郎」活動,扮演渚薰一角,之後佢又扮演超人氣女角綾波麗,由於扮得神似而且表現活潑可愛,令人留下深刻印象,同時人氣愈來愈高,亦令佢喺「Japan Race Queen大獎」奪得新人賞亞軍,並正式進軍寫真界.不過,佢現時仍然主力喺賽車女郎界發展,希望阿妹日後可以拍多啲性感寫真畀大家睇啦!
社交網站
橘香戀經常以賽車女郎身份出席各種活動,而且會將活動上拍低嘅靚靚寫真照上載到社交網同大家分享,有興趣不妨Click入去欣賞阿妹嘅風姿.
Profile
年齡:24歲
身高:5呎4吋
三圍:30B-22-31
撰文:賢
人人做記者
爆料方法 :
爆料熱線:
(852) 3600 3600
傳 真:
(852) 3600 8800
SMS:
(852) 6500 6500


text:
2008年9月29日星期一
齋鹵味 (甜酸齋)
雪菜節瓜粉絲湯
今日因為係初一,所以煮齋食呀.
材料:
雪菜
節瓜
粉絲
鮮腐皮
素雞粉
先將雪菜浸水約15分鐘,等佢無咁鹹,然後切碎;節瓜刮皮洗淨,切件備用;粉絲用水浸至軟身;鮮腐皮略沖水洗淨.煲滾水後,先落節瓜同雪菜,等雪菜可以煲耐啲,出味啲,當節瓜差不多腍身時,就可以加埋粉絲,滾幾滾後,最後落埋鮮腐皮,滾一滾就得,如果唔係,啲腐皮就會爛哂,加少少素雞粉調味就OK 啦!唔好以為無落肉滾湯會好 "寡",因為落咗雪菜,啖湯都幾鮮味 o架!
2008年9月28日星期日
粟米肉碎粥
材料:
百搭米
免治豬肉
罐頭粟米蓉
鹽
醃料:
鹽
糖
生抽
粟粉
麻油
豬肉碎用醃料預先醃好,煲滾水後落米,煲一陣間就可以放番落個真空煲度,食之前拎番出嚟再煲多兩煲,等啲米煮得更加爛,啲粥就更加綿,最後就落埋啲肉碎同粟米蓉,煲到豬肉熟透就可以食啦!
2008年9月23日星期二
銀芽椒絲炒魚片
材料:
芽菜
炸魚片
三色椒
薑茸
蒜茸
鹽
糖
紹酒
仙露
即磨五色胡椒
炒香芝麻
芽菜洗淨,摘去芽根,之後汆水,但只需好短時間,否則就會變腍,炒出嚟嘅芽菜就唔爽口;炸魚片同三色椒洗淨後切粗絲備用.先落薑茸,蒜茸起鑊,炒香啲椒絲同魚片,隨即加入芽菜快手兜兩兜,贊酒,加鹽,糖,仙露調味,即磨少少五色胡椒落去,跟住就即刻可以上碟,最後灑上芝麻,一碟色,香,味俱全嘅銀芽椒絲炒魚片就呈現喺眼前.
同鄭嘉穎拍拖!?我係咪發緊夢呀?
真係諗都無諗過會同鄭嘉穎拍拖,佢人又靚仔又斯文,仲係明星嚟o添,發夢無咁早呀?
同佢一齊都幾開心,幾舒服,不過因為佢係公眾人物,所以我哋唔可以太揚.有一日佢同我講:「見你成日都為咗我而避忌,好唔開心,好啦,今日我就同你拖住手出街拍拖啦!」我聽到之後就開心到成個人癲咗,跟住就…………清醒哂囉!原來係睇睇吓鄭嘉穎套電視劇o訓咗都唔知,頭先咪即係發夢囉!於是我就同媽咪,阿馳講,我正話睇睇下o訓著咗,你哋講番個劇情俾我聽呀.點知佢地都未開口講,我就突然o訓醒,成個人即刻清醒哂,原來係"夢中夢",我發夢自己發夢同鄭嘉穎拍拖,仲可以見番媽咪o添!哎,當堂成個人"謝" 哂,同一時間失望兩次,即使醒咗,但o訓喺張床度都呆咗好耐先識得起身.其實,對於我嚟講,一日內碰到兩次唔開心嘅事並唔出奇,一不離二,二不離三都試過啦,都已經慣咗囉,但係就未試過同一時間兩次失望啫.
有時我都喺度諗,依家生活都唔知為乜,好有等 "走人" feel,想快啲見番媽咪,我諗呢種感覺唔係人人都體會到,只會覺得我個人咁灰.但係相信即將隨「神七」升空嘅航天員劉伯明就會好明白我嘅心情,因為當年佢媽媽過身時,爸爸為免影響佢情緒而考唔到做航天員上太空,於是將媽媽過身嘅消息忍暪,等佢完成考試後先話俾佢聽,由於劉伯明由細到大同媽咪感情非常之好,所以因未能見媽媽最後一面而感到非常悲痛,當局仲為佢請咗個專家幫佢做咗好長時間嘅心理輔導.
依家生活落去,都只不過係等日子過咁,好彩都仲有樣嘢 "吸引" 到我,就係 "食" !本來我成世人最大興趣就係音樂,但係依家興趣都淡咗好多,可能係因為自己已經做咗呢行十幾年,加上最近搵工又唔如意啦,所以提唔起興趣,反而比較有興趣煮食,唔通媽咪真係咁錫我,臨走前都幫我發掘番一樣興趣,等我唔駛咁悶咁生活落去?
媽咪,thank you very much, I miss you, I love you forever!!
2008年9月22日星期一
絲瓜豆腐麵豉湯
材料:
絲瓜
硬豆腐
味噌(木魚味)
薑片
絲瓜刨皮,用滾刀切件;豆腐切大粒備用.煲滾水後,先加入薑片同適量嘅味噌,當所有味噌都溶於水時,再落埋絲瓜同豆腐,滾幾滾就完成,絲瓜最好保持爽口,勿過腍.
四椒炒豬膶肉片
材料:
彩椒
枚頭瘦肉
豬膶
黑椒汁
糖
鹽
醃料:
生抽
糖
鹽
紹酒
薑汁
粟粉
油
所謂四椒,就係三種唔同顏色嘅燈籠椒加黑椒汁囉!主材料就好簡單,只係得三樣嘢,但係味道都唔差 o架.
豬膶瘦肉洗淨,切片,用一般調味料醃好,但因為豬膶會有腥味,所以特別加入紹酒同薑汁去醃;三色椒洗淨後開邊去籽,然後切條.先將瘦肉炒至八成熟,盛起備用,跟住炒豬膶.豬膶係其中一種比較難煮嘅食材,過熟會好硬,唔夠熟又會 "返生",不停 "標" 血水,所以都係一個幾大嘅挑戰.當豬膶都差唔多熟透時,就可以加埋啲三色椒一齊炒,由於燈籠椒係可以生食,所以唔駛煮太耐,跟住將啲肉片回鑊,加埋黑椒汁,糖,鹽調味,再埋一個薄芡,大功告成.
黑椒汁令到成碟餸都好惹味,曾幾何時,我想試吓自己跟食譜煮黑椒汁,但最終都係放棄咗,因為實在太麻煩費時,工序又多,所以都係買現成嘅算數.豬膶就熟咗少少,比較實,不竟都係我嘅第一次,火侯仲未掌握到.
2008年9月19日星期五
煎豆渣薯餅
材料:
薯仔
黃豆渣
榨菜
冬菇
鹽
糖
粟粉
整完豆漿之後,唔想將啲豆渣就咁就揼咗佢,覺得好嘥,所以之前已經喺網上搵定一啲用豆渣做材料嘅食譜,呢個煎薯餅就係其中一款.由於我唔係煮完豆漿之後就即刻煎呢個薯餅,為咗避免佢變壞 (豆類製品係特別容易變壞,加上天氣又咁熱呢 ),所以要用白鑊炒至乾身熟後,先至可以保存耐啲,炒完之後就係咁嘅樣:
好啦,開始講吓做薯餅嘅步驟.首先將薯仔刨皮,略沖洗後切粒,排放喺隻碟上面,然後隔水蒸至熟透,之後就趁熱用叉將佢搓爛成薯蓉;冬菇浸軟,切粒;榨菜沖洗咗表面嘅紅色醃料後,將佢切粒,然後浸水約 15-30 分鐘,等佢唔好咁鹹,之後瀝乾水備用.將所有材料混合攪勻,加入鹽,糖調味後,手掌濕少少水,將混合好嘅豆渣薯蓉搓成球形,再稍為壓扁成薯餅,喺表面醮上粟粉,之後就可以放落平底鑊度煎至兩面金黃色.
我發覺原來淨係喺表面醮粉係唔夠嘅,一定要將啲粉撈埋落啲薯蓉度一齊搓先至夠挺身,因為當我準備將薯餅翻轉面煎時,薯餅仲係好軟身,好易爛,所以下次會記得落粉搓.
隔咗夜嘅薯餅就放喺烤爐度烤番熱嚟食,一樣咁香口好味,真係唔講都唔知係一個素菜!
P.S. 蒸熟咗嘅薯仔要趁熱搓成薯蓉,因為會比較容易搓爛.
2008年9月17日星期三
爆香燒肉
材料:
隔夜燒肉
老抽
糖
其實都唔算得上係煮餸,只不過係我老豆之前去完 "坎" 之後,攞咗啲燒肉返嚟,隔過夜之後煮番熱,加啲老抽同糖爆番香佢,唔知你哋有無其他方法去處理啲隔夜燒肉呢?
素雜菜湯
材料:
蕃茄
南瓜
紅蘿蔔
洋蔥
豆渣
茄膏
月桂葉 (Bay Leave)
糖
鹽
先將蕃茄,南瓜,紅蘿蔔,洋蔥洗淨切件,將以上4種蔬菜落油鑊爆香,盛起備用.喺湯煲內燒熱少少油,將茄膏爆香及收乾水份,之後將之前爆過嘅蔬菜放落煲,加入適量清水,攪勻茄膏,再放入豆渣,為防黏底,最好稍為攪拌,最後放埋月桂葉,煲約10分鐘度,便可放入真空煲,到夜晚食飯前再拎番出嚟煲兩三個字,加糖,鹽調味就OK啦!
唔知係咪因為落咗豆渣,啲湯煲出嚟好濃好香,加上茄膏同月桂葉,好有街外餐廳煲嘅雜菜湯 feel,好好味呀,第二日我仲用佢嚟煮通心粉o添,Oishi!
豆漿 Mocha
材料:
豆漿
即溶咖啡粉
朱古力粉
因為我係唔飲奶嘅,所以試下用豆漿代替奶去沖咖啡.
好特別的一杯豆漿Mocha,味道好得意,唔似飲緊咖啡,似飲緊一杯咖啡味嘅豆漿多啲,可能自製嘅豆漿黃豆味特別濃,最特別嘅係當杯咖啡凍咗時,面頭會形成一層薄薄嘅 Mocha 腐皮,好過癮!
其實之前媽咪一早已經喺 Openrice 度 search 到一間叫 "豆咖漿啡" 嘅食店,專門沖豆漿咖啡,本來都諗住搵日陪媽咪去試吓嘅,點知無幾耐佢已經發病,無機會 lu!
2008年9月16日星期二
簡易涼瓜兩吃 — 涼瓜炒蛋 & 豉椒炒涼瓜
首先係涼瓜炒蛋,非常簡單嘅一道菜,主要材料就只有兩樣:涼瓜同雞蛋.
材料:
雞蛋
涼瓜
鹽
先將雞蛋略為打散,加入適量嘅鹽,涼瓜拌勻.之後燒熱油 (需要多啲油去炒蛋,以免黏鑊),將蛋同涼瓜倒入鑊中,快手炒至蛋汁凝固便可上碟,完成啦!
跟住到豉椒炒涼瓜,同樣都係好簡單.
材料:
涼瓜
花椒粉
薑茸
紅辣椒
豆豉醬
涼瓜洗淨,切片備用.將花椒粉,薑茸,紅辣椒粒用油爆香,再將啲涼瓜放埋入鑊,炒幾炒,加入適量豆豉醬,鹽,糖調味,最後灑上少許麻油,搵掂.
蝦乾冬菇蒸肉餅
材料:
免治豬肉(水腱及枚頭)
蝦乾
冬菇
醃料:
鹽
糖
生抽
粟粉
油
冬菇浸軟,洗淨,切粒;蝦乾先用水洗淨,再用熱水浸軟,浸過蝦乾嘅水記得唔好倒咗去,可以留番嚟醃肉;豬肉用醃料醃好.將所有材料撈勻,就可以拎去蒸,不過點解會有咁多水走出嚟呢,唔知係熟過頭出哂啲肉汁,定係倒汗水太多呢?
本來我係諗住整梅菜蒸豬肉嘅,但係當我打開雪櫃先發覺原來啲梅菜已經用哂,又唔記得買番啲喺屋企,咁咪唯有改用冬菇蝦乾囉,仲惹味啲 o添啦!雖然呢個係一個好普通嘅家常菜,但係要煮得好食都唔易呀!火侯唔夠啲豬肉會唔熟;蒸得太耐啲豬肉又實又嚡,所以蒸嘅時間要掌握得好好.
P.S. 我之所以用兩種唔同嘅豬肉,係因為如果淨用水腱會比較嚡,但只用枚頭又怕太膩,所以選擇兩溝.
2008年9月15日星期一
凍蜜桃麥茶
材料:
罐頭蜜桃(連糖漿)
凍麥茶
見之前罐蜜桃煮完餸,整完甜品都仲有剩,於是諗吓點樣用埋佢,見到浸住蜜桃嘅糖漿,突然靈機一觸,不如做杯凍飲啦!於是就將蜜桃切粒,連糖漿一齊倒落杯度,但因為就咁飲會好甜,所以喺雪櫃度攞咗樽麥茶出嚟,倒落去溝淡佢,果然味道即刻變得啱啱好,一杯冰凍嘅水果茶就咁樣 "誕生" 啦!
2008年9月14日星期日
蜜桃香橙糕
根據魚膠粉包裝盒上嘅香橙糕食譜而變化出嚟,因為煮紅酒蜜桃燴雞時用剩咗啲罐頭蜜桃,所以就加埋入去囉.
材料:
罐頭蜜桃
魚膠粉
橙味啫喱粉
雞蛋
豆漿
熱水
砂糖
首先將魚膠粉,啫喱粉,砂糖倒入煲內,加入少量凍水攪勻,然後加入熱水,用最細火將佢煮溶.等所有材料都煮溶後,打散雞蛋成蛋汁,然後慢慢倒入溶液中,其間要不斷攪拌,以免雞蛋煮熟成蛋花 (其實正確做法係唔駛開火煮嘅,不過我怕生雞蛋有菌,所以用最慢火煲住佢),熄火之後再加埋雪凍咗嘅豆漿 (正常應該係用鮮奶,但因為我唔飲奶嘅,所以用豆漿代替,用雪凍咗嘅豆漿會令液體快啲凝固),最後放埋切咗粒嘅蜜桃,攤凍後放入雪櫃雪至凝固,咁就大功告成!食之前可加上少許椰絲,風味更佳.
(乜最尾呢兩句咁有寫食譜 feel 嘅!?)
海帶綠豆粥
材料:
綠豆
百搭米
海帶
片糖
原本我係想煲海帶綠豆沙嘅,點知去到花檔諗住買臭草時,事頭婆話無得買,咁我就問佢過兩日會唔會有呀,佢就話俾我聽:「依家仲邊有人會賣臭草呀,成百幾蚊斤,你買唔買呀!」佢話暫時都唔會賣住 o架啦,叫我食住海帶先喎,咁唯有係咁啦,依家通漲真係厲害.但後尾我喺度諗,無咗臭草硬係好似 "掙" 咁啲嘢咁,碗綠豆沙好似失色咗,所以就改變 "策略",改為煲綠豆粥,等到有番臭草賣先再煲過綠豆沙啦.
綠豆要浸過夜,米就洗淨浸一陣;海帶就先洗清面頭啲海鹽,然後浸至發大兩三倍,再切成粗條備用.煲滾水後,將綠豆,米同海帶一齊放落煲度,煲大約15分鐘到就放番落個真空煲度,到食之前拎番出嚟再煲多十零分鐘,與此同時,另外再煲少量水,用嚟煲溶啲片糖,因為片糖比較多雜質,所以分開煲,方便等
啲雜質沉澱,到將啲糖水倒落去啲粥度時就避免倒埋啲雜質,之後滾多幾滾就掂啦.
因為今日係中秋節,所以我都煮咗啲湯圓供佛 (媽咪以前逢親中秋,冬至都有咁做 ),你哋睇到粥裡面有粒白色同淡黃色嘅物體就係花生同芝麻湯圓啦,不過就唔係我自己做,係買返嚟啫,睇吓遲啲有冇咁嘅閒情日緻做湯圓先!
自製鮮豆漿
材料:
黃豆
清水
砂糖
好簡單o架咋,將啲黃豆浸6個鐘或以上,或者隔晚夜,之後過幾次水直至啲水變清同無泡,跟住放入攪拌機度,加適量清水,將黃豆攪碎至微粒,咁就變成豆漿啦,將啲豆漿隔渣,倒入煲內先用大火煲滾 (記得邊煮邊攪拌,因為好容易黏底),之後要轉細火繼續煲,因為未熟透的豆漿內有一種物質叫做 "皂素",對身體有害,所以一定要徹底煲熟先可以飲,唔好以為煲滾就算數.跟住依個人口味加入適量嘅砂糖,再攪拌至所有砂糖完全溶哂,咁就飲得o架啦!
以前見媽咪用布隔渣,要好用力咁將啲豆漿榨出,非常辛苦,好彩後來佢買咗部攪拌機連埋個隔渣網,我先至敢試吓整,如果叫我用手榨,咁就真係慳啲啦唔該,我寧願唔飲囉!或者俾貴啲錢喺街買嚟飲算數.依家試過成功整到,除咗可以飲到既新鮮又啱自己口味嘅豆漿之外,仲慳番唔少錢,因為原來 $8 就可以買到成斤黃豆,可以做到好多杯豆漿o架啦,喺街買一支最少都 $5 支啦!
2008年9月13日星期六
蕃茄火腿蛋意粉
材料:
扁意粉
蕃茄
火腿
雞蛋
蒜茸
茄汁
喼汁
鹽
糖
奧勒崗香草(Oregano)
先用鹽水將意粉烚熟,然後過冷河 (我自己比較鍾意食扁意粉,因為比普通意粉煙韌,較有 o趙頭);蕃茄同火腿洗淨,切件備用;雞蛋打散成蛋液.先將蛋液炒成蛋餅,然後切件,跟住再加多少少油,爆香蒜茸同火腿,加埋蕃茄,落少少水煮一陣間,然後落埋啲意粉一齊煮,最後加入茄汁,喼汁,鹽,糖調味,灑上奧勒崗香草,上碟!
P.S. Oregano 跟蕃茄係一個好好嘅配搭.
紅酒蜜桃燴雞
紅酒蜜桃燴雞
材料:
急凍雞扒
罐頭蜜桃
青蘋果
鹽
糖
紅酒
蜜桃糖漿
醃料:
鹽
糖
老抽
胡椒粉
英式芥辣
雜香草
粟粉
雞扒解凍洗淨,去皮切成兩件,然後用醃料醃兩個鐘或以上;青蘋果批皮,切件;蜜桃隔去糖漿,切件,跟蘋果大細相約;蜜桃糖漿留用.先將雞扒煎至六成熟,且表面金黃:
之後加入青蘋果,蜜桃同煮,跟住倒入適量紅酒及蜜桃糖漿,並加鹽,糖調味,轉細火慢炆至紅酒汁稍為收乾就OK o架啦,都幾容易煮呀,仲好好味 o添!尤其係啲蘋果同蜜桃,煮腍咗後入哂味,yummy yummy!
2008年9月1日星期一
始終打破唔到我嘅宿命!
唉!估都估唔到,係9月1號嘅學生開學日,對於我嚟講,不但只唔係一個新開始,反而係一個失落的日子!
今日收到一個家長嘅電話,通知我佢個囡唔再學琴,我覺得好意外,因為佢學習都幾穩定,於是我便主動問佢原因 (平時我係唔會問原因,佢鍾意講就講,唔講就算,反正佢都決定咗唔再學,況且佢講嘅原因都未必係真),佢話個囡最近係學校入咗樂團,識到人介紹一個喺佢屋企附近嘅老師,所以想試吓咁話,但其實我知道呢個唔係真正原因囉,因為我係上門教佢個囡,根本毋須要搵個喺屋企附近嘅老師,不過無所謂啦,我條命就係咁o架啦!
每一次我收到一個新學生時,總會有一個舊學生走;又或者新收學生學費嘅總和同即將走嘅舊學生學費總和一樣,所以我會覺得好唔開心,點解每次諗住可以賺到多啲錢時,總會流失番相同數目,硬係唔俾我賺多啲咁.後來,媽咪知道我經常為此而唔開心,佢就安慰我,同我講:「你試吓掉番轉嚟諗,個天已經對你好好o架啦,知你將會有學生走,佢就俾定個新生你,填補番條數,咁唔係好好咩!」我聽完之後,我就開始 "放低",心情都輕鬆咗,所以媽咪對我嚟講真係好重要,每次我有唔開心,同佢 "呻" 完,佢都會開解我,等我個心舒服啲,但係依家已經再無呢支歌仔唱 lu!
今次呢個學生走,其實我係已經預咗o架啦,因為最近我接咗兩份 job,喺老人中心教唱歌,同埋喺一間賽馬會社區中心度教琴,所以都預咗一定會有學生走,只不過無諗過會係呢個啫,因為佢完全無跡象會唔學,而且佢係我其中一個最錫嘅學生,我會不時買啲小禮物同小食 "氹" 佢,其他學生我都好少咁做,一來佢哋大個啲,唔係小朋友;二來我覺得練琴係佢哋嘅責任同本份,應該主動做好,唔應該 "利誘" .
呀,我都要多謝陳晃相老師,因為佢曾經同我講過一句說話:「學生如果有好成績,家長只會覺得係自己個囝囡叻;但若果個學生成績唔好,家長就會覺得係個老師教得唔好,需要轉過個老師啦!」呢句金句真係對我畢生受用,而且面對學生要走時亦無咁執著,唔會攪到自己咁唔開心.
蕃薯滾大芥菜湯
呢個湯真係易到爆,相信無人不曉!
材料:
蕃薯
大芥菜
薑片
木魚湯包
本來應該係用肉片滾湯嘅,不過今晚已經有菠蘿酸薑炒肉片,所以唔再重複用豬肉做食材,改用木魚湯包做湯底,簡單方便又好味,起碼我老豆唔會覺得似食齋呀.
先將大芥菜洗淨,切件,蕃薯刨皮後切厚片,煲滾水後,先落薑片同湯包滾一陣,等佢出味,之後再落蕃薯,到蕃薯差唔多腍身時,最後落埋大芥菜滾多幾滾,咁就可以飲得o架啦,係咪好易呢!所以呢個湯都屬於我心目中嘅懶人食譜.


text:
「思想」
我相信好多人長大咗之後都會諗如果自己仲係細路仔嘅話幾好呢!因為人大咗,諗野多咗同複雜咗,好多嘢都要簡單複雜化.當然而家嘅香港嘅細路仔未必好似我哋以前咁簡單,咁單純.有時真係單純啲好,唔駛思前想後,開開心心又一日.所以有時係因為自己諗多咗而令自己越嚟越唔開心又何必呢.但係人大咗就係咁,諗左諗右,諗前諗後,真係遲早諗壞個腦!
「煩惱」
人越大,煩惱就越嚟越多!點解?其實無他嘅,事關好多時係自找煩惱.當然有啲煩惱係無可避免,因為係大環境嘅問題,不過有啲就自己搵上門.而大部份嘅人通常都會為起居飮食而煩惱,同時當大家踏入唔同嘅人生階段都會遇到唔同嘅煩惱.只要用正面嘅態度去面對唔同嘅煩惱,啲問題就會好自然咁慢慢遠離自己.如果不斷抱著負面情緒,咁就好難解決問題.
「顧慮」
後生嘅時候真係有前無後,打死罷就,顧慮亦比較少.但係當你有咗自己嘅屋企,顧慮就會越嚟越多,而顧慮亦會改變一啲人生嘅決定.就好似創業咁,越後生,越早開始,重新起步嘅機會越多,顧慮相對比較少,做嘅決定亦比較大膽同承擔失敗嘅能力亦比較高.依家行嘅每一步,做嘅每一個決定都步步為營,因為一子錯滿盤皆落索.所以樣樣嘢都要瞻前顧後.
Also published on Medium.


text:
風靡全球嘅 CBD 究竟係咩?又有咩 CBD 產品值得試?我地一一為你解答
由決定下一餐食乜,點約女神出街,到對住老細,準備搬屋,香港人總係壓力爆煲!需要放鬆一下嘅你,最近一定有聽過 CBD.不過,相信大家第一個反應都係:「吓?大麻?!」的確,大麻出咗名係毒品.咁就奇啦,點解呢排 CBD 會風靡全球,甚至殺到嚟香港呢?隨著世界對 CBD 嘅需求不斷增長,我哋一於睇吓 CBD 到底係乜,同埋喺香港邊度可以買到最好嘅 CBD 產品啦~
CBD 究竟係咩?
CBD 係 cannabidiol(大麻二酚)嘅俗稱,而大麻二酚就係喺大麻植物入面提取嘅一種活性成分.雖然好多人都以為 CBD 同大麻係同一樣嘢,但其實佢哋本質上係唔同嘅.一份世界衛生組織審查報告指出,CBD 唔會好似大麻一樣令到人 high,亦都冇證據表明有潛在濫用嘅風險.CBD 反而有一啲已經證實嘅好處,例如緩解肌肉疼痛,減少焦慮,對抗痘痘,甚至可以用喺癌症治療.不過,亦都有少部分 CBD 使用者表示,可能會出現抑鬱,頭暈,低血壓等嘅副作用.
CBD 喺香港合唔合法?
目前,CBD 喺香港係合法嘅,因為佢唔受《危險藥物條例》禁止.而本地嘅 CBD 賣家亦都一定需要獲得政府嘅相關許可,證明佢哋嘅產品冇含有受禁嘅四氫大麻酚 (THC) 先可以合法銷售㗎.
喺香港邊度可以買到 CBD 產品?
1. Swiss FX
Swiss FX 嘅 CBD 口服滴劑(俗稱 CBD 油)來自瑞士天然山區,由人手採摘嘅有機大麻製成,而且擁有瑞士最高規格 Bio Suisse 有機認證. 呢個品牌喺 2019 年首次推出 5%,15% 同 30% CBD 口服滴劑之後,迅速成為歐洲最受歡迎嘅 CBD 品牌之一.另外,每種產品都經過純度測試,喺分銷之前亦都會再俾第三方實驗室仔細測試,值得信賴.除咗價錢實惠,喺香港仲提供免費送貨添!
立即到 Swiss FX 官網購買
2. Conspiracy Chocolate
鍾意朱古力嘅各位有口福喇!本地朱古力品牌 Conspiracy Chocolate 嘅純素 CBD 朱古力係手工製造,含有 75% 可可,100mg CBD 同埋大麻籽.呢個完美嘅組合除咗超好食之外,仲具有 CBD 獨特嘅抗炎功能添.
立即到 Conspiracy Chocolate 官網購買
3. Found
最近喺上環開業嘅 Found,提供各式各樣注入咗 CBD 嘅新鮮咖啡,糕點,飲料同朱古力. 作為香港第一間 CBD 咖啡店,Found 鼓勵顧客同員工一齊了解多啲有關植物療法的資訊. Found 亦都會銷售其他品牌嘅口服滴劑,膠囊,面霜同其他 CBD 產品.
Found,上環大安臺8號地下A號舖,電話:5288 2281
4. Oh CBD Beer
Oh CBD Beer 係一個專出 CBD 啤酒嘅香港品牌. Kush IPA 係佢哋最受歡迎嘅啤酒之一,酒精濃度只有3.5%,好易入口,但係就含有 20mg CBD,絕對唔馬虎.令 Oh CBD Beer 咁受寵愛嘅另一個原因,無非係佢哋吸睛嘅標籤設計,令到每批啤酒都顯得獨一無二.
雖然 Oh CBD Beer 產品時不時缺貨,但偶爾亦都會搞 pop-up 同推出期間限定嘅口味,所以記得關注佢哋嘅社交媒體,兼留意 HK Brewcraft 網店平台喇.
5. Saint Jane Beauty
屢次獲獎嘅 Saint Jane Beauty 致力於通過可持續嘅植物配方治愈同埋舒緩肌膚.佢哋嘅 Luxury Body Serum 含有 28 種植物,CBD 同埋果酸,可以用嚟做沐浴油,或者喺沖涼之後搽喺身上面,令到皮膚更加柔軟,容光煥發.另外,Saint Jane Beauty 仲提供免費送貨同退貨添!係咪即刻心郁郁呢?
立即到 Saint Jane Beauty 官網或連卡佛專櫃購買
[此列表由 Honeycombers 編輯團隊策劃,可能包含廣告.]